Tárkányi Béla (szerk.)

Vezércsillag az üdv elnyerésére

Imakönyv a katholikus nőnem használatára

Mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Tárkányi Béla (szerk.)

Vezércsillag az üdv elnyerésére

Imakönyv a katholikus nőnem használatára

____________________

A könyv elektronikus változata

Ez a publikáció a nyomtatott imakönyv (kiadta a Franklin-társulat) szöveghű változata. Érintetlenül megtartottuk az eredeti szöveget és az eredeti helyesírást – még akkor is, ha az a maival nem egyezik meg.

Tartalomjegyzék

Impresszum

Tartalomjegyzék

Könyörgés ájtatosságért.

Reggeli fohászok.

Miseimádságok.

Előkészület.

A mise kezdetére.

Az angyali énekre.

Könyörgésre.

A sz. leczkére és evangeliumra.

Hiszek egy-re.

Fölajánlásra.

Úrfelmutatás előtt.

Úrfelmutatás alatt.

Úrfelmutatás után.

Áldozásra.

Az utolsó áldásra.

A Boldogságos Szűz Máriához.

Az Isten igéje.

Az igehirdetés előtt.

Az igehirdetés után.

Mindennapi jó szándék, és könyörgés.

Hit, remény és szeretet.

Az Úr imádsága. Elmélkedésül a hét napjaira.

Vasárnapra.

Hétfőre.

Keddre.

Szerdára.

Csütörtökre.

Péntekre.

Szombatra.

Az isteni gondviselésről. Litánia

Esteli hálaadás.

Szenvedők esti fohásza.

Gyónási ájtatosság.

Előkészület.

A lelkiismeret vizsgálása.

Töredelmes bűnbánat.

Jobbulási föltétel.

A gyónás.

A gyónás után.

Bűnbánók hét zsoltára.

VI. zsoltár.

XXXI. zsoltár.

XXXVII. zsoltár.

L. zsoltár.

CI. zsoltár.

CXXIX. zsoltár.

CXLII. zsoltár.

Könyörögjünk.

Áldozási ajtatosság.

Áldozás előtt

Epedő óhajtás.

Rövid fohászok Jézushoz.

Boldogságos Szűz Máriához.

Az Úr vételekor.

Áldozás után.

Teljes bucsú elnyeréseért.

Adventi fohászok.

Karácson ünnepén.

Karácson másodnapján.

Az év utolsó estéjén.

Új esztendő reggelén.

Vizkereszti hódolat.

Jézus Neve ünnepén.

Litánia e Szent Névről.

Nagybőjti imádságok.

Bőjt kezdetén.

A szenvedő megváltóhoz.

Jézus hét szavairól.

Litánia Krisztus kínszenvedéséről.

Krisztus kínszenvedéséről.

Krisztus keresztjéről.

Krisztus töviskoronájáról.

Krisztus lándzsájáról és szegeiről.

Krisztus öt sebéről.

Krisztus drága véréről.

Krisztus szent haláláról.

Virág-vasárnapon.

Nagycsütörtökön.

Oltár-fosztáskor.

Láb-mosáskor.

Nagypénteken.

A kereszt leleplezésekor.

Az Úr koporsójánál.

Nagyszombaton.

Föltámadásra.

CXXXVIII. zsoltár.

Regina coeli.

Befejezésül.

Húsvét vasárnapján.

Húsvét hétfőjén.

Áldozó csütörtök.

Pünkösd vasárnapján.

Pünkösd hétfőjén.

Szent-háromság vasárnapján.

Úr napján.

Litánia az Oltári Szentségről.

A Boldogságos Szűz Mária tisztelete.

Mária Szeplőtelen Fogantatásáról.

Gyertyaszentelő Boldog Asszony ünnepén.

Gyümölcsoltó Boldog Asszony ünnepén.

Szűz Mária hét fájdalmáról.

Sarlós Boldogasszony napján.

Nagy Boldogasszony ünnepén.

Kisasszony ünnepén.

Mária Neve ünnepén.

A Boldog Szűz szent olvasójának ünnepén.

A Boldog Szűz akármely ünnepén.

Az angyali üdvözlet.

Lauretomi litania.

A négy karének.

I. Adventtől Gyertyaszentelő Boldog Asszony ünnepeig.

II. Gyertyaszentelő Boldog Asszony ünnepétől husvétig.

III. Husvéttól Szentháromság vasárnapjáig.

IV. Szentháromság vasárnapjától Adventig.

Sub tuum praesidium.

Szent Bernárd könyörgése.

A szent angyalokhoz.

A dicsőült szentekhez.

Az Anyaszentegyház imádsága.

Sz. József napján.

Keresztelő sz. János születéséről.

Sz. Péter és Pál ünnepén.

Sz. István király ünnepén.

Sz. László király ünnepén.

Sz. Imre herczeg napján.

Sz. Anna asszony napján.

Sz. Mária Magdolna napján.

Magyar szűz sz. Margit napján.

Szűz sz. Katalin napján.

Szűz sz. Borbála napján.

Magyar sz. Erzsébet napján.

Nepomuki sz. Jánoshoz, a jó hírnév párfogójához, litánia.

Név-szentünkhöz. Születés- vagy névnapon.

Különféle könyörgések.

Az anyaszentegyházért.

Az egyházi és világi előljárókért.

Az ország javáért.

A szülőkért.

Hajadon könyörgése.

Menyasszony könyörgése.

Leendő anya könyörgése. Salézi sz. Ferencztől.

Anya könyörgése gyermekeiért.

Nő könyörgése házastársért.

Özvegységben.

Inséges időkben.

Esőért.

Tiszta időért.

Veszélyes förgetegben.

Éhség és drágaság idején.

Háború idején.

Mirigyhalál idején

Stella Coeli.

Betegségben.

Litánia a halottakért.

Könyörgések a megholt hívekért.

A Szerző

Könyörgés ájtatosságért.

Az imádság előtt készítsd el lelkedet, és ne légy, mint az Istent kisértő ember. Sirák fia 18,23.

Isten! világosság szent Istene! hozzád emelem föl lelkemet, ki azon kegyelemre méltattál, hogy imádságomban veled szólhassak. Nyisd meg az én elmémet, hogy ezen gondolattól egészen áthatva, elmerűljek az örök fény tengerében, melylyel végtelen tökéletességeid ragyognak. Imádságom vezércsillag legyen, mely tőled, ki az igazság napja vagy, nyerje tiszta fényét; hogy ennek világánál csodálva hódoljak isteni fölségednek, mint méltatlan teremtményed; magasztalva hálát adjak végtelen jóságodért, mint érdemetlen gyermeked; s bűnbánva könyörögjek irgalmadért, mint gyarló bűnös ember. Őrizz meg, hogy imádságom vezérfényét a kevélység föllege el ne homályosítsa, az indúlat förgetege el ne oltsa; lelkemnek az imádságban hozzád emelkedő röptét földi gondok ne akadályozzák, múlandó érdekek a porba ne vonják. Szenteld meg szándékomat, hogy imádságomban csak olyat kérjek tőled, mi hozzád méltó, és mi nekem üdvösséges; mindenekelőtt pedig a te országodat és igazságodat keressem; hogy tégedet, ki lélek ás igazság vagy, lélekben és igazságban imádjalak.

Isten! szeretet szent Istene! imádságomban hozzád emelkedik szívem, mely tőled nyeri vonzalmát irántad, a minthogy csak benned találja föl tökéletes nyugodalmát. Szenteld meg azt, hogy érzései, mint a neked tetsző áldozat lángjai, tiszta szeretettel lobogjanak fölfelé tehozzád, ki a szeretet imádandó kútfeje vagy. Őrízz meg, hogy méltatlan érzés ne vegyűljön imádságom kellemes illatához; a hiúság füstje ne homályosítsa el a buzgóság szent tüzét; s a bűnös szenvedély kavargó szele ne verje le az ájtatosságnak fölfelé törekvő hangjait. S ha lankadni, fogyatkozni látod szívem szent hevét, oh ne hagyd elaludni, hanem éleszd föl azt isteni szereteted által, ki egyedül vagy méltó arra, hogy a nyugtalan szegény szív csalódás nélkül hozzád intézze epedő fohászait, hozzád csatolja teljesülendő reményeit, érted égjen végső dobbanásaig, s ha megszakadnia kell is, érted haljon el; hogy a szeretet, mely erősebb a halálnál, az imádság czéljára, az üdvözülés örök életére méltóvá tegye az így könyörgő halandót.

Isten! erősség szent Istene! mennél tisztább szándékkal emelkedik lelkem imádásodra, mennél buzgóbb érzéssel óhajt hódolni neked szerető szívem: annál mélyebben érzem gyarló erőtlenségemet, annál inkább meggyőződöm, hogy a lélek nem bír egészen hozzád emelkedni, hacsak te is nem emeled; a szív legforróbb lángjai is elalszanak, ha te nem éleszted; s a legjobb szándék, legszentebb föltétel is csak segítséged által nyer foganatot. Jőj tehát Uram! malasztod által segítségére az erőtlenségét alázatosan érző gyarlóságnak, melynek minden ereje benned vetett gyermeki bizalmában vagyon. S ki akaratomat magadhoz hajlóvá tetted imádságomban; add, hogy magam részéről is megtegyem, mi tőlem telik, üdvözűlésemet czélzó várakozásod valósítására. Hogy ne csak elmém hódoljon, szívem lángoljon, midőn imádkozom: hanem akaratom is mindinkább megerősödjék szent föltételeiben, melyek egyszersmind jó cselekedetekben nyilatkozzanak; hogy így elmém és szívem, akaratom és cselekvésem szent összhangzása által egész életem méltó imádság legyen.

E szándékkal kezdem és óhajtom végezni minden imádságomat, isteni Fölséged nagyobb dicsőségére és lelkem üdvözűlésére, azon hitben, melynek tiszta világosságát elmém tőled nyeri; azon reményben, mely valamint igazságodra építi bizalmát, úgy jóságodtól várja teljesítését; azon szeretetben, melynek tiszta lángjai tőled gerjednek, érted lobognak; s azon anyaszentegyház szellemében, melynek tagjává lennem engedtél. Tegye foganatossá könyörgésemet a mi Urunk Jézus Krisztus végtelen érdeme, a boldogságos szűz Máriának és minden szenteknek buzgó esedezése. Amen.

Az Anyaszentegyház imádsága.

Legyenek nyitva uram, irgalmasságod fülei könyörgő híveid imádságára; és hogy az esedezőknek megadjad, a mit óhajtanak: engedd azokat kérniök, mik neked tetszenek. A mi Urunk Jézus Krisztus által. Amen.

Reggeli fohászok.

Az éj elmúlt, a nap pedig elközelgetett. Vessük át tehát sötétség cselekedeteit, és öltözzünk a világosság fegyvereibe. Róm. 13,12.

Mennyei Atyám! a teremtmények serege, fölserkenvén éjjeli álmából, öntudatlanúl is hódol isteni fölségednek; a nap újra kezdvén ragyogó pályáját, a megközelíthetlen dicső fényben lakó Istenség csodálatára ás imádására int; szóval az egész természet, a harmatcsöpp és láthatlan féreg úgy, mint az égig emelkedő hegyek és roppant égboltozat, a csekélységekben is nagyszerű összhangzással s czélra törekvő engedelmességgel hirdeti a mindenségnek mindenható Alkotóját. S én az ő teremtményei egyike, kit az isteni fölség végtelen nagysága semmiségem érzetére utasít, méltó lettem hozzája, mint Atyámhoz, gyermeki bizodalommal közeledni.

E nap reggelén elmém első gondolata, szívem első érzése a hála, mely mint buzgóságom első virága nyílik neked illatával, ki a virágok kelyheit annak idején hajnalonkint megnyitod. Hála neked, Atyám! az eltűnt éj folytán rám árasztott jótékonyságodért. Hála neked, hogy míg szemeim bezárva nyugodtak, a te gondviselő szemeid fölöttem virrasztottak; míg lankatag testem öntudatlan feküdt, te azt a csendes álom által fölüdítetted. Hála neked, hogy fölvirrasztván e nap hajnalára, nem hagytál még elmerűlni a halál mély álmába, melynek ez éjjel is oly sok embertársam lett áldozata. Hála neked, hogy ez új nappal egyszersmind kegyelmed napját is földerítetted nekem; mert csak az által van örök becse földi életem mulandó napjainak, hogy érdemet szerezhetek, megláthatni az igazságnak benned ragyogó napját, melynek hajnala Jézus drága vérében piroslott föl a megváltott emberiségnek. Hála neked, hogy ez üdvözítő nap fényénél időt engedtél megujúlva tovább haladni törvényed szerint életpályámon, melyre isteni rendelésedből hivattam; hogy időt engedtél helyrehoznom, a mit elmulasztottam; jóvá tennem, a mit roszúl cselekedtem; visszatérvén az igaz útra, melyről gyarlóságom vagy bűneim által letértem.

A hálaérzelem imádásodra indítja szívemet. Imádlak téged, Istenem! végtelen tökéletességeidért, hogy neked mint Teremtőmnek, Gondviselőmnek és Fenntartómnak e nap reggelén a hódolat áldozatát bemutassam, azon föltétlen odaengedéssel, melyet a Teremtő érdemel teremtményétől; azon alázatossággal, melyet az Istenség igényel a semmiségét érző bűnös embertől; s azon bizodalommal, melyet a jóságos Atya vár engedelmes gyermekétől. Imádlak téged végtelen irgalmadért, hogy a váltság áldásaiban engem is részesítvén, megmutattad ama tiszta fényt, mely az értelem homályait elűzi, a lélek kétségeit eloszlatja, s hit áltál önkénytes engedelmességre készti az embert isteni titkaid iránt, melyeket a gyarló elme meg nem foghat; hogy tagjává tettél azon anyaszentegyháznak, melyet szent Fiad rendíthetlen kőszirtre épített, mely ellen a pokol kapui sem vesznek diadalmat, mely az igazságnak oszlopa és erőssége; hogy ennek kebelében tanítványává tettél azon iskolának, mely irántad, embertársaim és enmagam iránti kötelességeimre csalhatlanúl megtanít; hogy a szentségekben nekem is megnyitottad a kegyelem forrásait, melynek áldásai az élet minden viszonyaira és körülményeire megelőzve és kisérve, vigasztalva és gyógyítva, erősítve és üdvözítve, a bölcsőtől a sírig áradoznak.

Ah, de mennél mélyebb az én hálám, mennél buzgóbb az én imádásom, annál inkább érzem az emberi erő elégtelenségét, mely segélyedre szorúl, hogy jószándékát valósíthassa. Azért könyörögve járulok hozzád, én Istenem! és kérlek e nap reggelén: áraszd rám kegyelmedet, mely lelkemet jóra indítsa, nyelvemet vezérelje, cselekedeteimet igazgassa. Őrizz meg a hiú kevélységtől, mely annál mélyebben lealáz, mennél kevesebb ok van elbizottságra előtted, ki nélkül lélekzetet sem vehet az ember. Mentsd meg szívemet mindazon belső viharoktól, melyeket benne a vétkes indulat támaszthat, mindazon külső csáboktól és förgetegektől, melyekkel azt a világ és emberek megtámadhatják. Erősítsd meg akaratomat hívatásom kötelességeinek pontos teljesítésére. Te, ki a gyöngéd nőre szerény körében is oly nagy fontosságú és nagy következésű kötelmeket mértél, add, hogy a női méltóság ezen érzetétől áthatva, annál nagyobb bizodalommal keressek nálad oltalmat és segélyt az élet minden körülményeiben. Őrizd meg érzéseim szeplőtelen tisztaságát. Mentsd meg jó hírnevemet a roszakarat és irígység fullánkjaitól. Ha örömben részesítesz, adj hozzá mérsékletet is, hogy rólad el ne feledkezzem, s így az öröm meg ne rontson. Ha rám méred a keserűség és fájdalom kelyhét, legyen meg szent akaratod, csak adj hozzá tűrelmet is, hogy a gyenge szív el ne csüggedjen. Ha sírnom kell, csillogjon könyeimben a benned bízó remény szivárványa. Ha küzdenem kell, adj kitartást, mely rád támaszkodva, soha ne lankadjon. Adj megelégedést azon sorssal, melybe gondviselésed helyezett. Tudom, te nem fokoztad, csak osztályoztad az emberi állapotokat, ments meg az akaratod ellen szegülő nagyobbra vágyó küzdelemtől, mely csak veszedelmemet okozhatná. Áldd meg tevékenységemet, tedd sikeressé munkámat, ha ezt lelkemre nézve üdvösnek látod. Engedj ma mindent így gondolnom és szólnom, intéznem és cselekednem, mintha ez lenne utolsó napja életemnek, mert hiszen csak te tudod, nem utolszor virradt-e rám a nap hajnala?

Azon szeretetnél fogva, melyet szívembe oltottál, könyörgésemet kiterjesztem azokra is, kiket szívemhez közelebb rendeltél, kiket gondjaimra bíztál. Áldd meg őket és vezéreld jótévő kegyelmed által velem együtt azon czélra, melyet isteni jóságod mindnyájunknak kitűzött, hogy szeretetben egyesűlve és üdvözűlve, azt mindnyájan elérhessük. A mi Urunk Jézus Krisztus által. Amen.

A Boldogságos Szűz Máriához.

Istennek szent Anyja! kiben Isten a gyönge nőnemet ennyire fölmagasztalta, hozzád folyamodom, mint a női erény szeretetteljes oltalmához, e nap reggelén. Oh szeplőtelen fényű hajnali csillag! ki megelőzted a váltság örök napját; oh legszebb hajnal! melyből az igazság napja, Jézus Krisztus támadott… a te tisztaságos kezeid által ajánlom föl e reggeli ájtatosságomat Annak, ki midőn téged Isten anyjává magasztalt föl, egyszersmind az emberiség kegyes anyjává is tett e siralom völgyében. Oltalmad alá futok, anyámnak választalak, fogadj engem leányoddá, s légy velem az élet minden viszontagságában; hogy szent példádat követve, s pártfogásod által gyámolíttatva, méltó legyek eljutni ama szeplőtelen sereg társaságába, mely isteni szent Fiadat, mint ártatlan Bárányt, magasztaló énekekkel kiséri az örök dicsőségben. Amen.

LXII. zsoltár.

Isten, Istenem! tehozzád

Serkenek föl e napon;

Lelkem testem szomjuhozva,

Téged óhajt oly nagyon.

E kietlen puszta földről

Nagy dicső hatalmadat

Hajlékodban látni vágyom,

Látni bő irgalmadat.

Irgalmad jobb életemnél,

Téged áldnak ajkaim,

Mig csak élek, szent nevedben

Emelkednek karjaim.

A bőségnek árja tölti

Akkoron be lelkemet,

A midőn ajkam felőled

Zeng vigan dicséretet…

Midőn éjjel s virradatkor

Rólad megemlékezem;

Mert segély vagy, szárnyaidnak

Árnya biztos védelem.

Lelkem hű maradt tehozzád,

Jobbod tart föl engemet;

S addig ellenim hiába

Ostromolják lelkemet.

Ők a mély örvénybe esnek,

Vész és fegyver átka dúl,

Bősz vadak gyanánt, elejtve

Őket martalékaúl.

A király pedig s a hű nép

Istenben vígadni fog:

Míg megszégyenűlve, némák

Lesznek a gaz álnokok.

LXVI. zsoltár.

Adjon irgalmat kegyelmet,

Adjon áldást Istenünk;

s derítse föl dicsőűlt

Arczvidámságát nekünk.

Hogy tudják meg, oh nagy Isten!

Itt a földön útadat;

S minden nép ismerje a kart,

Mely nekünk oltalmat ad.

Áldjon téged és dicsérjen

A föld minden nemzete,

És uralkodjék közöttük

Ajkad szent itélete.

Áldjon téged és dicsérjen

Minden nép a föld felett,

Melyen annyi gazdag áldást

Oszt nekik kegyes kezed.

Istenem! ki Istenünk vagy,

Áldd meg a te népedet;

És a föld minden határa

Állva féljen tégedet.

Az Anyaszentegyház imádsága.

Mindenható Isten! ki e nap kezdetét elérnünk engedted, őrizz meg ma minket malasztod által, hogy e napon semmi bűnre ne hajoljunk, hanem mindenkor a te törvényed teljesítésére legyenek mondva szavaink, irányozva gondolataink és cselekedeteink.

Igazgatni és megszentelni, vezérleni és kormányozni méltóztassál, Úr Isten, ég és föld Királya! Ma szíveinket és testeinket, érzékeinket, szavainkat és tetteinket a te törvényedben és parancsod szerint való cselekedetekben: hogy itt és mindörökké, szabadok lehessünk és üdvözölhessünk a te segítségeddel, világ Megváltója! ki élsz és uralkodol mindörökkön örökké. Amen.

Napjainkat és tetteinket az ő békességében intézze el a mindenható Úr Isten. Amen.

Az Úr áldjon meg minket és minden rosztól oltalmazzon, és vezessen be az örök életre.

A megholt hívek lelkei Isten irgalmasságából békességben nyugodjanak. Amen

Miseimádságok.

Ezt cselekedjétek az én emlékezetemre. Lukács 22,19.

Előkészület.

Mindenható isteni Fölség! remegve léptem szent hajlékodba, félelemmel közeledem dicső trónodhoz, az oltárhoz; gyarlóságom és bűneim érzete visszatart, de atyai kegyes hívásod bizodalmat önt belém. Ezzel eltelve s megelőző kegyelmed által vezettetve, mély imádással járúlok színed elé, hogy a váltság titokteljes áldozatában, a szent misében méltólag részt vehessek. Áldozatra jövök, adománynyal jövök; lelkem hódolatának első adománya az erős hit, melynél fogva rendíthetlenűl hiszem és vallom, hogy itt az oltáron a szeretet azon nagy áldozata fog vérontás nélkül bemutattatni, melyet a te szent Fiad a kereszt oltárán vérét ontva s önmagát föláldozva, neked bemutatott engesztelésűl az egész emberiségért. Oly hittel és érzelemmel közeledem tehát az oltárhoz, mint az új szövetség Kalváriájához, melyen föláldoztatik az Isten Báránya, ki elveszi a világ bűneit. Engedj, Uram! oly hittel és ájtatossággal jelen lennem e nagy áldozaton, mint a minővel Jézus Krisztus szent Anyja, a hív János és bűnbánó Magdolna jelen voltak a kereszt alatt. Tisztítsd meg az én szívemet minden nemtelen érzéstől, hogy a szeplőtelen áldozaton szívem is, mint tiszta áldozat lángoljon. Óvd meg elmémet a szórakozástól, hogy midőn e nagy áldozat isteni titkairól elmélkedem, ájtatosságomat mulandó érdek és földi gond ne zavarja. Emeld föl hozzád lelkemet, hogy egészen elmerűljön és megtisztúljon a kegyelem azon tengerében, melynek üdvözítő árjai a keresztfától fakadnak.

Szándékomat és imádságomat egyesítem azon szándékkal és imádsággal, melylyel magát az isteni Megváltó neked föláldozta. Az örök szentség a gonoszokért szenvedett, az ártatlanság a bűnösökért lett áldozat; mivel viszonozza e végtelen szeretetet a szegény halandó teremtmény? Fogadd el, oh nagy Isten! az oltár-áldozatot hála-áldozatúl számtalan jótéteményeidért, melylyel az emberiséget elhalmozod; fogadd el engesztelő áldozatúl vétkeimért és az egész világ bűneiért, melyekkel a hálátlan emberek megbántanak; fogadd el könyörgő áldozatúl érettem, és a kikért könyörögni különös kötelességem. Szent Fiad közbenjárónk lett nálad, oh Atyám! az ő nevében kérem, irgalmadban bízva, isteni segélyedet és áldásodat minden cselekedetemhez és jó szándékomhoz. Öntsd belém a te Szentlelkedet, s általa segítsd föl gyarlóságomat, világosítsd meg tudatlanságomban, és vezérelj az élet veszedelmeiben.

Tedd foganatossá rajtam ezen áldozat üdvözítő erejét, részesítsd annak végtelen érdemeiben az én epedő lelkemet, továbbá azokat, kiket különösen gondjaimra bíztál, s hozzám a vérség egyéb viszony kötelékeivel közelebb csatoltál. Végre, mivel szent Fiad isteni szeretete az egész emberiséget átkarolta, részeltesd ez áldozat áldásaiban az egész emberiséget, az élőket és nevedben elhúnytakat Amen.

A mise kezdetére.

Az oltár lépcsőjénél esdeklő fölszentelt szolgáddal én is leborulok előtted, ég és föld Ura Istene! tekints rám irgalmasságod szemeivel, hogy lelkem megnyerhesse azon vidámságot, melyet te kegyelmedben élő gyermekeidnek adsz osztályrészűl.

Végtelen kegyességed szerint itélj meg engem, rád bízom minden ügyemet, ments meg mindazon veszélyektől, melyeket az üdv ellenei lelki és testi romlásomra készítenek. Áraszd ki rám világosságodat, mely biztosan elvezeti lelkemet hozzád, ki erős oltalom vagy, és a te szent hajlékodhoz, melyben lakni gyönyörűség. Részt óhajtok venni ezen gyönyörben, tiszta szívvel akarok megjelenni hajlékodban, hogy kegyelmedet megnyerni, s ezen áldozat érdemeiben részesűlni méltó lehessek.

Azért őszinte alázatossággal és töredelmes szívvel vallom meg bűneimet előtted, oh nagy Isten! a boldogságos szűz Mária és minden szenteid előtt; elismerem, hogy felette sokat vétkeztem gondolattal, szóval és cselekedettel; s méltatlanságom érzetében mellemet verve, mondom: Én vétkem! én vétkem! én igen nagy vétkem! De azért járúltam a kegyelem trónjához, hogy tőled irgalmat és bocsánatot nyerjek. Érzem ugyan, mily elégtelen erre az én töredelmem; hanem elégtételűl Annak örök érdemeit ajánlom föl neked, kinek drága vére bocsánatot és engesztelést esdeklett számunkra a keresztfán, s esdekel most is az oltáron; és azok esedezéseit ajánlom föl, kikben fölmagasztaltad az emberiséget, kiket dicsőségedbe fölvettél, s föltartva közöttünk a halálnál erősebb szeretet viszonyát, pártfogóinkká rendeltél.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Az angyali énekre.

Az én lelkem is egyesíteni óhajtja szózatát az angyalok magasztos énekével, s elragadtatva zengi: Dicsőség a magasságban Istennek, és a földön békeség a jó akaratú embereknek. Zengje velem az egész megváltott emberiség: Dicsérünk és áldunk, imádunk és magasztalunk téged, hálát adunk neked, Úr Isten, mennyei király, mindenható Atya Isten; Úr Jézus Krisztus, az Atyának egyszülött Fia, Urunk Istenünk! Isten Báránya! ki elveszed a világ bűneit, fogadd be könyörgésünket; ki az Atyának jobbján ülsz, irgalmazz nekünk. Mert te vagy egyedül szent, te vagy egyedül az Úr, te vagy egyedül a legfőbb magasságú Jézus Krisztus, a Szentlélekkel az Atya Istennek dicsőségében. – Add, hogy midőn dicsőségedet hirdetem, mindenkor élvezhessem a jóakaratú embereknek igért békeséget, s egykor a mennyei lelkek boldog társaságában imádva dicsérhesselek téged, oh Atya, Fiú és Szentlélek Isten. Amen.

Könyörgésre.

Hallgassd meg, Uram! buzgó könyörgését anyaszentegyházadnak, melyben a te szent Fiad, Jézus Krisztus, igaz híveidet a földön egyesítette, hogy egy hitben, reményben és szeretetben, egy szívvel és lélekkel imádjanak téged; ki egy vagy szent Fiaddal. Add, hogy hív s tevékeny tagja legyek e nagy családnak, melyért Jézus drága szent vérét ontotta, s melybe a keresztség által fölvétetni, gyermekeddé és Jézus örökös társává avattatni méltó lettem. Add, hogy szándékom és könyörgésem mindig egybehangzó legyen köz-anyánkéval; engedd azt szeretnem és megtartanom, mit általa te parancsolsz; és csak azért könyörögnöm, mit szent igéd megenged és üdvösségem kíván: hogy szívem minden érzelme és törekvése e viszontagságos életben oda legyen irányozva, hol a valódi öröm, az igaz világosság és biztos megnyugvás föltalálható mindörökre. A te szent Fiad, a mi Urunk Jézus Krisztus által, ki teveled és a Szentlélekkel egyetemben él és uralkodik mindörökkön örökké. Amen.

A sz. leczkére és evangeliumra.

Nagy Isten! az egek beszélik ugyan dicsőségedet, és isteni fölséged csodatetteit hirdeti a mindenség; de te élő szóval is ki akartad jelenteni magadat az emberiségnek, hogy téged megismerjen, s ezen ismeret által örök czélját elérje. Már az emberi nem bölcsőjénél, már az őskor homályában hallattad szózatodat, majd a kegyes igéretek szelíd hangján, majd a kötelező parancs rendítő förgetegében; hogy kik a kegyes atyai szózatot nem hallották, vagy hallani nem akarták, a törvényszerző birónak mindenható erejétől reszkessenek. Időnkint elküldötted követeidet, kik sugallásod által lelkesíttetve, hirdették szent törvényedet, hogy az emberiséget neveljék, s előkészítsék ama jótétemény elfogadására, melyet te már az első emberpárnak megigértél. Vigasztaló jövendölések, nagy jelentőségű jelképek és szertartások hirdették Annak közeledését, kit az emberiség oly epedve vár. Szent igéd volt a tűzoszlop, mely a tévelygő embereket amaz igért hazába vezérlette, mely az eget a földdel egyesíté, melynek határai az égben vannak. Hála neked, örök bölcseségű Isten! mindazon kijelentéseidért és intézményeidért, melyeket az emberiség javára tettél az ó-szövetségben.

A benned bízó remény nem hiába epedett, a jövendölések és igéretek teljesűltek, a jelképek valósúltak, az Ige testté lőn, és mi közöttünk lakozék; a homály elenyészett, Jézus Krisztusban föltűnt az igazság napja, mely megvilágosít e világra jövő minden embert. Az evangelium, oh Jézus! kétségtelen bizonysága Istenségednek: tanításod leghívebb tanú arra, hogy az Atyának bölcsesége vagy; evangeliumod kiállotta a századok próbáját; az emberi vélemények elenyésznek, a te igazságod mindörökké megmarad. Azért rendíthetlenűl hiszünk az Istenben, hiszünk tebenned, mint Istenben. Te vagy az út, az igazság és az élet; senki sem juthat az Atyához, hanem csak teáltalad. A mit Atyádtól kérünk a te nevedben, azt megadod nekünk, hogy az Atya megdicsőittessék általad. Te kérted Atyádat, s ő megadta nekünk a Vígasztalót, ki örökké velünk maradjon, az igazság Lelkét. Te nem hagysz minket árván, békeséget hagytál nekünk, a te békeségedet, minőt a világ nem adhat. Te biztatsz, hogy szívünk ne remegjen… Uram! Uram! kihez menjünk? nálad vannak az örökélet igéi; add, hogy ezeknek valamint szíves hallgatói, úgy hű teljesítői legyünk mindörökké. Amen.

Hiszek egy-re.

Hiszek egy Istenben, mindenható Atyában stb.

Fölajánlásra.

Vedd kedvesen, örök, mindenható Atya Isten! a szeplőtelen áldozatot, melyet fölszentelt szolgád most neked az oltáron bemutat. Neked, igaz élő Istennek hódolok azzal, mint hozzád legméltóbb áldozattal. Mit adhatna neked kedvesebbet a semmiségét mélyen érző teremtmény, mintha Őt adja, ki magát engesztelésűl adta értünk, hogy az elveszett atyai kegyelmet a bűnös embernek visszaszerezze? Jézus szent teste és vére lesz az adomány, mely most neked fölajánltatik az oltáron. Vedd azt egyszersmind hála-áldozatúl számtalan jótéteményedért, melyekkel atyai jóságod mind ez óráig elárasztott; vedd engesztelő áldozatúl vétkeimért, botlásaimért és mulasztásaimért, melyekkel isteni fölségedet megbántottam. Fölajánlom neked magamat és egész valómat szent szolgálatodra azon buzgó óhajtással: oh bár méltó áldozatod lehetnék! Fölajánlom elmémet, hogy annak gondolatai legszívesebben nálad mulassanak; fölajánlom szívemet, hogy annak lángjai legörömestebb érted égjenek; fölajánlom akaratomat, hogy annak minden hajlandósága legnagyobb készséggel hozzád vonzódjék; fölajánlom testemet, hogy az a Szentléleknek méltó temploma legyen; fölajánlom lelkemet, hogy üdvösségét megnyerje tőled. Annak érdemei által, ki érette váltságáldozat lőn a keresztfán.

Ezen áldozattal fölajánlom neked minden testi és lelki ügyemet és szükségemet. Fölajánlom örömemet, hogy az lelkemet nemesítse; fölajánlom keservemet, hogy az szívemet megtisztítsa; fölajánlom reményemet, hogy az csak benned keresse valósulását; fölajánlom életemet, hogy az csak benned találja föl czélját; fölajánlom halálomat, hogy utána boldog halhatatlanságot nyerjek.

Uram! te legjobban tudod szükségeimet, eddig tapasztalt jóságod biztosít arról, hogy annak idején nem fogod tőlem megvonni segélyedet. Adj megelégedést a mindennapi kenyérhez; adj áldást szent nevedben kezdett munkáimhoz; őrizz meg a bűnrevivő alkalmak veszedelmétől; erősíts meg, ha ingadozni találok; emelj föl, ha elestem; tarts meg igaz szeretetben irántad és embertársaim iránt, kiket ez áldozatomban szintén fölajánlok isteni fölségednek.

Ezen érzéssel eltelve, s végtelen jóságodban bízva, hogy imént fölajánlott áldozatomat Jézus érdemeiért kedvesen veended: a mennyei lelkek magasztaló énekével egyesítem gyenge szózatomat, s lelkem édes elragadtatásával kiáltom: Szent, Szent, Szent a seregek Ura Istene! teljes az ég és föld dicsőségeddel! Hosanna a magasságban! Áldott, ki az Úr nevében jő! Hosanna a magasságban!

Úrfelmutatás előtt.

Emelkedjél magasabbra, én lelkem a buzgóság szent szárnyain; lobogjatok élénkebben, szívemnek tiszta lángjai: mert a boldogító percz, az ünnepélyes pillanat közeledik, melyben a Jézus Krisztusban megtestesült isteni irgalom a váltság nagy áldozatát vérontás nélkül megújítja az oltáron.

Irgalom Atya! szent félelemmel, de mégis gyermeki bizodalommal járúlok isteni kegyességedhez és szeretetedhez, s Annak nevében kérlek, kinek érdeméért megigérted, hogy meghallgatod a könyörgő szív esdeklését. Mindenek előtt anyaszentegyházadért könyörgök, melynek tagjává lenni különös kegyelmednél fogva engedtél; add meg neki azt a békeséget, melyet szent Fiad hozott az égből, melyet a világ nem adhat; tartsd meg egyességben, hogy egy hitben egyesűlt hívei egy szívvel és lélekkel imádjanak tégedet; add meg neki azt a szabadságot, melyben üdvözítő működését kifejtheti, megszabadítván az embereket a bűn rabságából; de vezéreld és kormányozd azt, hogy a világesemények forgó változandóságában hányatott emberiség lássa a rendíthetlen kőszirtet, melyre azt neki biztos menedékűl építetted. Vezesd az igazság útjára a tévelygőket, nyerd vissza a hűtlenül elpártoltakat, derítsd föl az igaz hit üdvözítő világosságát a hitetleneknek, kik még sötétségben s a halál árnyékában ülnek. Áldd meg anyaszentegyházad látható fejét, híveid közös atyját: adj neki malasztot és erőt hivatásának hű teljesítésére; adj a te nyájadnak apostoli buzgalmú pásztorokat, kik a kegyelem forrásaihoz készséggel vezessék híveidet, lankadatlanúl hirdessék örök igazságodat. Te, kitől minden hatalom származik, áldd meg világi előljáróinkat, adj nekik kegyelmet és bölcseséget, gyulaszd föl szíveinket tevékeny emberszeretetre, hogy az emberiség javát a te szent törvényed szerint mozdítsák elő. Áldd meg országunkat, melyet annyi balszerencse között, oly sok viszály után is megtartottál.

Engedj, Uram, könyörögnöm különösen azokért is, kiket szívemhez közelebb rendeltél, s kikért e szent misét különösen fölajánlottam. Vezesd őket az élet útjain szent kegyelmeddel, őrizd meg minden veszélytől, hogy téged e földön élő minden híveiddel egyetemben áldjanak és imádjanak.

Ezen könyörgésemet tegye foganatossá Annak érdeme, ki mint váltságáldozat könyörög érettünk az oltáron; tegye foganatossá azok esedezése, kik e váltságáldozatért véröket ontván, az emberi gyarlóságban is kitüntették a hit isteni erejét; s dicsőségedbe fölemeltetvén, valamint barátiddá, úgy pártfogóinkká lettek isteni színed előtt.

A nagy áldozat percze jelen van, az Isten fia leszáll mennyei Atyja jobbjáról az oltárra. Uram! segíts, Uram! irgalmazz, Uram! tégy méltóvá imádásodra. Amen.

Úrfelmutatás alatt.

Jézus, élő Istennek szent Fia! imádlak téged az Oltáriszentségben, és erősen hiszem, hogy most ugyanazon szent tested mutattatott föl, mely egykor a keresztfán fölemeltetett váltságunkra. Erősíts meg ezen hitben, ez által reménylem üdvösségemet, ez által ohajtok megmaradni szeretetedben.

Imádlak téged, váltságom drága vére! mely érettem s az egész világért a keresztfán kiontatott, s itt a kehelyben fölmutattatott; tisztítsd meg az én lelkemet, áraszd el szívemet, hogy e nagy váltságdíjra méltó legyek. Uram Jézus! neked élek; Uram Jézus! neked halok; Uram Jézus! élve s halva tied vagyok. Amen.

Úrfelmutatás után.

Az isteni titok végbement az oltáron; a kenyér Jézus testévé lett, a bor Jézus vérévé változott… Megfoghatlan Istenség! áraszd rám kegyelmedet, hogy neked teljes megadással hódoló lelkem a szeretetáldozat isteni titkairól teljes figyelemmel elmélkedjék, és imádja szent Fiadat. Szemem ugyan nem látja őt, elmém nem foghatja meg, de szívem érzi az ő isteni jelenlétét, szívem bizonyságot tesz az ő istenségéről, szívem epedő szomja enyhet talál benne, boldogságot, életet talál benne; Jézusban akar élni, teveled boldog, üdvözítő egyességben.

Ezen ártatlan vér könyörgésére figyelmezz, oh irgalmas Atyám! midőn esdeklő ohajtásom száll feléd szívem mélyéből. Jézus drága vére váltság-ára lett bűneimnek, megengesztelte méltó haragodat, s útat nyitott nekem ismét atyai kebledhez. Megyek, isteni közbenjárómtól vezettetve; oh ne taszíts el engem színed elől, ne vesd meg annak könyörgését, ki mellett ily drága vér szószólása esdekel.

Jézus Krisztus a pokol hatalmát megtörte, a halál fullánkját elvette, s halála után kiszabadította azon lelkeket is a fogságból, kik a váltság boldog reményében várták az ő elérkezését. Élők és holtak Istene! élők és holtak Birája! Jézus Krisztus! drága szent véred érdeméért kérlek, szabadítsd ki a nevedben elhúnyt híveket, enyhítsd meg kínaikat, s vidd ki őket a tisztító helyről mennyei Atyád dicsőségébe. Különösen emlékezzél meg azokról, kik által az életben annyi jót tettél velem, s most talán miattam is szenvednek, ki talán oka voltam azon vétségnek, melyért még nem tettek eleget örök igazságodnak, bár töredelmes bánattal, szent kegyelmedben multak ki e világból. Engedj velem együtt nekik is résztvenni és bejutni azon dicsőségbe, melyben szent apostolaid, vértanúid és többi szenteid magasztalják jóvoltodat. Nem érdemeimnél fogva kérem ezt, hanem hozzád, ki a bocsánat osztogatója vagy, irgalmadban bízva, folyamodom ezen és minden ügyemben; hogy meghallgattatást biztosabban reméljek, s hogy hozzád, és általán megváltott lelkemhez méltatlant ne kérjek: azon imádsággal járulok színed elé, melyre te tanítottál, s gyermeki bizalommal könyörögve mondom:

Mi Atyánk! ki vagy mennyekben stb.

Áldozásra.

Isten Báránya! ki elveszed a világ bűneit, irgalmazz minekünk.

Isten Báránya! ki elveszed a világ bűneit, irgalmazz minekünk.

Isten Báránya! ki elveszed a világ bűneit, adj nekünk békeséget.

Add meg, Uram Jézus Krisztus, azon békeséget, melyet apostolaidnak hagytál örökségűl; ne tekintsd az én bűneimet, hanem anyaszentegyházad hitét és akaratod szerint ezen anyaszentegyházat a békeségben és egyességben mindinkább megerősíteni méltóztassál, ki mint Isten, élsz és uralkodol mindörökkön örökké. Amen.

Uram Jézus Krisztus! élő Istennek Fia! ki Atyád akaratjából, a Szentlélek munkálkodása által, haláloddal a világnak új életet adtál: szabadíts meg engem ezen szent tested és véred által minden bűnömtől és minden gonosztól; add, hogy parancsaidhoz mindenkor ragaszkodjam, és tőled elszakadni soha ne engedj. Ki az Atyával és Szentlélekkel egyetemben élsz és uralkodol mindörökkön örökké. Amen.

Te engem szent testeddel és véreddel kész vagy táplálni az Oltáriszentségben: de érzem bűnös voltomat… Uram! nem vagyok méltó, hogy asztalodhoz járuljak; de engedd meg távol maradva is, könyöröghetnem, hogy epedő lelkemet az áldozat gyümölcseiben részeltetni méltóztassál. Távolról kiáltok hozzád az evangeliumi beteggel: Uram! ha akarod, megtisztíthatsz engem. Bennem is él azon erős bizodalom, melylyel a jámbor szenvedő asszony járúla hozzád, biztosan remélve, hogyha ruhádnak csak szélét érinti is, meggyógyuland. Tisztítsd meg az én szívemet, melyet a bűn szennye annyira megfertőztetett; gyógyitsd meg az én lelkemet, melyen a vétek annyi fájdalmas sebet ejtett. A nagy betegnek, az emberiségnek te vagy igazi orvosa egyetemben és egyenkint. Add éreznem isteni kegyelmed gyógyító erejét, melyet az Oltáriszentségben rejtettél bűntől oltalmazó mennyei orvosságúl. Adj erőt kötelességeim hű teljesítésére, hogy a jóban állhatatos, a bűn elleni harczban kitartó legyek mind halálig. Engedj a szeretetben gyarapodnom, melynek méltóbb tárgya nincs náladnál, ki érettem szeretet-áldozat lettél a keresztfán s az oltáron; hogy téged mindenek fölött szeresselek, s felebarátimat teéretted szeressem, oh Jézusom! Vezérelj az élet útján, vigasztalj a szenvedésekben; te, ki jótevő harmatot adsz a virágra, hogy el ne hervadjon: áraszd rám szent véred harmatát, hogy mint hervadatlan virág, neked illatozzam anyaszentegyházad kertében, s egykor mennyei kertedbe átültettetni méltó legyek. – Amen.

Az utolsó áldásra.

A mindenható Atya, Fiú és Szentlélek Isten áldása szálljon énrám, és maradjon rajtam mindörökké.

Szentháromság Isten! teljes szívemből hálát adok neked ama nagy jótéteményért, hogy a szent miseáldozat érdemeiben részt venni méltó lehettem. Most érzem, mily nagy áldás, mily szerencse az, hogy keresztény vagyok, hogy irgalmas Üdvözítőm van, ki e földön szegény lett, hogy engem meggazdagítson; szenvedett, hogy engem boldogítson; ki, habár valósággal egy Istenség veled, oh mindenható Atyám! önmagát érettem megalázta, engedelmes lévén neked mindhalálig, és pedig a kereszthalálig. E nagy áldozat újúlt meg most vérontás nélkül az oltáron, add Uram! hogy Krisztus Jézus kínszenvedésének és halálának emlékezete mindig előttem lebegjen, hogy az önmagát föláldozó szeretet isteni mesterétől igazán szeretni, magamat föláldozni, benne élni s érte halni megtanúljak. Add, hogy a szent áldozat ünnepe alatt bennem támadt üdvös benyomásokat semmi viszontagság ki ne irtsa, a könyelműség el ne feledtesse. Az igaz hit vigasztalása emelje föl lelkemet a szenvedésben és küzdelemben; a keresztfához csatlakozó remény adjon kárpótlást földi csalódásaimért, őrizzen meg a csüggedéstől. Add Uram Istenem! hogy a szivemben ez áldozat alatt támadott szent érzések, mint hű kalauzaim, legyenek velem életviszonyaimban. Isten! áldd meg szent föltételeimet, Isten! áldd meg munkásságomat, Isten! áldd meg az emberiséget testben és lélekben; a te áldásod maradjon rajtunk most és mindörökké. Amen.

A Boldogságos Szűz Máriához.

Jézusom szent Anyja, boldogságos szűz Mária! ki a kereszt alatt állván, az emberiség váltságáldozatát anyai szereteted teljes részvétével kisérted: jőj segítségére hozzád folyamodó s oltalmadban bízó gyönge leányodnak; elégtelenségemet pótolja ki anyai szereteted buzgó esedezése, hogy az imént végbement szent áldozat érdemében részesűlve, méltó legyek hív szolgálóleányaid közé számíttatni, mely nemes társaságba, tudom csak azok juthatnak, kik szent Fiad keresztjénél veled állandó hűséggel megmaradnak. Segíts e hűségben mindhalálig megmaradnom. Amen.

Az Isten igéje.

A ki Istentől vagyon, Isten igéjét hallgatja. Ján. 8,47.

Az igehirdetés előtt.

Szólj, Uram! kész az én szívem, hogy szent igédet befogadja. De te ismered az emberi gyarlóságot, jól tudod, hogy az én készségem elégtelen, ha csak malasztod nem jő segítségére a jó szándéknak, hogy ez valósúljon. Azért imádva folyamodom hozzád, áraszd ki rám is Szentlelkedet, mint egykor az apostolokra árasztottad. A te igéd szellem és élet: add, hogy ezen szellem egészen áthassa lelkemet, s legyen az lelkemnek élete, hogy benned éljek, a mint te bennem akarsz élni. A te igéd igazság, mely megmarad akkor is, midőn az ég és föld elmúlnak, mely változhatlan, mint Istenséged; add, hogy igédet igazságúl elismerjem, nem csak azon részben, melyet elmém megfoghat, hanem abban is, mely fogalmamat felűlhaladja, s melynek szent titkaiban imádva hódolok megfoghatlan isteni bölcseségednek. A te szent lelked tüzes nyelvek alakjában szállott első híveidre; ez isteni tűz világosítsa föl értelmemet, melegítse szívemet, s tisztítsa meg azt a gyarlóság minden salakjától és minden idegen elemtől melylyel szent igéd, ez a hét tűzben megpróbált nemes ércz, össze nem olvadhatna! Ez a szeretettől lángoló nyelv szóljon az én szívemhez, s eszközölje bennem azon üdvös változást, mely által apostolaidat az igazság erős bajnokaivá s örök híveiddé tette. Az emberi kevély bölcseség megszégyenítésére, te tizenkét, tudatlan, szegény halászra bíztad mennyből hozott igéd hirdetését, s gyarló emberi eszközök által viszed véghez isteni czéljaidat üdvözítésünkre, hogy szent igéd isteni ereje ez által is kitűnjék. Add, hogy az igét, melyet az emberekből választott s fölszentelt szolgád hirdetni fog e szent helyen, mint a te igédet hallgassam; ne keressem itt a hiú ékesszólás csillogását, hanem az igazság gyógyító valóságát. Áldd meg az igehirdetőt, hogy szent parancsodat méltó készülettel hirdesse; áldd meg az ige hallgatóit, hogy azt fogékony elmével és szívvel fogadják.

Az igehirdetés után.

Hálát adok neked, jóságos Istenem! hogy szent igéd morzsáival az én lelkemet tápláltad; hogy a te szentegyházad anyai szózatával szívemet ismét nnegörvendeztetted. Add, hogy a szent ige magvai, melyeket fölszentelt szolgád a te nevedben imént elhintett, az én szívemben termékeny jó földre találjanak; áraszd e földre kegyelmed jótékony harmatát, hogy azt a kisértetek égető szele meg ne keményítse s kopár sziklává ne tegye. Őrízd a mennyei vetést a bűn töviseitől és burjánaitól, hogy ezek annak szép növekedését és virágzását el ne fojtsák. Ne engedd szívemet országúttá lenni, melyről a világi hiú gondok s a gonosz lélek kisértetei az üdv magvait fölszedjék; hanem add, hogy amit jó szívvel hallgattam, azt e jó földben megtartsam, és százszorosan gyümölcsöztessem béketűrésben. Szent igéd legyen vezérfény nekem, mely lépteimet az élet homályos tömkelegében biztosan vezérelje; legyen tiszta tükör, melyben gyarlóságaimat és bűneimet meglátva, azokat megjobbíthassam; legyen igaz mérleg, melynél fogva valódi értékemet megismerhessem, elfogadva nem csak azt, mi nekem kedvező, hanem azt is, mi tetteimet talán kárhoztatja; legyen anyai kegyes szózat, melynek gyermeki hódolattal engedelmeskedjem; vagy ha erre figyelni nem akarnék, legyen szent igéd kétélű kard, mely belém hasson a csontok és ízek eloszlásáig; legyen a szent hegy mennydörgése, mely rólad elfeledkezett szívemet megrendítse. Te, ki boldogoknak mondád azokat, kik az Isten igéjét hallgatják és megtartják: add, hogy azt megtartván, én is ezen boldogok közé számíttassam, s ez által is jelét adhassam irántad égő szeretetemnek, melyet te mindenek fölött kivánsz híveidtől. Amen.

Mindennapi jó szándék, és könyörgés.

Akár esztek, akár isztok, akár valami mást míveltek: mindent az Isten dicsőségére cselekedjetek. Kor. I. 10,31

Kegyes Teremtőm és Atyám! gyermeki hódolattal ismerem el, hogy a te isteni rendelésed tűzte ki nekem a munkakört, melyben e földön működni, lelkiismeretes kötelességem; azért alázatosan kérlek, kisérjed az én mindennapi munkámat mennyei áldásoddal. Fölajánlom isteni Fölségednek minden cselekvésemet, egyesítve a te egyszülött Fiad végtelen tökéletességű cselekedeteivel, nagy irgalmadat kérve, hogy pótold ki az ő végtelen érdemének kincstárából az én tökéletlen működésem hiányait. Szívemnek minden dobbanása téged magasztaljon, oh Istenem! lelkemnek minden gondolata, nyelvemnek minden szózata, kezeimnek minden cselekedete a te isteni dicsőségedre, embertársaim javára és saját lelkem üdvére czélozzanak. Ne engedd lelkemet annyira elszórakozni, hogy külső foglalkozásaimban a te isteni jelenlétedet elfeledjem; és ne engedd, oh Istenem! hogy valami tisztátalan gondolat jó szándékomat megzavarja, valami bűn beszennyezze bennem a lelket, melyet te képedre és hasonlatodra teremtettél. E jó szándékom, kegyelmedtől segíttetve, tegye minden munkámat imádságom folytatásává, mely mint az áldozat kedves illata szálljon fel isteni Fölséged színe elé. Őrízz meg a nyugalmat emésztő nagyravágyástól és elégedetlenségtől. Ne engedd soha kicsínlenem a munkakört, melyet te tűztél ki tevékenységemnek, ki csak úgy parancsoltad a napnak, hogy világítson és melegítsen: mint a harmatcseppnek, hogy a lankadó virágszálat fölüdítse. Nélküled a legnagyobb erőmegfeszítés is tehetetlenné lesz: veled a legszerényebb jóakarat is csodákat mívelhet. Szolgálód vagyok, Uram! kit a te szent Fiad drága vérén váltott meg a bűn rabságából, hogy gyermekeddé tegyen: add, hogy mint jó és hív szolgálód, tetőled kérjem a díjt, ki egyedűl vagy a jó szándék és hív munkásság méltó jutalma. Amen.

Kegyes Teremtőm és Atyám! érezve tehetetlenségemet, könyörgéssel járúlok isteni színed elé. Első és legsürgetöbb kérésem, melyet hozzád minden órában bocsáthatok, ez: őrizd meg az én szívemet minden bűntől, az igazság egyenes útjának bármi csekély elhagyásától; a te szent nevednek, az én emberi és keresztényi méltóságomnak megbecstelenítésétől. Adj erőt annyi jót cselekednem, mennyit hivatásom és irántad égő szeretetem igényel a te nagyobb dicsőségedre. Add, hogy magamat folytonosan tisztogatva és tökéletesítve, akaratomat isteni törvényednek mindenben alávetve, hozzád mindig közelebb jussak, hozzád mindinkább hasonló lehessek.

Add, hogy őszinte szeretettel viseltessem embertársaim iránt, kikkel érintkezésbe jövök. Add, hogy bennem mindenki keresztény rokonfelét, javának és üdvösségének előmozdítóját találja. – Legyek embertársaim öröme és vígasztalása, menedéke és oltalma. Állapotomhoz képest engedj, Uram, szemévé lennem a világtalannak, lábává a sántának, útmutatójává az eltévedettnek, tanácsadójává a kétkedőnek, tanitójává a tudatlannak, példányává alattvalóimnak. Senkinek se legyen rám méltó panasza; senki se mondhassa rólam, hogy jó hírét s nevét nem kíméltem, hogy érdemeit kisebbítettem, hogy szerencséjét megrontottam.

Őrizz meg, Uram Istenem, embertársaim iránti viseletemben a kevély hidegségtől, társalgásomban a lenéző megvetéstől, nyilatkozatomban a sértő keménységtől, mások balesete iránt az érzéketlenségtől, mások öröme iránt a közönyösségtől. Add, hogy embertársaim iránt olyan legyek, a milyenekké kívánom, hogy ők irántam legyenek. Add őket megbecsülnöm, mint képedre alkotott teremtményeket, kik velem együtt a te gyermekeid lévén, mindnyájan atyai kegyelmednek köszönjük imádva lételünket és mindenünket. Add őket úgy tekintenem mint Jézus drága vérén velem együtt megváltott testvéreimet, kik ugyanazon üdvösségre vannak hívatva. Ne engedd, hogy embertársamnak valaha bűnre alkalmúl szolgáljak; ne ütközzék meg bennem a gyenge, ne essék el általam az ingadozó, ne sülyedjen mélyebbre az elesett. Soha ne lásson rajtam senki olyat, mi az ő szíve nyugalmát elrabolhatná, kedvét a jótól elvenné, benned talált örömétől megfosztaná, s tőled, oh Atyám, elszakasztaná.

Kérlek, oh Istenem! add, hogy azok száma napról-napra növekedjék, kik téged lélekben és igazságban imádnak, neked őszintén hódolnak, téged igazán szeretnek, s az igazság útján állhatatosan megmaradnak. A te jóságod nyerje meg minden gyermekeidet, Szentlelked világosítsa meg őket, kegyelmed lágyítsa meg szíveiket, szereteted csatolja hozzád őket mindörökre. Légy az elfogúltnak világossága, a tévelygőnek vezére, az ingadozónak gyámola, az elesettnek ereje, hogy fölkeljen. Azokra is, kik még a hitetlenség halálos árnyékában tévedeznek, áraszd ki kegyelmedet, hogy téged, mint Istent és Megváltót ismerjenek; jelentsd ki isteni dicsőségedet mindazok előtt, kik még nem hívják segélyűl a te szent nevedet.

Légy szeretettel azok iránt, kik engem szeretnek vagy gyülölnek; és ha viseletemben van valami, mi az emberek szívét előttem elzárja, változtasd meg azt rajtam, hogy senkinek se szolgáljak botránykő gyanánt. De mivel az emberek bizalmát és szeretetét csak annyiból óhajtom megnyerni, a mennyiben a törvényeddel nem ellenkezik: őrizz meg minden olyan szótól és cselekedettől, mely által, csak szeretetedet koczkáztatva, nyerhetném meg az emberek hajlamát. Valamint a nagy apostol, úgy én is csak annyiban óhajtom az emberek tetszését megnyerni, a mennyiben Krisztus szolgálója lehetek.

Boldogíts minden embert, oh Atyánk! ki Jézus Krisztusban mindnyájunk szerető Atyja vagy. Jobbúlás által jusson ma hozzád közelebb minden lélek; legyen ma minden szív tisztább előtted, minden szolgálat hívebb, minden akarat készségesebb, minden jó közhasznúbb, minden keresztény méltóbb nevére. Azon szent név ereje által kérem ezt, melyre minden térd meghajol mennyben, földön és a föld alatt; a te szent nevedért kérem mindezt, Üdvözítő Jézusom! áldd meg jó szándékomat és cselekvésemet, életem minden napjaiban, hogy földi pályafutásomat szent kegyelmedben végezvén, méltó legyek megnyerni ama hervadhatlan koszorút, melynek itt te viselted el kínos töviseit, hogy én csak dicsőségét élvezhessem az örökkévalóság boldog hazájában. Amen.

Az Anyaszentegyház imádsága.

A mi cselekedeteinket, kérünk, Uram, ihletéseddel előzd meg, és segítségeddel kisérjed: hogy minden imádságunk és munkálkodásunk tőled vegye mindenkor kezdetét, és általad kezdetve, végeztessék. A mi Urunk Jézus Krisztus által. Amen.

Hit, remény és szeretet.

Megmaradnak a hit, remény és szeretet, e három. Kor. 1.13,13

Hiszek tebenned, örök Istenség! ki egy vagy állanyodban, három személyedben, Atya, Fiú és Szentlélek. Hiszem és vallom, hogy te vagy a végtelen tökéletesség, mennynek és földnek teremtője, minden jónak kutfeje és osztogatója, az igazak megjutalmazója, a gonoszok büntetője, Te vagy a mindenható és mindentudó Fölség és Szentség mindenek fölött.

Élő hittel hiszem és vallom, hogy Jézus Krisztus, az Isten Fia, irántunk való szeretetből emberré lett, kínt s halált szenvedett a keresztfán. Imádom őt, ki az emberiséget a mennyei Atyával kiengesztelte, és nála közbenjárónk lett. Jézus igéje igazság, mely örökké megmarad, az ő tanítása a mennyei Atya akarata. Ő az út, az igazság és az élet, nála nélkül senki sem jut az Atyához. Ő feltámada halottaiból, fölméne mennyekbe, ott ül a mindenható Atya Isten jobbja felől; előre ment, nekünk lakhelyeket késziteni, hogy egykoron mi is ott legyünk, hol ő van, az örök dicsőség boldog országában.

Hiszem és vallom a Szentlelket, ki az Atyától és Fiútól származik, s együtt áldatik és dicsőíttetik, ki a próféták által szólott. Ő a bölcseség és értelem lelke, ki minket megvilágosít, hogy az üdv titkainak rendíthetlen hittel hódolunk. Ő az erősség lelke, ki nekünk erőt ad az élet minden szenvedéseiben és viszontagságaiban. Ő a jó tanács lelke, ki e változékony élet minden viszonyaiban segítségünkre van. Oh bár az ő szózatát mindenkor figyelemmel hallgatnám, és az elismert jót híven teljesíteném!

Hiszek egy igaz, egyetemes anyaszentegyházat, melyet Jézus Krisztus erős kőszálra alapított, s mely ellen a pokol minden hatalma sem vehet erőt. Hiszem a hét szentséget, mint üdvözülésünkre rendelt kegyelemszereket; hiszem a bűnök igaz bocsánatát a bűnbánat szentsége által; hiszem Jézus Krisztus valóságos jelenlétét az ő istenségével és emberiségével az Oltáriszentségben. Hiszem végre mindazt, mit az anyaszentegyház, az igazságnak oszlopa és erőssége, hinnem parancsol; és kész vagyok inkább életemet föláldozni, mint ettől legkevésbé is eltávozni, mert ezt te magad mondottad és jelentetted ki, ki csalhatatlan örök igazság és végtelen bölcseség vagy.

Reménylek tebenned, oh Istenem! és bizva várom segélyedet. Te alkottál engem, hogy jámbor és erényes legyek, te meg fogod adni az eszközöket is megszentelésemre és üdvözűlésemre. Vigasztalódva és teljes bizodalommal nézek azért eléje a jelen idő minden eseményeinek, s a jövendő minden aggodalmainak, és soha nem fogok elcsüggedni, ha komor felhők tolúlnak össze is fejem fölött. Különösen reménylem, oh Uram, Jézus Krisztus érdemei által minden bűnöm bocsánatát, reménylek kegyelmet minden jóhoz, reménylem e földi élet után az örök boldogságot. Mindezt azért reménylem, oh Atyám! mert te megigérted, ki végtelenűl igaz és hű, jóságos és mindenható vagy. Tebenned bízom, Uram! oh ne hagyj megszégyenülnöm.

Szeretlek téged, Istenem, mint egyetlen egy legfőbb jómat mindenek fölött teljes szívemből, teljes lelkemből és minden erőmből; mert végtelen tökélyeidnél fogva egyedűl vagy méltó mindenek fölött szerettetni. Szeretlek téged, mert legnagyobb jótevőm vagy, engem csupán szeretetből teremtettél, megváltottál és fenntartasz, számtalan jótéteményeddel elhalmozván, és örökre üdvözíteni akarsz. Lehet-e más ily nagy jótevőm mint te, Istenem! birok-e valami jót, mi nem tőled jött volna? Az élet és egészség, az erő és értelem, a jólét és öröm, különösen pedig az igaz hit ismerete… mind a te adományod. És nem csak e mulandó életben akarsz boldoggá tenni, hanem boldog kimúlást is óhajtván adni, örök üdvöt készítettél nekem és mindazoknak, kik téged szeretnek. Te egyszülött Fiadat adtad értem és embertársaimért, hogy mindnyájunkat az égbe vezessen. Mikép viszonozzak ennyi s ily végtelen szeretetet? Olvaszd át egész valómat irántad égő szeretetté, hogy elmerüljek benned, ki a szeretet kútfeje és tengere vagy; hogy úgy szeresselek, mint angyalaid és szenteid mennyországban. Te éretted, Istenem, szeretem embertársaimat is, barátimat úgy mint ellenségimet; s a szeretet ez égi adományát eléje teszem a világ minden javának. Nem kivánok egyebet gondolni és érezni, szólani és cselekedni, mint a mi neked tetszik. Szeretet szent Istene! tarts meg engem e szeretetben mindhalálig. Amen.

Az Anyaszentegyház imádsága.

Örök Mindenható Úr Isten! te gyarapítsd bennünk a hitet, reményt és szeretetet; és hogy méltók legyünk, a mit igérsz: engedd szeretnünk a mit parancsolsz. A mi Urunk Jézus Krisztus által. Amen.

Az Úr imádsága. Elmélkedésül a hét napjaira.

Ti így imádkozzatok: Mi Atyánk! ki vagy mennyekben. Máté 6,9.

Vasárnapra.

Mi Atyánk! ki vagy mennyekben, szenteltessék a te neved.

Istenem! mit a teremtmény nem merne nyelvére venni, mit a gyarló ember rettegne kimondani: te tanítottál minket szent Fiad által, hogy gyermeki bizodalommal így szóljunk hozzád: Mi Atyánk! Te a mi legkegyesebb Atyánk vagy, ki minket, a nélkül, hogy szükséged lett volna ránk, tulajdon képedre és hasonlatodra teremtettél, hogy téged végetlen tökélyeidért és jóvoltodért szeressünk, neked, mint gyermekeid, híven szolgáljunk, s e földi élet után örökösei legyünk boldogságodnak, melyet te a gyermeki szeretet, s a hűséges szolgálat örök jutalmáúl szántál nekünk mennyországodban. Az ember ugyan ily nagy jótétemény után is hálátlan lett irántad, engedetlensége által hűtelenűl elpártolt isteni Felségedtől; de te, ki örök igazság és szentség vagy, az elesett emberhez irgalmas valál; nem vetettél el minket magadtól örökre, mint a hálátlanság érdemlette volna, hanem kegyelmesen emeltél elestünkből, egyszülött Fiad magára vállalta helyettünk a te isteni igazságodnak tartozó elégtételt; ő általa ismét gyermekeiddé fogadtál minket, újra szülvén, újra teremtvén minket a keresztség kegyelemszerében, kiárasztván egyszersmind szíveinkben a te Fiad Lelkét, hogy mire többé képesek nem voltunk, általa ösztönöztetve, gyermeki bizodalommal téged ismét Atyánknak nevezhessünk. Szent Fiad szeretetteljes közbenjárónk lett nálad, hogy általa minden ügyünkben hozzád folyamodjunk, ki minket annyira szeretsz, kinek már nevezete is bizodalmat ébreszt bennünk, midőn hálatelt szívvel mondjuk: Mi Atyánk! ki vagy mennyekben.

Te a mindenség Ura lévén, mindenütt uralkodol ugyan, de különösen mégis mennyekben van isteni Fölséged királyi széke, hol választottaid szent színed látásában részesűlnek, és téged birnak jutalmúl, ki a boldogság kimeríthetlen kútfeje vagy. A mire megelőző szereteted és kegyelmed fölbátorít, oh ég és föld Ura! mindenhatóságod kezeskedik kérésem foganatáról, ha az méltó hozzád és üdvösségemre czéloz, mit nekem készítettél az egekben. Mennyekben vagy te, Atyám! a hol te vagy, ott van az én lelkem valódi hazája, s itt a földön csak vándor vagyok. Ne engedd ezt soha elfelednem, midőn imádságommal hozzád járulok; elmémet emeld föl az imádság szárnyain te hozzád, ki mennyekben vagy.

Mivel viszonozhatnám jobban atyai jótékonyságodat, mivel hódolhatnék méltóbban isteni tökélyeidnek, s így mi lehetne előbbrevaló kérésem, mint ez: Szenteltessék a te neved. Ismerjen téged, Atyám, az egész mindenség, imádjon téged végtelen tökélyeidben minden szív és minden ajak, mondván: Szenteltessék a te neved. Te intézed sorsunkat, te rendezed állapotunkat, te tartasz fenn a viszontagságokban: te adod az örömet vidámításunkra, te adod a keservet is gyógyításunkra; azért örömben úgy, mint bánatban, szerencsénkben úgy, mint baleseteinkben, szenteltessék meg a te neved. Szentelj meg Uram minden szívet, szentelj meg minden ajkat, szentelj meg minden cselekedetet: hogy ez által a te neved megszenteltessék. Amen.

Hétfőre.

Jőjjön te országod.

Mindenség Ura Istene! kit az egek egei meg nem foghatnak, kinek mindenható országlása valamint öröktől fogva tart, úgy az örökkévalóság végtelenségeig terjed, miképen adjunk méltó hálát neked, hogy e földön is megalapítottad országodat, az egy üdvözítő anyaszentegyházban. Valamint minden jó, úgy ez is kegyelem adománya, kegyelmed országa ez, Istenem! melyért szent Fiad által könyörögni tanítottál, melyért, követve az ő parancsát, buzgó szívvel esedezünk, midőn mondjuk: Jőjjön el a te országod.

S miután azon kimondhatlan szerencsében részesítettél, hogy ezen kegyelem-ország polgáraivá vagyunk hívatva és fölavatva a szent keresztségben: adj oly nemes jellemerőt, hogy ezen országod híveinek magunkat nyilván vallani, legnagyobb dicsőségnek tartsuk, s e hűségben állhatatosan megmaradjunk. Ez a hiú veszendő világ, ha mindenét adná is, adhatna-e annyit, hogy miatta e nagy szerencsét koczkáztatni méltó lenne? Az emberi tekintet, melynek tartandóságáról csak egy óráig sem tud senki kezeskedni, képes-e valaha a fönség azon fokára emelkedni, hogy miatta az isteni tekintélytől elpártoljunk? Nem, soha nem. A mi anyaszentegyházunk nem ingadozó és korlátolt tehetségű embernek, nem csalódni és csalni tudó halandónak műve: Krisztus Jézus, a te egyszülött Fiad alapította azt, rendíthetlen kőszálra építvén, úgy hogy ellene a pokol kapui sem vesznek erőt. Drága szent vére árán szerzette anyaszentegyházát, és mint feje, csalhatatlan igéreténél fogva vele van világ végeztéig. Lehet-e nagyobb dicsőség, mint ily dicsőséges fő tagjává méltattatni? Lehet-e nagyobb szerencse, mint ily ország polgárává fölavattatni? Lehet-e nagyobb kitűntetés, mint ily diadalmas vezér mellett a kereszt zászlója alatt harczolhatni? Lehet-e szentebb óhajtás, mint melynél fogva az ember mind e dicsőségben, szerencsében és kitűntetésben részesülni kivánkozik? Valamint oh fájdalom! lehet-e kárhozatosabb könnyelműség vagy elveteműltség, mint azon boldogtalan keresztényé, ki mindezen áldást eljátszván, önként rohan kárhozatára? Oh Istenem! ki uralkodol a szíveken, ments meg engem ezen veszélyes könnyelműségtől; ne engedj soha ingadoznom anyaszentegyházam iránti hűségemben. Ne engedd, hogy valaha átalljam anyámnak mondani azon egyházat, mely engem kedves leányának fogadott a keresztségben; azon kedves anyát, kinek szeretetteljes ápoló gondjai bölcsőmtől a sírig hűn elkisérnek, ki engem zsenge koromtól az isteni tanítás tejével táplált, majd angyalok kenyerével vendégel meg, örömeimet megnemesíti, fájdalmamat megenyhíti, kétkedésemben biztos tanácsot ad, életem minden viszontagságaiban oltalmaz, betegségemben vigasztal és meggyógyít; erőtlenségemben támogat, s el nem hagy egész a sírig, sőt síromon túl buzgó imádságában megemlékezik rólam akkor is, midőn a világon mindenki rég elfelejtett. Ezen jóságos anyának, a te szentegyházadnak áldásaért könyörög szívünk, midőn mondjuk: Jőjjön el a te országod. Add, hogy ezen, világ végezetéig tartandó földi országodban jámborúl élvén, méltók legyünk eljutni a sír után azon országodba, melynek vége soha nem lesz, hol te vagy híveid örök jutalma. Amen.

Keddre.

Legyen te akaratod, miképen mennyben, azonképen a földön is.

Mennyei Atyám! midőn szívem imádva hódol végtelen szentségednek, midőn lelkem csodálva és remegve elismeri csalhatlan igazságodat, midőn elmém, kifáradván intézkedéseid vizsgálatában, megnyugvással hódol végtelen bölcseségednek: a csordúltig telt kebel nem tud méltóbb kifejezést találni érzelmeinek, mint ha gyermeki lemondással könyörg, mondván: Legyen meg a te akaratod. Atyám! a te akaratod mindenkor végtelenűl szent, igaz és bölcs, akár a világesemények folyamát intézi, akár a teremtmények sorsa iránt rendelkezik, akár az emberiség ügyét kormányozza egyetemben és egyes tagjaiban.

Istenem! miután mindezt hódolva elismerem, mi lenne természetesebb, mi lenne rám nézve jótékonyabb, s mi lenne szent akaratod iránt méltóbb hódolat! mint ha az én akaratom mindig megegyeznék szent akaratoddal. Tudom, Uram! hogy az előtted a legkedvesebb és legfoganatosabb imádság, ha a te isteni tökélyeidnek hódoló ember, nem csak szóval, hanem szíve minden érzésével, egész élete minden cselekedetével ezt mondja: Legyen meg a te akaratod. És mégis hányszor szegűl ellen a tehetetlen gyarlóság mindenható szent akaratodnak. Nem akarjuk cselekedni, mit te parancsolsz; nem akarjuk kerülni és távoztatni, amit te tiltasz! nem akarjuk békével tűrni, mit te ránk bocsátasz; szóval többször elmondjuk: Legyen meg a te akaratod; de érzelmünk és cselekvésünk igen sokszor megczáfolja ez imádságunkat, arra törekedvén, hogy a mi akaratunk legyen meg. Van-e nagyobb képtelenség, van-e kárhozatosabb vakmerőség, mint azon kivánat, hogy a végtelen jóság, a mindenható bölcseség alkalmazza szent akaratát a gyarló teremtmény változandó szeszélyéhez?! Oh Atyám! alázd meg akaratom kevélységét, és kegyelmed hathatós ereje által, hajtsd azt a te isteni törvényed és atyai rendeléseid hódolatára; hogy mindazt gyermeki készséggel engedelmeskedve teljesítsem, mit te parancsolsz; irántad való igaz szeretetből távoztassam és kerűljem, mit te tiltasz: miután ez úgy is csak nekem szolgál legnagyobb javamra; szívesen és békével tűrjem, mit te rám eresztesz. Úgy sem történhetik velem olyan, miben a te isteni végzésedet imádnom ne kellene. Az emberektől jövő jótétemény vagy sujtó bántalom a te isteni bölcs akaratod rendelése vagy megengedése, ki kezedben tartod az emberek szívét. Az események forgó viszontagsága, ha javamra szolgál, vagy kártékonyan érint, mint a te végzésed eredménye ki az időnek és örökkévalóságnak, egy falevél-rezgésnek és a világeseményeknek, ura vagy. Az emberek úgy, mint a teremtmények és események a te atyai kegyességed és igazságod végrehajtó eszközei; a te tudtod és akaratod nélkül egy hajszál sem esik le fejünkről; a csapásokat is, melyek terhe alatt szenvedünk, többször vonjuk magunkra vétkeink miatt büntetésűl, mint te adod ránk jámborságunkban próbálásúl. Add meg tehát azon kegyelmet, hogy akaratunk mindenkor hajlandó legyen a te szent akaratodhoz, s ezt minden erőnkből oly készséggel teljesítsük a földön, mint teljesitik angyalaid és szenteid a mennyországban. Amen.

Szerdára.

Mindennapi kenyerünket adjad nekünk ma.

Istenem! kinek végtelen tökélyei között oly kitünő fényben ragyog a kegyes gondviselés, melylyel teremtményeidet fenntartod, hozzád folyamodik a tehetetlen halandó, hogy miután testet adtál neki, testi szükségeit is födözni méltóztassál. Mindenek szemei rád vannak függesztve, te benned bíznak. Úr Isten! és te adsz nekik eledelt alkalmas időben; fölnyitod a te kezeidet, és betöltesz minden élő teremtményt áldásoddal. Add meg tehát nekünk mindennapi kenyerünket. A te szent Fiad, kinek eledele volt a földön, akaratodat teljesíteni, nem hiú gazdagságot és fölösleges bőséget parancsolt kérni, hanem csak annyit, mennyi életünk fenntartására szükséges; bár te oly kegyes vagy, hogy e részben is határtalanúl árasztod jótéteményeidet az emberekre. Add meg, oh Atyánk, a szükséges élelmet, ruházatot és lakhelyet. – Teljes bizodalommal járulunk hozzád, hogy te, ki az ég madarait táplálod, nem fogod megvonni az élelmet képedre alkotott gyermekeidtől; ki a mezők liliomait ruházod, nem tagadod meg híveidtől a ruházatot; ki a mezők és erdők vadainak rejtekhelyet adsz, nekem is megadod a helyet, hol fáradt tagjaimat megpihentessem, habár a te szent Fiadnak annyi helye sem volt a földön, hová fejét lehajthatta volna.

Mindenek fölött, Uram, adj megelégedést a mindennapi kenyérhez; vagy midőn szükséget bocsátasz rám, őrizz meg a kicsinyhitű elcsüggedéstől; ne engedd soha felednem, hogy a hol legnagyobb a szükség, ott a benned bízók részére legközelebb van tőled a segítség.

Add, Uram, Istenem! hogy a mindennapi kenyeret és egyéb jótéteményeidet szorgalmas munkám által igyekezzem megérdemleni. A te isteni rendelésed az, hogy az ember orczája verejtékével keresse kenyerét; segíts meg engem, hogy azon állapotban, melybe isteni gondviselésed helyezett, serény munkám által iparkodjam magamat méltóvá tenni jótéteményeidre. Őrizz meg a bűnös tétlenségtől és restségtől, ezen fő bűntől, mely csak a más verejtékén kiván élősködni. Adj munkámhoz jó szándékot, hogy igaz úton keressem mindennapi kenyeremet; oh mert mennél bővebben táplálja valaki testét a hamisság kenyerével, lelke annál inkább megfogyatkozik éhségében.

Ne engedd soha felednem, hogy a mindennapi kenyeret és egyéb szükségeket csupán lelkem mulandó lakhelyének, a testnek fenntartására kérem tőled: azért oh Atyám, őrizz meg a túlságos szorgoskodástól, hogy a mindennapi kenyér gondja miatt lelkem mindennapi gondját el ne hanyagoljam, sőt inkább kenyérkeresetemet is igyekezzem az által megszentelni, hogy azt a te dicsőségedre, lelkem üdvösségére és embertársaim javára fordítom. Adj könyörülő szívet, hogy éhező felebarátommal szívesen megoszszam kenyeremet. S mivel Attól tudom, ki mennyből alászállott kenyér lett a mi lelkünk táplálására, hogy nem csak kenyérrel él az ember, hanem minden igével, mely az Isten szájából származik: tápláld lelkemet is tanításoddal, kegyelemszereiddel, hogy mind testi-, mind lelkiképen megelégedve, imádjalak oh Atyám gondviselő jóságodért. Amen.

Csütörtökre.

Bocsásd meg nekünk a mi vétkeinket, miképen mi is megbocsátunk ellenünk vétetteknek.

Szíveket és veséket vizsgáló Isten! te tudod legjobban, mennyi sok a mi hibánk és vétségünk, mulasztásunk és bűnünk, melyeket könnyelműségből és gyarlóságból, de legtöbbször szándékosan akarva elkövetünk. Tudjuk, hogy előtted, végtelen Szentség! még a napfény sem tiszta, s még az igaz is hétszer esik el napjában. Oh a ki önhitt kevélységgel azt meri mondani, hogy vétke nincs: önmagát csalj a meg, és igazság nincsen benne. Elismerjük, Uram! töredelmes szívvel ismerjük el, hogy nincs száma a vétkeknek, melyeket mi gondolattal, szóval, cselekedettel s a teendő jók elmulasztásával ellened elkövettünk, s melyekkel igazságos büntetésedet annyiszor megérdemlettük. De te végtelen irgalmasságod enyhítő forrásától mindezek után sem utasítasz el, szerető atyai szívedet annyi engedetlenségünk után sem zártad el tőlünk; te kegyes Atya! tárt karokkal vársz kebledre, mint a tékozló fiút, mindnyájunkat, mindenkor kész levén a megbocsátásra, ha bűnös utainkról visszatérve, alázatos és töredelmes szívvel hozzád fordulunk.

Te nem akarod a bűnös halálát, hanem inkább, hogy megtérjen és éljen; te magad hísz bennünket, hogy térjünk meg bűnös utainkról, szánakodó szeretettel figyelmeztetve minket, hogy miért akarunk meghalni bűneinkben? Szent Fiad kegyes szózata szívünk mélyeig hatva hí, hogy menjünk hozzája mindnyájan, kik az élet útján elfáradtunk, s annyi vétekkel terhelve vagyunk: és ő megkönynyebbít minket. Te bátorítasz, biztosítasz bennünket, hogy elfelejted minden gonoszságunkat, ha igaz bűnbánatot tartunk. Ily végtelen szeretettől elérzékenyűlve, töredelmes szívvel szánjuk és bánjuk vétkeinket, a te kegyelmed segélyével jobbulást igérve, hogy tőled bocsánatot nyerhessünk.

De ezen bocsánatot csak úgy remélhetjük isteni jóságodtól, ha mi is megbocsátunk azoknak, kik ellenünk valamit vétettek. Te mindnyájunk Atyja lévén, egymás között igaz testvérekké akartál tenni mindnyájunkat, hogy embertársainkat te éretted úgy szeressük, mint magunkat. Öntsd belém tehát az engesztelő szeretet lelkét, hogy tiszta szívből megbocsássak mindazoknak, kik ellenem vétettek; mennyit kell tűrni tőlem más embereknek, miért ne tűrjek tehát én is másoktól a te szeretetedért? Ne engedd, Uram, hogy a nap valaha leszálljon haragom fölött. Ne engedd, hogy haragtartás által valaha ama szívtelen szolgához legyek hasonló, ki nagy adóssága elengedését kegyes szívű urától kiesdekelte, s önmaga kevesebbért nyomorgatta szolgatársát. Lebegjen előttem szüntelen szent Fiadnak amaz örök igazságú mondása: hogy ha mi meg nem bocsátunk az embereknek, mennyei Atyánk! te sem bocsátod meg nekünk vétkeinket. Add Uram, Istenem! hogy oly készséggel bocsássak meg embertársaimnak, legnagyobb ellenségemnek is, a mily bizodalommal én kérek és várok bocsánatot irgalmasságodtól. Engedd, hogy egymást úgy szeressük, mint te öröktől fogva szerettél minket. Amen

Péntekre.

Ne vígy minket a kisértetbe.

Tudom, jóságos Atyám! hogy te minket roszra nem kísértesz; tudom hogy a roszra való kisértet magában még nem vétek, és csak akkor válik vétekké, ha azon roszban kedvünk, gyönyörűségünk telik, s ha akaratunk hozzáadja beleegyezését. Azt is tudom csalhatatlan anyaszentegyházad tanításából, miért engedsz megkisértetnünk? hogy t.i. minket a buzgóságban és alázatosságban megtarts, hogy hűségünket próbára tedd, vagy hűtlenségünket megbüntesd; s hogy érdemeinket ezáltal neveljed. Arról is biztosít atyai kegyességed, hogy erőnk felett nem engedsz megkisértetni, sőt a kisértetből kegyelmed segélyével nekünk adsz nyereséget, ha akaratunk azokat legyőzi, s hűségedben rendíthetlenül megmarad mind halálig.

Szent hitünk világa által adsz elegendő fényt, hogy mellette megismerjük s még idején-korán meglássuk a veszedelmünkre törő ellenségeket. A legveszélyesebb kisértet a mi házi ellenségük, a mi testünk s ennek ingerei s kivánságai. Kebelünkben hordjuk a tüzet, mely, ha nem vigyázunk, veszélyes sebet ejt rajtunk. De te, Atyám! soha sem vonod meg kegyelmed harmatát, melylyel irántad hű jószándékunk és akaratunk e tűz kártékony lángjait mindenkor elolthatja; vagy isteni szereteted tüze azt megemésztvén, megtisztítja, megszenteli, hogy az így megpróbált szív annál kedvesebb áldozatúl égjen a tiéddel egyesült tiszta szeretetben. Kivülünk pedig a gonosz lélek és a világ az a kisértet, mely romlásunkra veti hálóját és tőreit minden lépten. Majd az édeni csábítónak ámító beszédével zaklatja kevélységünket lázadásra ellened, mindenható Atyánk! majd a hiúság virágteljes ösvényére csábít, gondosan takargatva a rózsák alatt lappangó kígyót, mely elébb-utóbb lelkiismeretünk mardosó férgévé válik; majd a bűnös öröm és élvezet kábító poharát köszönti ránk, melyben a néhány csöppnyi édesség színe alatt halálos méreg van; majd eltávolítja tőlünk a halál üdvös gondolatát, azt mint alkalmatlan agyrémet akarván előtüntetni, melyet utóbb keserű csalódás után kényszerűl a bűnös lélek szomorú valóságnak elismerni; majd báránybőrbe öltözteti a rettenetes oroszlánt, mely ordítva körűljár, keresvén, kit elnyeljen.

Ezer és ezerfélék az útak és alkalmak, melyek által a test, világ és gonosz lélek kisérti a szegény halandót. De te jóságos Atyám! rendelkezésünkre adtad a fegyvereket, melyek által az emberi gyarlóság, mint erős bajnok diadalmasan harczolhat a kisértetek ellen, és kivívhatja a dicsőség hervadhatlan koszorúját. Szent Fiad fegyvertárából nyerjük a két legerősebbet… Vigyázzatok és imádkozzatok – úgymond ő – hogy kisértetbe ne essetek. Adj tehát Uram, a kisértetek ellen éber szívet, és a buzgó imádságban állandóságot. Ha közelget hozzánk a kisértő, és a világ gazdagságának és hatalmának igéretével akarja fölzaklatni bennünk a kevélységet, hogy neki szolgáljunk: szent Fiad példája szerint riadjunk rá, mondván: Távozzál, Sátán! Ha a hizelgés kígyója közeledik felénk, hogy bennünket a tilosra édesgessen: tiporjuk össze fejét ama szeplőtelen királynő segítségével, ki szent Fia ereje által a pokolbeli kígyó fejét megrontotta. Uram! támogasd erőtlenségünket, hogy a kisértetben el ne essünk, hanem a te nagyobb dicsőségedre győzedelmet nyerjünk. Amen.

Szombatra.

Szabadíts meg a gonosztól, Amen.

Atyám! te boldogságra alkottad az embert, hogy minden testi és lelki bajtól és veszedelemtől menten szolgáljon isteni Fölségednek. De az ember visszaélt e nemes szabadságával, engedetlen lőn irántad, s bűne által behozta a földre a halált, a szenvedés, fájdalom és veszedelem ezer nemével együtt. Végtelen irgalmadból a méltatlan ember ugyan kegyelmet nyert. Drága vére által szent Fiad visszaszerzette az elvesztett atyai örökséget a háládatlannak, hogyha a jobbúlás útján állandóan járni fog, azt megnyerhesse; de megmaradt a bűn következése, az értelem és akarat meggyengűlésében, a szívnek rosz hajlandóságában, s ama számtalan bajokban és viszontagságokban, melyek által az egykor boldog paradicsom siralomvölgyévé lett. E csapásoktól és veszedelmektől szorongattatva, kiált hozzád a kegyelmedben bízó gyarló erőtlenség, mondván: szabadíts meg a gonosztól.

Mindenható kezedben vannak a minket sújtó viszontagságok csak úgy, mint a romboló elemek; akaratodból és megengedésedből jőnek azok ránk legtöbbször büntetésűl, néha próbálásúl; tudjuk, hogy mindazt javunkra engeded történni; de mivel az emberi erő oly roskatag, a kitűrésben oly ingatag… szent Fiadtól taníttatva, bátorkodunk hozzád esdeni: Atyánk! szabadíts meg a gonosztól. Testünk oly hervatag, mint a fűszál, mely csak imént virúlt, s oly rövid idő alatt elszárad… Szabadíts meg minket a betegségektől, melyeknek lelkünk romlandó háza minden perczben alá van vetve; vagy ha üdvösségünkre nézve jónak látod ránk mérni a betegség keserű gyógyszerét, add hozzá erősítő kegyelmedet, hogy a szenvedő testben a lélek el ne csüggedjen, s türelmét és bizalmát irántad el ne veszítse. Szabadíts meg minket a kártékony időjárástól, mely tőlünk a te áldásodat megvonja, a verejtékes munka sikerét semmivé teszi, a termékeny föld színét szomorú sivataggá változtatja, éhséget, drágaságot s az inség ezer nemét hozza a megréműlt halandók közé. Szabadítsd meg a mirigyhaláltól, járványoktól és a háború iszonyaitól, hogy oltalmad alatt csendes békében tölthessük napjainkat. Egyszóval szabadíts meg minden viszontagságtól és inségtől, mely romlandó testünket tönkre tehetné, földi jólétünket megsemmisíthetné, s a hozzánktartozók miatt is szívünket a keserűség örvényébe meríthetné. Szabadíts meg Uram mindezen gonosztól, ha úgy tetszik isteni bölcseségednek.

De mivel a test csak ideiglenes hajléka lelkünknek, mivel a föld csak vándorhelyünk… s így a földi viszontagságok és szenvedések is mulandók… azért, oh Atyánk! szabadíts meg azon sokkal nagyobb gonosztól, mely a lelket örök veszedelemmel fenyegeti. Szabadíts meg a bűntől, a valódi, legveszélyesebb gonosztól; ha földi szerencsénket, testi jólétünket, sőt életünket kellene is feláldozni, mindez legyen áldozat: csak lelkünket szabadítsd meg a gonosztól, a bűntől. Szabadíts meg a bűnre vivő alkalmaktól, s mindenek fölött őrizz meg, hogy bűnre alkalmat soha senkinek ne adjak; miattam és általam soha egy lélek se kárhozzék el, melyért a te szent Fiad vérét ontotta. Szabadíts meg a jobbúlni nem akaró töredelmetlenségtől, szabadíts meg a halálos bűnben történendő haláltól, s ennek rettenetes következésétől, az örök kárhozattól. Szabadíts meg, Uram! szabadíts meg. Amen.

Mindezen kéréseinknek szerezzen foganatot Annak érdeme, ki azokat, oh Atyánk! isteni színed elé terjeszteni megtanított. Tegye kedvessé előtted ezen imádságunkat a mi Urunk Jézus Krisztus érdeme, a boldogságos szűz Máriának és mindazon választottaidnak esedezése, kik az Úr imádságának ereje és gyakorlata által jutottak azon országba, hol te vagy, oh Atyánk! a hív könyörgők vég nélküli boldog jutalma. Amen.

Az isteni gondviselésről. Litánia

Ő benne élünk és mozgunk és vagyunk. Ap. csel. 17,28.

Uram irgalmazz nekünk!

Krisztus! kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Úr Isten!

Irgalmazz minekünk.

Szentháromság egy Isten!

Irgalmazz minekünk.

Isten! mi oltalmunk.

Irgalmazz minekünk.

Isten! mi Urunk és kormányzónk.

Irgalmazz minekünk.

Isten! mi reményünk.

Irgalmazz minekünk.

Isten! mi világosítónk.

Irgalmazz minekünk.

Isten! mi gondviselőnk.

Irgalmazz minekünk.

Isten! mi jó atyánk.

Irgalmazz minekünk.

Isten! mi menedékünk.

Irgalmazz minekünk.

Isten! mi egyetlen szerelmünk.

Irgalmazz minekünk.

Isten! mi legfőbb örömünk.

Irgalmazz minekünk.

Isten! mi teremtőnk.

Irgalmazz minekünk.

Isten! mi fentartónk és táplálónk.

Irgalmazz minekünk.

Szent Isten!

Irgalmazz minekünk.

Szent erős Isten!

Irgalmazz minekünk.

Szent halhatatlan Isten!

Irgalmazz minekünk.

Mindenható Isten!

Irgalmazz minekünk.

Örök bölcseségű Isten!

Irgalmazz minekünk.

Végtelen jóságú Isten!

Irgalmazz minekünk.

Gondviselő Isten!

Irgalmazz minekünk.

Minden szeretetre méltó Isten!

Irgalmazz minekünk.

Oh Isten! ki a földön mindent az emberek szolgálatára teremtettél.

Irgalmazz minekünk.

Ki az ég madarait és a többi állatokat csodálatosan föntartod és táplálod.

Irgalmazz minekünk.

Ki a mezők liliomait és egyéb virágokat oly ékesen ruházod.

Irgalmazz minekünk.

Ki a földnek gyümölcseit termeszted és tenyészted.

Irgalmazz minekünk.

Ki hajszálainkat megszámláltad, hogy azokból akaratod nélkül egy sem esik el.

Irgalmazz minekünk.

Ki mindent az ember javára rendelsz és igazgatsz.

Irgalmazz minekünk.

Ki minden ideigvaló szomorúságot és keresztet üdvösségünkre küldesz.

Irgalmazz minekünk.

Ki sebesítesz, hogy meggyógyíts, és megölsz, hogy a halál tőled el ne válaszszon.

Irgalmazz minekünk.

Ki minket a keresztek által igaz bűnbánatra és életjobbúlásra akarsz téríteni.

Irgalmazz minekünk.

Ki csapások által a világi mulandóságtól elvonván, minket fönséged ismeretére akarsz vezetni.

Irgalmazz minekünk.

Ki a te isteni jóságodban teljesen megnyugvókat a legnagyobb inségben csodálatosan megsegíted.

Irgalmazz minekünk.

Ki a benned bízókat megszégyenülni nem engeded.

Irgalmazz minekünk.

Isten! Irgalmazz nekünk.

Uram kegyelmezz nekünk.

Isten! Irgalmazz nekünk.

Uram hallgass meg minket.

Minden gonosztól.

Ments meg Uram minket.

Minden bűntől.

Ments meg Uram minket.

A te haragodtól.

Ments meg Uram minket.

A te isteni gondviselésed iránti bizalmatlanságtól.

Ments meg Uram minket.

A türhetetlenségtől.

Ments meg Uram minket.

Az inségben és szenvedésekben való elcsüggedéstől.

Ments meg Uram minket.

A te isteni rendelésed elleni zúgolódástól és panasztól.

Ments meg Uram minket.

Minden veszélyes kisértettől különösen halálunk óráján.

Ments meg Uram minket.

Minden túlságos szorgoskodástól a földi dolgokban.

Ments meg Uram minket.

Mi bűnösök.

Kérünk téged, hallgass meg minket.

Hogy nekünk irgalmazz.

Kérünk téged, hallgass meg minket.

Hogy bennünk isteni gondviselésed iránt igaz gyermeki bizodalmat ébreszsz.

Kérünk téged, hallgass meg minket.

Hogy minden szerencsében és inségben atyai gondviselésedet alázatosan imádjuk.

Kérünk téged, hallgass meg minket.

Hogy a te atyai kezedből mindent hálával fogadjunk.

Kérünk téged, hallgass meg minket.

Hogy akaratunkat mindenkor szent akaratodhoz alkalmazzuk.

Kérünk téged, hallgass meg minket.

Hogy a szenvedésekben szeretetünket irántad még buzgóbban kitüntessük.

Kérünk téged, hallgass meg minket.

Hogy nekünk minden viszontagságban erős lelket és türelmet adni méltóztassál.

Kérünk téged, hallgass meg minket.

Hogy minket meghallgass.

Kérünk téged, hallgass meg minket.

Isten Báránya! ki elveszed a világ bűneit.

Kegyelmezz minekünk.

Isten Báránya! ki elveszed a világ bűneit.

Hallgass meg minket.

Isten Báránya! ki elveszed a világ bűneit.

Irgalmazz nekünk.

Krisztus! hallgass minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Mi Atyánk stb. Üdvözlégy stb.

Uram! hallgasd meg könyörgésünket.

És a mi kiáltásunk jusson elődbe.

Könyörögjünk.

Úr Isten! világosíts fel minket, és adj kegyelmet, hogy mindazon szerencsét vagy balesetet, mely ránk vár, a te rendelésednek ismerjük, és atyai kezed legbölcsebb intézkedése és jótéteménye gyanánt fogadjuk. Mély alázatossággal imádjuk, dicsérjük és magasztaljuk isteni gondviselésedet minden eseményben; hiszünk és bízunk isteni mindenhatóságodban, örök bölcseségedben és végtelen jóságodban, hogy tudsz, akarsz és fogsz segíteni; teljes szívünkből bánjuk, mit ezen hit és bizodalom ellen vétettünk; bocsáss meg nekünk, oh irgalmas Isten! és engedd, hogy nem csak itt, hanem a mennyei dicsőségben is a te isteni gondviselésedet örökké áldhassuk és magasztalhassuk. A mi Urunk Jézus Krisztus által. Amen.

Esteli hálaadás.

Maradj velünk (Uram), mert beesteledik, és már elhanyatlott a nap. Lukács 24,29.

Mennyei Atyám! életemből ismét elmúlt egy nap, melyet jóságod eltöltenem engedett! egy nappal ismét közelebb jutottam síromhoz földi pályám vándor útján. Az est homálya nyugalomra híjja a napi munka terhe alatt elfáradt halandót, hogy az üdítő álom által új erőt nyerjen a jövő nap fáradalmaihoz, ha azt irgalmad megérni engedi. Szelíd csend váltja fel az élet zajongó lármáját, kevés szünetet, nyugalmat készítendő a nyugtalan tevékenységnek. Az ünnepélyes csend magábaszállásra inti a napi gondoktól zaklatott szívet… oh bár szívembe szállana s ott állandón megmaradna ama csendes béke, mely fölér a világ minden kincsével.

Nyugalomra int az est, de én nem hajthatom addig fejemet az álom csendes ölébe, míg szívemet Az előtt ki nem öntöm, kinek áldása nélkül nincs valódi nyugalom; míg hálámat ki nem fejezem Annak, ki e napot elérnem és eltöltenem engedte. Mennél jobban távolodik tőlem a világ, annál inkább érzem a láthatlan Istenség közeledését, annál örömestebb nyílik meg szívem előtte, s a szem növekedő vággyal tekint föl az örök világossághoz, midőn a nap fénye az éj homályában elenyészett.

Hála neked, oh Atyám! mindazon jótéteményekért, melyekben e napon részesültem. Mindenekelőtt hála neked az igaz hit áldásáért, melyben lelkemet ma is megtartottad. Hála neked a hű gondviselésért, melylyel életemet megőrzötted; az oltalomért, melylyel egészségemet fentartottad. Hódolva ismerem el, hogy mindazon veszélyeket, melyek életemet s egészségemet, jólétemet és szerencsémet minden lépten fenyegetik, a te atyai kezed hárította el tőlem. Hála neked az örömért, melyet ma szívemnek adtál; hála neked a jó kedvért és áldásért, melylyel munkámat segítetted; hála neked az alkalmakért, melyeket szerény körömben is nyújtottál, hogy hasznára legyek az emberiségnek. Hála neked a szent sugallatokért, melyek elmémet hozzád emelték; az édes vigasztalásért, melyet szívembe csöpögtettél; hála neked a keserűségért is, melylyel gyógyúlásomra szívemet megszomorítani jónak láttad. Oh mily jó esik hálát adnom mindezekért atyai jóságodnak s áldanom és magasztalnom szent nevedet.

Nem sokára elküldöd az enyhe álmot, szelíden befogod szemeimet, és te virrasztasz mellettem, oh Atyám! hogy megőrizz minden rosztól, és csendes pihenést adj az eltöltött nap fáradalmai után… A napot eltöltöttem, ah elmúlt az örökre, visszahozhatlanúl! csak tetteimnek következései maradtak fenn. Oh bár bizonyságot tehetne enmagamnak lelkiismeretem arról, hogy e napot, oh Istenem! akaratod, tetszésed szerint, a te dicsőségedre töltöttem, embertársaimnak használtam, soknak szolgáltam, soknak szerzettem örömet, s a szent föltételeket, melyekkel e napot kezdettem, mind híven teljesítettem. Rettenetesség csak gondolni is a szemrehányásokra, melyeket az elveszett nap emléke tesz annak, ki azt haszontalanúl töltötte, abban lelkiismeretét terhelte, szíve nyugalmát földúlta, s azt Isten előtt vádolójává tette. Egyik nap a másik után rohanva röpűl, hirtelen itt van az utolsó… az élet estéjén mily szomorú az emlékezet a hasztalanúl töltött, a bűnnel megbélyegzett napokra!… Más részről, mily boldogító az öntudat, melylyel a keresztény, jámborúl töltött napja estején, az Istennek szentelt órákra, az Isten segélyével végbevitt tettekre visszagondol! Mily édes a nyugalom oly nap után, melyen az ember érdemet szerzett az örökkévalóságra; s élete estéjén mily vigasztalás a jámbornak, visszaemlékezni Istennek szentelt napjaira, Isten dicsőségét s az emberiség javát előmozdítani törekvő jó szándékára és tetteire; s mily édes és megnyugtató ily élet után azon álomba szenderegni, melyből a sír éjjelén át az örökkévalóságban van a boldog felvirradás. Segíts meg, Uram, hogy így tölthessem életem napjait, s életem estéjén ily nyugalommal szálljanak a sír ágyába elfáradt tagjaim.

Hogy ezt elérjem, Uram Istenem! meg akarom előzni rettenetes itéletedet, mely sorsomat örökre eldönti; számadásra akarom vonni magamat, mielőtt te számadásra vonnál életem estéje után, s lelkiismeretem vádait használni óhajtom okulásomra és jobbulásomra… Oh ha Szentlelked világító fénye mellett az eltöltött nap óráira egyenkint visszagondolok; pirúlva és bánkódva ismerem el, hogy e napot nem használtam úgy mint kellett volna; hogy a te szent törvényedet ismét többrészben megszegtem. Igen keveset, vagy tán épen nem is jutott eszembe ma mindenható isteni jelenléted; alig szolgáltam neked valamit, s azt sem oly hűséggel és készséggel, mint te érdemletted volna; testi jólétemre, mulandó érdekeimre, hiúságra volt elég gondom, de lelkem ügyével nem törődtem, nem foglalkoztam annyit, mint annak örök üdve kivánta volna. Embertársaim iránt szavaimban és tetteimben nem tüntettem ki annyi szeretetet, mint a menynyit én kivántam másoktól, és szent törvényed kötelességemmé tett… Oh Atyám! te tudod legjobban minden vétkemet és mulasztásomat, ki előtt minden szándék és gondolat tárva van; de látod egyszersmind szívem igaz töredelmét, melylyel irántad égő szeretetemből szánom és bánom minden vétkemet; gyermeki bizalommal esdek előtted, bocsásd meg bűneimet; ne vond meg tőlem atyai kegyelmedet; s engedj azon vigasztaló reménynyel elszenderednem, hogy jobbulási szándékom irgalmat talál színed előtt, Jézus Krisztus végtelen érdeme, s a megtérő bűnösök oltalmának, a boldogságos szűz Máriának esedezése által.

Vedd a te isteni szereteted oltalmába mindazokat is, kiket különösen gondjaimra bíztál, őrízd meg őket minden bajtól és veszedelemtől, hogy, ha szent Fölségednek úgy tetszik, reggel egészségben és vidáman üdvözölhessem őket. Adj Uram pihenést minden elfáradtnak; adj enyhe álmot a betegeknek, kik fájdalmas sóhajokkal számlálják lassan haladó óráikat a nyugtalan kínos ágyon; találjon édes megnyugvást minden szorongatott szív a te atyai kebleden. Viraszszon fölöttem a te oltalmad, hogy vidáman ébredjek föl szent neved dicséretére és hivatásom hű teljesítésére. – Ha pedig végtelen bölcseséged azt rendelte felőlem, hogy ez legyen utolsó éjjelem, s az álomra most bezáródó szemeim ne nyiljanak föl többé szép napod látására… legyen meg a te szent akaratod. Kezeid alkotmánya vagyok… szabad vagy velem, Uram Istenem! ha szívemnek kell is megszakadni, akkor is azt sóhajtom: Legyen meg a te szent akaratod! csak légy irgalmas, kegyelmes az én lelkemnek, ha innen kiszólítasz; a te jóvoltod szerint itélj fölöttem, s tekintsd ekkor azon drága szent vérnek érdemét, melyet egyszülött Fiad értem kiontott, s a boldogságos szűz Máriának és minden szenteknek esedezését, melylyel nálad részemre irgalomért könyörögnek. Ha úgy rendeled, hogy a sír álma fogja be szememet, add, hogy azon túl lelkem a boldog örökkévalóság szép hajnalára virradjon országodban, hol te vagy az üdvözűltek dicső napja, melynek soha sincsen alkonya. Ezen reményben hajtom nyugalomra most fejemet, ezen bizalommal ajánlom a te atyai kezeidbe lelkemet. Szent Isten! szent erős Isten! szent halhatatlan Isten! irgalmazz nekem. Jézus Krisztus drága vére! ments meg engem. Boldogságos szűz Anyám! oltalmazz engem. Istennek hív angyalai! virraszszatok fölöttem. Istennek dicsőült Szentei! esedezzetek érettem most és halálom óráján. Amen.

Szenvedők esti fohásza.

Istenem! te láttad, hogy a hajnal felköltekor velem ébredt föl bánatom, a fényes nap szomorú lelkem fölött ragyogott, s fájdalmamnak tanúja a szívem borújával összehangzó alkony is. Jóságos Atyám! adományodnak tekintem a szenvedést, melyet ma mindennapi kenyeremhez adtál; nem zúgolódom, nem panaszkodom bölcs rendelésed ellen… de te ismered a női szív gyengeségét, hogy oltalmad nélkül a fájdalom terhe alatt megszakadhat; te tudod, mily fájdalmasan jajdúl föl bennem az érzékenység; te látod, mily kevés vigasztalást nyújt a világ, mely hiú örömei között részvétlenséggel fordúl el a terhére való s alkalmatlankodó szenvedéstől; s mennyivel égetőbbé teszi kínomat, hogy azt nem is tárhatom föl mindenkor az emberek előtt, kik közül sokan tán úgy bánnának epedő lelkemmel, mint szent Fiaddal bántak, kínzó szomjuságában eczettel és epével itatván őt. De épen itt találom föl a vigasztalás igazi forrását; úgy tekintem jelen keservemet, mint egy csöppjét ama keserű kín-pohárnak, melyet Jézus egészen kiürített. Ott látom a kereszt alatt, fájdalom tengerében elmerűlve, a nőnem örökfényű dicső példányát, kit Isten irgalmas végzete isten-anyaságra magasztalt föl. Oh szenvedő Jézusom! a te drága véred hullása legyen az én sebhedt szívem gyógyító balzsama; add, hogy a rám mért keresztet azon megnyugvással viseljem bűneim elégtételeül, mint te viselted a keresztfát ártatlanúl az emberiség bűneiért. Sajgó szívem esdekel ugyan, hogy múljék el tőlem a keserű pohár: azonban ne az én akaratom legyen, hanem mennyei Atyádé; csak béketűrő szívet adj, hogy jelen fájdalmamat a te szent nevedért szívesen viseljem. Azok iránt pedig, kik nekem e keserűséget okozták, írts ki szívemből minden ellenséges indulatot, hogy őket azért, mint embertársaimat, igazán szeressem. Add úgy egyesítenem keservemet a te kínszenvedéseddel, mint a fájdalmas szűz Anya egyesítette a kereszt alatt, hogy ki veled egy akarok lenni szeretetben, hasonló legyek hozzád a szenvedésben is, és így bejuthassak az örökké tartó öröm országába, melynek ajtait a te kereszted nyitotta meg a hű szenvedőknek. Oh szenvedő Jézusom! ne hagyj el, fájdalmas szűz Anya! légy velem, Krisztus keresztének dicsőült hívei! könyörögjetek érettem, most és minden keserűségemben. Amen.

A XXX. zsoltárból.

Istenem! benned reménylek

Szégyent vallanom ne hagyj,

Ments meg engem, ki igazság

S híveidnek véde vagy.

Hajtsd hozzám füled sietve,

Jőjj, ragadj ki engemet;

Úgy nézlek, mint oltalomra

Szirten épült menhelyet.

Oltalomhegy, sziklavár vagy;

Szent neved vezérlete

Engem a tőrből kivisz majd,

Mit incselkedőm vete.

Ime a te szent kezedbe

Fölajánlom lelkemet;

Te igaz, hű Istenem vagy,

Tarts meg, őrizz engemet.

*

Te közöttünk vagy, Uram! és a te neved segítségűl hivatott mi ránk; ne hagy el minket Urunk, Istenünk!

A te kezeidbe ajánlom lelkemet.

Te váltságunk vagy Uram, igazság Istene.

Dicsőség az Atyának és Fiúnak és Szentléleknek.

A te kezeidbe ajánlom lelkemet.

Őrizz minket, Uram, mint szemed fényét.

Szárnyaid árnya alatt oltalmazz minket.

Simeon hála-éneke.

Most bocsátod el szolgádat

Békességben Istenem!

Mert az ígért Üdvözítő

Eljött, látta őt szemem.

Láttam őt, ki út s vezérfény

Lett a nemzetek előtt,

Izraelnek dicsőségét,

Üdvözűlve láttam őt.

*

Tarts meg Uram, minket vigyázásunkban, őrizz meg minket alvásunkban, hogy a Krisztussal vigyázzunk és békességben nyugodjunk.

Uram! irgalmazz nekünk.

Krisztus! kegyelmezz nekünk.

Mi Atyánk, ki vagy mennyekben és a többi.

Üdvözlégy Mária! malaszttal stb.

Könyörűlj rajtunk, Uram, könyörűlj mi rajtunk.

Legyen rajtunk, Uram, a te irgalmad, a mint tebenned bíztunk.

Az Anyaszentegyház imádsága.

Látogasd meg, Uram, kérünk, ezt a házat, és az ellenségnek minden csalárdságát távoztasd el innen; a te szent angyalaid lakozzanak abban, kik minket békességben megőrizzenek, és a te áldásod legyen mindenkor mirajtunk. A mi Urunk Jézus Krisztus által. Amen.

Áldjon és őrizzen meg minket a mindenható és irgalmas Atya, Fiú és Szentlélek Isten. Amen.

És a megholt hívek lelkei Isten irgalmasságából békességben nyugodjanak. Amen.

Gyónási ájtatosság.

Megvallom énmagam ellen gonoszságomat az Úr ellen. Zsolt 31,5.

Előkészület.

Mennyei Atyám! egész valóm megrendül, ha lelkem bűnös állapotára gondolok. Szívemet aggasztó nyugtalanság fogja el, szemeim az égre nem tudnak oly bizalmas örömmel tekinteni, mint ártatlan gyermek-éveimben; elborúlt kedélyem sötét rémképekkel ijesztget, az imádságban nem telik oly gyönyörűségem, s nem találom föl benne az egykori tápláló élvezetet; a jövendő rémítve áll előttem, az egész világ oly puszta és örömtelen lett nekem; és nem találok enyhet, könnyebbülést, mely lelkiismeretem nyomasztó terhétől megszabadítana… s mindezen inségbe a vétek ejtett, régi örömeimtől a bűn fosztott meg… oh mily nagy az én veszteségem, mily keserűség rám nézve, hogy téged, oh Istenem, elhagytalak. De a te atyai kegyességed vissza akar tartani a bűn végveszélyétől, a kétségbeeséstől. Hallom a szelíden hívó szózatot, értem az örök irgalom biztatását: te nem akarod a bűnös halálát, hanem inkább, hogy megtérjen és éljen. Jőjjetek hozzám mindnyájan, kik fáradoztok és terhelve vagytok, s én megkönnyebbítelek titeket… Ez a te szent Fiad szeretetteljes hivása… Megyek tehát, s töredelmes szívvel porba borúlva ismerem el bűnös voltomat, mondván: Atyám, vétkeztem az ég ellen és te ellened; már nem vagyok méltó, gyermekednek hivatni. Oh mily szomorú sors, elszakadva lenni a legfőbb jótól, s a vétek rabigájában epedni; mily siralmas állapot annak kedvéből kiesni, ki egyedül képes betölteni a léleknek boldogság után epedő óhajtását!

De nálad van még kegyelem, oh Atyám! van még segítség és remény! nem vetettél kárhozatra engedetlenségemért, mint az elpártolt angyalokat… te megtartottál mindez óráig, karjaidon hordoztál, atyai kebleden ápoltál, s utánam nyújtod most is kezeidet, nem büntetésre emelve, hanem bocsánatra tárva. Mit a világon semmi teremtmény, semmi hatalom nem képes megadni: te visszaadod lelkem elvesztett nyugalmát, nálad a gyógyszer a bűntől sebzett szív enyhítésére és meggyógyítására, te segíthetsz ott, hol minden földi bölcsesség és erő tehetetlen; semmi könyár nem eszközölheti azt magában, mit te megtehetsz, hogy a tisztátalan megtisztúljon, a rosz megjobbúljon, a halott életet nyerjen, s az emberi lélek visszanyerje eredeti képét, melynél fogva a te hasonlatodra teremtve volt kegyes jóvoltodból. Oh mennyire megkönnyebbűl a bűnein bánkódó szív, mennyire fölvidúl, midőn rája irgalom sugárzik kegyes szemeiből! Haraggal és rettentéssel, szomorúsággal és kétségbeeséssel csak azon daczoló gonoszt fenyegeti birói tekinteted, ki atyai szíved ellen föllázad, és irgalmad rovására halmoz vakmerőn vétket vétekre. Enyhítő kegygyel és vigasztalással tekintesz te a bűnei miatt szorongó lélekre, mely éhezi igazságodat, szomjúhozza üdvözítésedet. Elérzékenyűlt kebellel adok neked hálát a hosszú időért, melyet irgalmad bőségéből megtérésemre engedtél. Áldlak téged azért is, hogy bűnös állapotom szerencsétlenségének megismerésére vezettél, s bennem a váltság után epedő óhajtást fölébresztetted. Oh hajtsd végre kegyelmed által bennem elkezdett munkádat; add, hogy ez óra, ezen nap visszavezessen az örök üdvösség utjára; add Uram, hogy ez örömnap legyen angyalidnak is az egekben, kik a bűnösök megtérésén oly nagyon örvendezve, magasztalják irgalmadat, melyre méltóvá tettél engem is, hogy egykor ezen részvevő hív lelkek örvendező társa lehessek. Amen

A lelkiismeret vizsgálása.

Mindenható Isten! ki előtt nincs semmi elrejtve, te látod szívem titkait, nálad föl vannak jegyezve bűneim. Világosíts föl engem, hogy azokat én is elismerjem, s életem folytáról szigorú itéletre szálljak emnagammal. Irtsd ki belőlem az önzést, mely a hibát annyiszor takargatja, s a vétket szépítgeti, s a bűnt mindenkor kész menteni. Mit használna, magamat ámítva, igaznak tartanom, ha előtted bűnös vagyok? a csalódás és önámítás lelkem örök sorsa ügyében, csak káromra lehetne. Kegyelmed, Uram, tegyen részrehajlatlan biróvá enmagam fölött: adj tiszta és éles látást, hogy a látszatot a valóságtól megkülönböztetni tudjam; te, ki a szíveket vizsgálod, szívem állapotját add ismernem úgy, mint az előtted tárva van; tépd el e fátyolt, melylyel magamat a világ szemei előtt takargattam, s boldogtalan óráimban azt véltem, hogy magamat az ég szemei előtt is eltakarhatom. Tárd föl, Uram, előttem, a mi bensőmben rejtve van, mit az éj és feledés, az önzés és hiúság, a barátság és szeretet eltakar; tárd föl előttem mind, ha rémítő is, ha lealázó is rám nézve, ha a világ előtt minden jó véleménytől és hitelemtől megfosztana is, ha a jámborok előtt megvetésre méltóvá, ellenségeim előtt gúny tárgyává tenne is. Tárd föl nekem szívem és életem azon titkait is, melyeknek nyilvánításától érzékenységem remegve visszaborzad. Mutass olyannak enmagam előtt, mint a milyen isteni szemeid előtt vagyok. A te kegyelmed legyen vezérem ez önbizalomnál; te, ki szent Fiad által megigérted, hogy Szentlelket adsz mindazoknak, kik tőled azt kérik: gyermeki bizodalommal kérlek, add meg őt nekem is, hogy az ő szent fénye világosítson lelkemben ez önvizsgálatomnál.

Istenem! mikép teljesítettem irántad kötelességeimet? Hódoltam-e isteni Fölségednek imádságommal otthon és a templomban? a te szent hajlékodba nem vittem-e el magammal a hiúságot, s ott elmém és szemem nem tétovázott-e szándékosan? Megnyugodtam-e végzéseiden? nem éltem-e viszsza jótéteményeiddel? Megtartottam-e anyaszentegyházad parancsait? Nem vettem-e hiába szent nevedet? nem szégyenlettem-e hitemről vallást tenni? Bizonyságot tehet-e lelkiismeretem, hogy téged, oh Istenem, mindenek fölött szerettelek?

Mikép teljesítettem kötelességeimet embertársaim iránt? Nem voltam-e kevély, lenéző, irígy mások iránt? Van-e bennem káröröm, boszúság és haragtartás? Gúnyoltam-e mást? szerencséjét nem gátoltam-e valakinek? mondtam-e valótlant? Tettem-e jót a szegénynyel? nem voltam-e irgalmatlan? Szívesen engedelmeskedtem-e a fölöttem valóknak? gondját viseltem-e a rám bizottaknak? szeretettel voltam-e a velem egyenlőkhöz? nem voltam-e szívtelen alattvalóimhoz? Nem voltam-e háladatlan? Nem adtam-e okot a házi békétlenségre? Nem botránkoztattam-e meg valakit?

Mikép teljesítettem kötelességeimet enmagam iránt? Tiszta és szemérmes voltam-e gondolataimban és kivánságaimban, szavaimban és cselekedeteimben? főgondom volt-e mindenben lelkem üdvössége? Kerültem-e a hozzám méltatlan s lelkem üdvét veszélyeztető társaságokat? Jól használtam-e az időt? Melyik az én szívemnek főhajlama? melyik vétket követtem el legtöbbször? könnyelműségből követtem-e el, vagy szándékosan? Nem vált-e szokásommá valamely vétek? és melyik? Melyik bűnöm nyugtalanítana leginkább, ha most meghalnom kellene? Utolsó gyónásom óta jobb lettem-e vagy rosszabb?

Töredelmes bűnbánat.

Ime, kegyelmes Atyám! mily sokasága a hibáknak, vétkeknek és mulasztásoknak, melyekről lelkiismeretem vádol előtted. Töredelmesen bánkódva ismerem el mindazokat, oh bár soha el nem követtem volna! bár megsiratni tudnám méltóképen! Pirúlva kell megvallanom, mily kevéssé óvtam lelkemet a bűn szennyétől, s így kiestem a te kegyelmedből, ki tiszta szentség vagy, ki előtt a napfény, az angyalok sem tiszták tökéletesen. De te az irgalom kútfeje vagy, melynél lelkem ismét visszanyerheti tiszta ártatlanságát. Vétkeim súlya a föld porába tipor, de te kegyes szívű Atya vagy, ki fölemeled az elesettet. Szívem elvesztette régi ártatlan örömét és nyugalmát, de te a vigasztalás forrása vagy, melyből az enyhet és megnyugvást ismét megnyerhetem. Lelkemen a vétek annyi sebet ejtett, de te a segélyre siető orvos vagy, ki meggyógyítod a benned bizókat, hozzád folyamodókat. Oh hogy én ily nagy jótevőről el tudtam feledkezni! oh hogy én ily Atyát képes voltam megbántani! Az emberektől sokszor szégyenlettem magamat, roszat cselekedni: és előtted, kitől éj és sötétség el nem takarhatnak, hegyek el nem födhetnek, annyiszor mertem vétkezni.

S annál nagyobb most az én bánatom, mennél élénkebben tünnek elém jótéteményeid, mennél mélyebben érzem azok áldásait. Oh Atyám! te nekem életet adtál, hogy lelkem téged áldjon és üdvözűljön, tagjává tettél igaz üdvözítő anyaszentegyházadnak, részesítettél ennek kegyelemszereiben, atyai szeretettel gondoskodtál testi szükségeimről is, nem szűnvén meg folyvást halmozni jótéteményeiddel, melyekkel, fájdalom! hálátlanúl annyiszor visszaéltem. Te e rövid pálya után örök életet igértél s oly boldogságot, milyet szem nem látott, fül nem hallott, s mely emberi szívbe még nem hatott. A te egyszülött Fiad elmeri testet vőn magára, megalázta magát s áldozat lőn mindhalálig és pedig a kereszthalálig, hogy én általa örökké élhessek. Ennyi kimondhatlan jótéteményért te nem kivántál egyebet, mint hogy téged mindenek fölött szeresselek, s embertársaimat éretted, mint enmagamat szeressem, e világon jól cselekedjem, mert ez a te akaratod, mi által üdvözűlhetek… S ah én ezt nem cselekedtem, nem éltem úgy, mint kellett volna; lelkiismeretem vádolóképen tanúskodik ellenem. Nem találok egyebütt irgalmat és kegyelmet, csak tenálad, oh Atyám! azért töredelmes bánattal járulok hozzád, esdekelvén: ne taszíts el engem isteni színed elől, ne vond meg tőlem Szentlelkedet; ne szállj velem szigorú itéletre, oh, mert akkor egy élő sem igazúl meg előtted. Tekintsd bűneimen bánkodó szívemet; fenyíts engem érdemem szerint, csak ne vond meg tőlem szerető kegyelmedet. Vedd le szívemről a nagy terhet, gyógyítsd meg annak sebeit, áraszd rám vigasztalásodat, szüntesd meg bennem a nyugtalanító szívgyötrelmet: ne engedd elveszni a lelket, melyért drága vérét ontotta szent Fiad; ő érettem is közbenjáró lett nálad, érettem is eleget tett isteni igazságodnak keserves kínszenvedése és halála által. Engedd ma különösen éreznem az ő engesztelő halála erejét. Te meghallgattad az ártatlan Ábel vérét, mely hozzád boszúért kiáltott: mennyivel inkább meghallgatod azon ártatlan Bárány vérét, mely a keresztfáról esdeklett irgalmadhoz bűnbocsánatért. Ennek végtelen érdeme pótolja ki az én bánatom elégtelenségét. Amen.

Jobbulási föltétel.

Kegyes Atyám! irgalmadért és bűneim bocsánatáért könyörgök isteni színed előtt: de lehetne-e ahoz reményem, ha továbbá is haladva eddigi vétkes utamon, tégedet megbántanálak? Oh én teljesen meg akarok szabadúlni a bűntől, mely engem megbecstelenít, bensőmet beszennyezi, lelkem nyugalmát földúlja, akadályoz veled egyesűlni, s küléletemben is mind magamra, mind másokra nézve oly kártékony. Tisztíts meg, Uram, engem, és alakítsd át lelkemet a tőled nyert eredeti hasonlatosságra, mely gyermekeddé s a mennyország örökösévé tett. Többször voltam hűtelen irántad, nem tartottam meg igéretemet, melylyel teljes jobbulásomat fogadtam… ah de nem akarom tovább, hogy bűneim mértéke beteljék; nem akarok tovább visszaélni atyai jóságoddal. Erős szándékom ezután, gondosan vigyázni enmagamra, minden erőmből küzdeni szívem bűnös hajlamai ellen, és arra törekedni, hogy a te üdvözítő utaidon járjak. Nem mellőzlek el ezután a földi mulandóság miatt, hanem mindenek fölött téged foglak szeretni, s te éretted embertársaimat mint enmagamat, mert ez a te akaratod, ez törvényeid összesége. Hív engedelmességem által megmutatom, hogy téged Uramnak Istenemnek ismerlek. Kikerűlöm a kisérteteket, vagy ellenállok azoknak, és nem mulatok oly tárgyaknál, melyek bennem a bűnös hajlamot fölébresztenék; megvetem az oly örömet, mely csakhamar keservet okozna; nem veszek kezembe oly könyvet, mely gondolatim irányát tőled elvonná s lelkemet megmérgezné; elfordítom szemeimet, bezárom füleimet, s mint pusztító tüzet, elkerűlöm mind az oly alkalmakat, melyek jobbulási szándékomat megingathatnák, lelki erőmet meggyengíthetnék. Elkerűlöm az oly embereket és társaságot, mely tőled elszakaszthatna; az egész világ barátsága és kegye sem adhat nekem kárpótlást a te elvesztett kegyelmedért; megbarátkozom a csendes magánynyal, s ez által megóvom szívemet a kisértetektől, melyeknek az a világ szórakozásai között inkább ki van téve. A magányban nem nyomja el szelíd szózatodat a világ zajongó lármája; jobban szívemhez szól; s előtted viszont jobban kipanaszolhatja magát az annyit hányatott női kebel s jobban rendbeszedheti veled örökkévaló ügyeit.

Ah de, Istenem! te ismered a gyarlóságot; tudod, hogy a szegény halandó legerősebb föltételei mellett sem bízhatik erejében. Tőled várom és kérem foganatát a jobbulási szándéknak, melyet bennem te ébresztettél. Kérlek, oh Atyám! lebegtesd előttem szüntelen ez erős föltételemet, és ne engedd, hogy hűtelen szószegés által csorbát ejtsek jellememen, mi a világ előtt is becstelenség, irántad pedig vétkes háladatlanság. Adj lelkemnek éberséget, elmémnek éles látást, kedélyemnek higgadtságot, hogy egészen áthatva lévén kötelességeim érzetétől, mindenkor figyeljek sugallásaidra, megértsem a lelkiismeret intő szózatát, s jobbulási föltételemről mindenkor megemlékezzem. Áraszd rám Szentlelkedet, oh Atyám! hogy a jobbulás egyenes utján haladjak; gyámolíts engem, ki az erőtlenségben is kitünteted mindenható Istenségedet.

Uram Jézus Krisztus! add, hogy oly hittel és bizalommal lépjek a bűnbánat birói székéhez, mintha abban te magad ülnél, oh szerető barátja a gyarló bűnös emberiségnek! Adj malasztot, adj lelki erőt, hogy a te helytartód előtt bűneimet minden mentegetés és palástolgatás nélkül, oly őszintén meggyónjam, mint a hogy most előtted elismerem; hogy lelkem állapotját előtte úgy feltárjam, mint a hogy isteni szemeid látják. Mert mit használna, emberi tekintetből, vagy álszégyenből valamit eltitkolni a gyónásban? ezáltal óhajtott bocsánat helyett, csak szentségtöréssel terhelném lelkemet. Add, figyelemmel hallgatnom fölszentelt szolgád intéseit és utasításait. Engedd végre édes örömmel hallanom szájából a vigasztalás igéit, melyeket ő a te nevedben és fölhatalmazásodból mond: Én téged föloldozlak bűneidtől az Atya, Fiú és Szentlélek Isten nevében. Amen.

Uram Jézus! vidd véghez bennem, a mit kezdettél, üdvömre s az örök életre. Szűz Anyám, Mária! Légy velem, hogy a mit szent Fiadtól lelkem üdvére nézve kérek, anyai pártfogásod által megnyerhessem. Amen.

A gyónás.

Az Atyának és Fiúnak és Szentlélek Istennek nevében. Amen.

Kérem a lelki atyát, adjon nekem szent áldást, hogy én bűnömet igazán meggyónhassam.

Gyónom a mindenható Istennek, a mindenkoron szeplőtelen szűz Máriának, Isten minden szenteinek, és neked, lelki atyám én (ekkor) voltam gyónni, s azóta ezen vétkekkel bántottam meg az én jó Istenemet.

Itt elszámlálandók a vétkek.

Szánom és bánom teljes szívemből minden bűnömet, hogy azokkal az én jó Istenemet megbántottam; fogadom életem jobbulását; kérek üdvösséges penitentziát és föloldozást.

A gyónás után.

Irgalom Istene; a mit óhajtottam megnyertem, lelkem terhét levetted, nyugalmamat visszaadtad, kiengesztelődtél irántam, s ismét visszafogadtál atyai kegyelmedbe; hiszem, és benned bízva reménylem, hogy a föloldozást, melyet fölszentelt szolgád a te fölhatalmazásodból és szent nevedben adott, megerősítetted az egekben. Oh a te irgalmad végtelen, mint tenmagad, nem taszítod el a bűnöst, ha bűnbánatot tart, és insége mélyéből kegyelmedért esdekel. Hála neked, Atyám! hogy bűneimet kegyesen megbocsátottad, s lelkemnek Jézus Krisztusban új békességet ajándékoztál. Hála neked, Isteni Megváltóm! hogy vétkeimet magadra vévén, Atyád örök igazságának eleget tettél bűneimért. Hála neked, vigasztaló Szentlélek; hogy a hathatós kegyelmed által újra méltóvá lettem a mennyei örökség elnyerésére. Szentháromság Isten! a te áldásod kisérjen engem az élet utain, és maradjon rajtam mind örökké: hogy föltett jó szándékomban állhatatosan megmaradjak; tiszta szívemből tett fogadásomat szentűl megtartsam, s így kegyelmedre magamat méltóvá tegyem.

Uram! te látod lelkem epedő óhajtását, mely állhatatosságért könyörög; látod erős elhatározásomat, melylyel a jobbulás utjára léptem; de ismered egyszersmind erőm gyarlóságát is, látod az akadályokat, melyeket a test, világ és gonoszlélek üdvöm utjára vet, hogy akaratomat meggyengítse, szent föltételeimben megingasson. Azért oh atyám! nálad keres lelkem menedéket, gyermeki bizodalommal futok hozzád, ne vond el tőlem atyai kezedet; önts belém rendíthetlen bátorságot, hogy legyőzzem a kisérteteket, melyek tőled elszakasztani törekszenek; ne hagyd elfelednem, a mit ma helytartódnak fogadtam, hogy a te szent törvényed iránt hív és engedelmes maradjak mindhalálig.

Oh Jézus, isteni közbenjárom és Megváltóm! erősíts meg te is engemet, kit szent véred drága árán váltottál meg; nálad nélkül mit sem tehetek üdvözülésemre: de neked minden hatalom adatott mennyben és a földön, és kegyes igéreted biztosít arról, hogy híveiddel megmaradsz mindennap világ végezetéig. Légy tehát oltalmam és vezérem, a te isteni példád lebegjen előttem szüntelen, s ne engedd, hogy valaha hűtlenűl fölbontsam amaz egyességet, melyre veled imént újra léptem: hanem add, hogy e szövetségben életem ezután megteremje az üdvözülés gyümölcseit.

Szentlélek Úr Isten! kegyelem osztogatója! add, hogy a szent érzelmek, melyek a bűnbánat kegyelemszere által isteni ihletésedből bennem most támadtak, szívemben állhatatosan lángoljanak, s szent föltételeim foganatot nyerjenek. Add, hogy a most végbevitt szent cselekvény egész életemnek üdvös irányt adjon, s mind földi jólétemet, mind örök boldogságomat eszközölje. Segíts meg, hogy jobbulásom utján szent sugallásodat követve, ez élet keservei között mindig részesűljek ama vigasztalásban, melynek te vagy isteni kútfeje.

Anyai szeretetedbe és oltalmadba ajánlom magamat, oh Istennek szent Anyja, boldogságos szűz Mária! fogadj engem is leányoddá, és ne engedj soha eltávoznom a te szent Fiadtól, mert jól tudom, hogy a ki tőle hűtelenűl elpártol, a te anyai oltalmadban sem maradhat meg. Tisztaság örökszűz lilioma! őrizd meg szívemet, és tartsd meg esedezésed által érzéseimet szeplőtelen tisztaságban, hogy neked méltó leányod lehessek, s pártfogásodra érdemet szerezhessek.

Hív őrangyalom! mennyei boldog lelkek! és Istennek minden Szentei! könyörgéstek által gyámolítsátok az én gyarlóságomat e mulandó élet utain, melyeken egykor ti is jártatok, de gyarlóságtokban a kegyelem isteni erejét kitűntetve, Isten barátivá lettetek. A töredelmes bűnbánat keserves könyei által jutottatok azon örömbe, melynek kifogyhatlan édességét bánat többé nem keseríti. Lebegjen előttem szüntelen a ti példátok, hogy bűnbánatom töredelmes könyei az örökké tartandó örömre méltókká tegyenek. Amen.

Irgalom Istene! add, hogy a kegyelem azon állapotában, melybe a bűnbánat szentsége által most jutottam, mind halálig megmaradhassak, a te szent Fiad, az én üdvözítő Jézusom érdemei által. Amen.

Bűnbánók hét zsoltára.

VI. zsoltár.

Istenem, midőn haragszol,

Oh ne büntess engemet;

Szent hevedben oh ne sujtson

Büntető igaz kezed.

Légy irgalmas, mert erőm nincs,

Reszket csontom s mindenem;

Hervadok, lesujtva lelkem…

Meddig késel? Istenem!

Nézz reám, Uram! s ragadd ki

A veszélyből lelkemet;

Irgalmadnak nincs határa,

Ments meg, Isten! engemet.

Mert ki fog majd emlegetni

A halottak árnyain?

S ott ki dicsérend az ének

Fönnrepülő szárnyain?

Fáradttá tőn a sohajtás

Könyben ázik fekhelyem,

Sápad arczom kínaim közt,

Elhomályosul szemem.

Oh távozzatok előlem,

Bűn s gonoszság rabjai,

Mert az Úrhoz fölhatának

Mely keservem hangjai.

Ő meghallgatá szívemnek

Buzgó esdekléseit,

Im pirúlva futni látom

Lelkem ellenségeit.

XXXI. zsoltár.

Boldog az, kinek feledve

Bűne, boldog ember az,

A kit az Isten számadásra

Nem von, boldog az igaz.

Titkolám a bűnt, s remegtek

Csontjaim kínom miatt,

Éj- s naponta sorvadoztam

Bűntető kezed alatt.

Bűnömet kitárva, szólék

Istenemnek, vétkemet

Elbeszélém, s megbocsátál,

Látva jobbúlt szívemet.

És azért csak téged áldand

Csak hozzád fut tisztelőd,

Mert a kínok tengerén is

Enyhet adva, véded őt.

Istenem! te védfalam vagy,

És megőrzesz engemet,

Szent kéj fogja átölelni

Boldogítva szívemet.

Emberek! im itt a jó út,

Csak ezen haladjatok,

És ne legyetek, miként az

Értelmetlen állatok.

A gonoszt ezer baj éri,

Rajta bűne átka ül;

De ki bízik Istenében,

Irgalomban részesül.

Jók! az Úrban vigadozva,

Örömet kiáltsatok,

Tiszta szívek! Tiszta lelkek!

Istenben vigadjatok.

XXXVII. zsoltár.

Istenem! midőn haragszol,

Oh ne büntess engemet,

Szent hevedben oh ne sújtson

Büntető igaz kezed.

Mert nyílad belém röpűle,

Rám nehézkedék karod;

Mert haragszol, tagjaimban

Nincsen épség, hervadok.

Csontjaimnak nincs nyugalma,

Vétkeimnek száma nincs,

Nagy teher fölöttem a bűn,

S öldöklő nehéz bilincs.

Kín, seb és fekély lepett el

Esztelenségem miatt,

Gyászban járok, s görbedezve

Lankadok a kín alatt.

Nincs erőm, leverve lelkem,

Szűm emésztő lángra gyúl,

És ordítni késztet a kín,

Mely bennem rombolva dúl.

Istenem! te látsz, előtted

Tárva állnak vágyaim;

Nem, nincsenek eltakarva

Fájdalmas fohászaim.

Tévelyeg szívem, szememnek

Fénye nincs többé velem;

Társ, barát, rokon fölöttem

Csak nézők a kínhelyen.

Ellenségim cselt szövének,

Hogy megejtsék lelkemet;

Szívükön bűn, ajkaikban

Rágalom foglalt helyet.

Én pedig, midőn gyaláztak,

Néma és siket valék,

Mint ki menthetné magát, de

Hallgat, – némán szenvedék.

Mert reád vártam, s te értem

Fogsz felelni, Istenem!

Hogyha ingok, elbizottan

Nem örülhet ellenem.

Hajlandó vagyok elesni,

Én megvallom vétkemet,

Kínom szüntelen előttem

Áll, aggasztva lelkemet.

Ellenim pedig erőben

Élnek és hatalmasok;

Jó helyett roszszal fizetnek,

Mert igédnek hódolok.

Oh Uram! ne hagyj, ne menj el

Messze tőlem, Istenem!

Jőj, siess, te légy segédem,

Isten! üdvöm s mindenem.

L. zsoltár.

Irgalmazz nekem, nagy Isten!

Végtelen kegyed szerint,

És töröld el bűnöm árját

Irgalmad bőségekint.

Mosd le szennyét vétkeimnek

És tisztítsd meg lelkemet;

Bűnöm szűntelen előttem

Áll, megvallom vétkemet.

Csak neked vétettem, Isten!

Láttad bűnös tettemet;

Te szavadban hű s igaz vagy,

Szent igaz itéleted.

Ime vétekben születtem,

Bűnökben fogant anyám.

Jót szeretsz, csak titkaidnak

Bölcseségét hintsd reám.

Hints meg, Istenem! izsóppal,

S megtisztúlok általa;

Moss meg engem, és fehérebb

Lészek, mint a tél hava.

Adj fülemnek szent vigalmat,

S az örömnek árjain

Fölvidúlnak vétkeimtől

Összezúzott csontjaim.

Bűneimtől rejtsd el arczod,

És töröld el vétkemet;

Új szivet teremts belém, és

Térítsd jóra lelkemet.

Színedtől ne vess el engem,

El ne vond szent lelkedet;

Adj erőt és tiszta érzet

Gyámolítson engemet.

Add, vigadjak szent kegyedben:

Meg fogom tanítani

A bűnöst, utadra térend,

S nem fog többé bántani.

Ments meg, oh hogy vért ne ontsak,

Isten! üdvöm Istene!

Nyisd meg ajkamat, s nevednek

Zengjen hév dicsérete.

Hogyha kedves volna a vér-

S égő áldozat neked,

Füstölögve régen égne

Fölkent oltárod felett.

Tört kebel alázatos szív,

Tiszta lélek s öntudat,

A kegyelmek Istenénél

A legkedvesb áldozat.

Tégy kegyed szerint Sionnal,

Hogy Jerusálem fala

Épüljön fel s terjedezzen

Dicsőséged általa.

S akkor kedves lesz előtted

Az igaz szíváldozat,

Akkor szent oltárodon majd

Tesznek áldozatokat.

CI. zsoltár.

Kérlek, oh hallgass meg, Isten!

Jusson hozzád szózatom:

Arczodat ne rejtsd előlem,

Mert az inség terhe nyom.

Jőj, siess, segélyre hívlak,

Mert eltüntek napjaim,

Mint a füst, s az ág gyanánt el-

Száradának csontjaim.

Szívem olyan, mint levágott

Fű, és elfeledkezem

Búm miatt az élelemről,

Kín s keserv az ételem.

Csontvázzá tőn jajgatásom,

Bánatomban nincs határ;

S elhagyott levék, miként a

Pelikán s a rom-madár.

Ártalmamra esküvének

Gúnyolódó ellenim;

Kenyerem a gyásznak hamva,

Italom hév könyeim.

Mert haragszol, s fölemelve

Sujta földhöz szent kezed,

Napjaim, miként az alkony

Árnya, hosszak lettenek.

Hervadok, miként a fűszál,

De előtted nincs halál;

Szent emléked nemzedékről

Minden nemzedékre száll.

Kelj föl, Isten! itt az óra

Könyörülj Sion felett,

Benne minden kő nekünk szent,

Érte ontunk könyeket.

Jehovah nevét imádva

Tiszteljék a nemzetek;

S a királyok nagy hatalma

Fényétől remegjenek.

Mert az ős Sion fölépült,

És az Úr ott megjelen;

Könyörült az őt imádó

Megalázott nemzeten.

S ezt örökké hirdetendik

A történet lapjai,

Hogy dicsérjék a nagy Istent

Az utókor ajkai.

Fölirandják, hogy Atyánk ő,

S a fogoly keserveit

Meghallgatja és kimenti

A halálnak gyermekit.

Hogy Jerusalem- s Sionban

A királyok s nemzetek,

A midőn imára jőnek,

Csak nevének zengjenek.

Elvevé az út erőmet,

Végemet tudasd velem,

Életem felén ne végy el,

Oh ne végy el, Istenem!

Nemzedékről, nemzedékre

Terjednek esztendeid;

A földet kezed teremté,

S a világok ezreit.

Ők elmúlnak, megmaradsz te;

Ők miként az öltözet,

Elavulnak, – ám de nálad

Nincs idő, nincs végezet.

Isten! engedd gyermekinknek,

Hogy tevéled lakjanak,

S nemzedékeik örökké

Néked hűn szolgáljanak.

CXXIX. zsoltár.

A mélységekből kiáltok

Föl tehozzád, én Uram!

Hallgass meg, midőn elődbe

Esdekelve jut szavam.

Ha följegyzed vétkeinket,

És számot jösz tartani:

Istenem! ki bír előtted

Akkoron megállani?

Nálad a kegy és bocsánat,

Hogy tiszteltessék neved;

Benned bízva, szent igédre

Építem reményemet.

Lelkem hévvel és epedve

Várja szent kegyelmedet;

Reggeltől estig tebenned

Bízva öltöm éltemet.

Izrael! remélj az Úrban,

Benne üdv reményleni;

Ő a váltság, ő ki fog majd

Bűneidből menteni.

CXLII. zsoltár.

Istenem! te hű s igaz vagy,

Halld meg esdeklésemet,

És szolgádon kínja közt ne

Tarts kemény itéletet.

Mert ki ártatlan előtted?

Ez egy élő sem lehet;

Nézd, miként tör rám az ellen,

Földre sujtva engemet.

S a sötétség zord honába

Küld, miként a holtakat;

Lankadok, leverve lelkem,

És szivem majd megszakad.

Múltam jő eszembe, rólad

S tettidről gondolkodom;

Mint a száraz föld esőért,

Csak teérted szomjazom.

Lelkem téged vár epedve.

Oh hamar felelj nekem;

Arczod el ne rejtsd előlem,

Mert enyészik életem.

Mint ki a sir éjjelében

Száll, olyanná lettem én;

Benned bízom, küldj malasztot

Napjaim bús reggelén.

Lelkemet hozzád emeltem,

Oh mutasd meg útadat;

Ments meg ellenim dühétől,

Féljék ők hatalmadat.

Szent parancsodat taníts meg

Híven teljesíteni;

Istenem vagy, szellemed fog

A jóban vezérleni.

Jehovah! nevedre kérek,

Még ne írtsd ki létemet;

Irgalmad szerint ragadd ki

A nyomorból lelkemet.

Lelkem ellenit tipord el,

Veszszenek az álnokok,

Ments meg Isten; adj kegyelmet,

Én örök szolgád vagyok.

Ne emlékezzél meg, Uram, vétkeinkről, sem atyánk vétkeiről és ne állj boszút bűneinkért.

Uram! légy irgalmas nekünk bűnösöknek.

A te szent nevedért.

Könyörögjünk.

Úr Isten! kinek tulajdona mindenkor az irgalmazás és megengedés, fogadd el könyörgésünket: hogy minket és minden szolgáidat, kiket a bűn lánczai kötve tartanak, könyörületes irgalmad kegyelmesen feloldozzon.

Hallgasd meg Uram, kérünk, a hozzád esedezők könyörgéseit, és bocsásd meg a neked megvallott vétkeket: hogy nekünk bocsánatot és egyetemben békességet engedj.

A te kimondhatlan irgalmadat mutasd, Uram, hozzád kegyelmesen, hogy bennünket mind valamennyi bűneinkből kivetkeztess, mind a büntetésektől, melyeket azokért érdemlünk, megszabadíts.

Úr Isten! ki a bűnnel megbántatol és a bűnbánattal megengeszteltetel: tekints kegyelmesen hozzád folyamodó néped könyörgésére; és haragodnak ostorait, melyeket bűneinkért érdemlettünk, távoztasd el tőlünk.

Úr Isten! kitől vannak a szent kivánságok, igaz tanácsok és tökéletes cselekedetek: add a te szolgáidnak azon békességet, melyet a világ nem adhat; hogy szívünket parancsolatidban foglaljuk, és ellenségeink félelmétől megmenekedvén, oltalmad alatt csendességben éljünk. A te szent fiad, a mi Urunk Jézus Krisztus által, ki teveled és a Szentlélekkel egyetemben él és uralkodik mindörökkön örökké. Amen.

Áldozási ajtatosság.

A kenyér, melyet én adandó vagyok, az én testem… a ki e kenyeret eszi, örökké él. (Ján. 6,52,59)

Áldozás előtt

Uram Jézus Krisztusom! isteni szeretet mérhetlen tengere! imádva járulok szent asztalodhoz, melyhez oly kegyességgel hívod éhező lelkemet. Nem volt elég neked, hogy mennyei Atyád dicsőségéből a földre szállva, emberi testbe öltöztél, az üdvözítő igazságokat hirdetted tanításodban, annyit gyógyítottál, annyit fáradtál, szenvedtél és végre meghaltál az emberiségért… mielőtt a váltság áldozatát véghez vitted a keresztfán, szereteted örök emlékét szerzetted az utolsó vacsorán, szent testedet és véredet adva eledelül a kenyér és bor színe alatt, megparancsolván, hogy híveid ezt cselekedjék a te emlékezetedre. Oh mily kimeríthetlen forrása a vigasztalásnak és erőnek, a megujulásnak és üdvözülésnek, melyet te híveidre árasztasz! mily megfoghatlan jótétemény, hogy szent testedet és véredet adod nekik eledelül és italul. Emberi lélek soha nem gondolhatta, emberi szív soha nem reménylhette, hogy az ég és föld Urát magához veheti: hacsak te magad, oh Jézus! ezen isteni kegyelemszer alapítója, nem híttad és kötelezted volna híveidet, mondván: Vegyétek és egyétek, ez az én testem; igyatok e kehelyből mindnyájan, ez az én vérem, ezt cselekedjétek az én emlékezetemre. Én vagyok az élő kenyér, mely mennyből szállott alá; a ki abból eszik, örökké él, és a kenyér, melyet én adok, az én testem. Ha nem eszitek az ember fia testét és nem iszszátok az ő vérét, nem leszen élet tibennetek. A ki eszi az én testemet és iszsza az én véremet, annak örök élete vagyon; az bennem marad és én őbenne; mert az én testem bizonynyal étel, az én vérem bizonynyal ital.

Ezek mind a te igéid, oh Jézusom! isteni szádból jöttek azok, melyből valótlan szó soha nem jött ki, hanem csak örök igazság, mely az ég és föld elmultával is megmarad mindörökké. A te igéd szellem és élet, s a te bizonyságtételed rendíthetlen igazság. Valóban, te vagy az elrejtett Isten és Üdvözítő, kiben bízom mindhalálig. A te igéid örök igazságára támaszkodva rendíthetlenűl hiszem, hogy te, az örök Atyának Fia, a boldogságos szűz Máriának Fia, az Oltáriszentségben, a kenyér és bor színe alatt istenségeddel és emberségeddel valóságosan jelen vagy. Erről ugyan érzékeim bizonyságot nem tehetnek, elmém ezen magasságot el nem érheti, értelmem ezen isteni titkot föl nem foghatja; lelkem az elenyészendő porhajlékba zárva, még gyenge s nem elég tiszta arra, hogy tégedet, oh Isten Fia! színről-színre úgy láthassam, mint üdvözűlt híveid a halhatatlanság boldog országában. Még most csak lelkemben a hit szemeivel láthatlak, szívem, titokteljes szavaidra egész bizodalommal hagyatkozva, mély alázattal imádhat, míg majd egykor leplezetlenül szemlélhetlek isteni dicsőségednek örök fényében.

A te szerető kegyelmednek nincs határa, oh Jézusom! ki annyi gyöngédséggel jősz az emberi gyarlóság fölsegítésére; előbb emberi alakban, mint részvevő embertársunk jártál a földön, vigasztalva és segítve, gyógyítva és erősítve; most a kenyér és bor színe alatt adod nekünk magadat, hogy tápláljad lelkünket és megvídámítsad szívünket az örök életre. Egészen miénk akarsz lenni, hogy szereteted áldásait egészen ránk áraszthasd. Te elrejtve istenségedet, embertől vetted, a mi rajtad emberi volt: hogy mi tőled vehessük, a mi isteni, a te kegyelmedet szentségedet, a benned élő életet, hogy egygyé lehessünk veled, a mint te egy vagy mennyei atyáddal. Ezt elgondolva és érezve elálmélkodik lelkem, és remegve roskad össze méltatlan csekélyvolta érzetében.

De kelj föl, én lelkem! emelkedjél föl, az Istenség hozzád akar jőni, hogy benned lakást vegyen; vendégül hí téged asztalához, hogy az angyalok kenyerében részesítsen. Hallom a szelíd szózatot, melylyel oly kegyesen és szívindítólag hísz magadhoz, oh Jézusom! Te nem nyúlsz keményen a sebhez, gyöngéden érinted, a mi fáj; a meghajlott nádszálat nem töröd össze, gondosan ápolod a roncsoltat, hogy meggyógyítsd. – Jőjjetek hozzám mindnyájan, kik fáradoztok és terhelve vagytok, és én megkönnyebbítelek titeket!… megyünk, követjük szerető hívásodat, viszszük magunkkal az élet terheit; megyünk, mi szegények, mi fáradtak, mi szenvedők, kik előtt a világ oly sivatag puszta lett, melyben örömet kerestünk, és bánatot találtunk; annyit fáradoztunk, de óhajtott sikert nem arattunk; megyünk mi keseredettek, kikkel a világ nem gondol, kiktől a szerencsések elfordúlnak, kiket ők eltaszítanak, hogy a szenvedők alkalmatlan látása ne zavarja örömeiket. Megyünk, isteni Megváltó! hogy a világ égető hőségében kiszáradt szívünk szent véred harmatától felűdüljön; hogy a bűnök által megsebesült lélek, szent véred balzsama által megnyerje gyógyulását; hogy az elvesztett örömet benned visszanyerjük, hogy az óhajtott nyugalmat nálad föltaláljuk; s mint jó anyja keblén az ártatlan csecsemő, a te isteni szereteted kebelén pihenjük ki a mulandó élet fáradalmait. Amen.

Epedő óhajtás.

Sz. Gertrúdtól.

Oh Jézusom! ki egész életed által kitűntetted, mily gyönyörűség, mily öröm… lenned az emberek fiaival: szívem egészen érted eped, lelkem egyedül téged óhajt. És azért oly alázatossággal és szeretettel kérlek, hogy jőjj szívem látogatására, mint valaha csak híven szerető lélek híhatott magához téged, egyetlen választottját. Jőjj tehát, imádott vőlegényem! jőjj hozzám, oh lelkemnek magasztos szerelme! és szállj be az én szívem csendes hajlékába.

Oh Jézus, mennyei orvosom! meg ne vess engemet, hanem jőjj, és gyógyítsd meg ismét az én beteg lelkemet. Jőjj hozzám, oh jézusom! te szívemnek egyetlen szerelme, legfőbb kincse, és gazdagítsd föl az én szegénységemet isteni jelenléted áldásával. Jőjj hozzám, oh Jézusom! te ragyogó fényes napja lételemnek, és egész valómból üzd el a gonosznak minden sötétségét. Jőjj hozzám, oh Jézusom! te édességes mennyei manna és tápláld az én éhező lelkemet. Jőjj hozzám, oh Jézusom! te legméltóbb tárgya és czélja minden törekvésemnek, és tartsd meg velem az angyali vendégséget szívem hajlékában. Semmit sem birok ugyan, mi a te végtelen Fölségedhez méltó lenne, csak akaratom van tele egészen irántad égő szeretettel.

Oh Jézusom! egyetlen szerelmem! egészen elolvadok az érted epedő óhajtástól, és szívem legforróbb hevével várlak tégedet. Oh te kiapadhatlan kutfeje az igaz gyönyörnek, oh te égből szállott édes enyhülés, látogass meg engem, és ne vesd meg az én lelkemet, mely téged mindenek fölött szeret.

Oh Jézusom! kérlek mindazon imádság erejével, mely valaha szentséges szívedből származott, méltóztassál az én szívem hajlékába kegyesen beszállani. Amen.

Rövid fohászok Jézushoz.

Oh Jézusom! hiszem mindazt, mit te kijelentettél; különösen hiszem, hogy az Oltáriszentségben valóságosan jelen vagy; hiszem, mert te mondottad, ki csalhatatlan örök igazság vagy.

Oh Jézusom! reménylek tebenned, és ezen Oltáriszentség ereje által reménylem megnyerhetni az örök üdvösséget, és mindazt, mi annak elnyerésére szükséges és hasznos, mert te, ki mindenható, irgalmas és hűséges Isten vagy, ezt megigérted.

Oh Jézusom! szeretlek téged teljes szívemből mindenek fölött, mert te a legnagyobb és szeretetre legméltóbb jóság vagy. Teéretted szeretem embertársaimat is úgy, mint enmagamat.

Oh Jézusom! imádlak téged az Oltáriszentségben, mint Uramat és Istenemet, mint Megváltómat és Üdvözítőmet.

Oh Jézusom! töredelmes szívemből szánom és bánom minden bűnömet, melyekkel téged, Istenemet megbántottalak.

Oh Jézusom! nem vagyok méltó, hogy szívem hajlékába jőjj, hanem csak egy szóval mondjad, és meggyógyul az én lelkem.

Oh Jézusom! én Üdvözitőm és Megváltóm, Istenem és mindenem! epedve várlak tégedet, jőjj, szállj szívembe, erősíts és tarts meg kegyelmedben. Amen.

Boldogságos Szűz Máriához.

Szent Gertrúd három fohásza.

Oh legtisztaságosabb szűz Mária! kérlek a te szeplőtelen ártatlanságodra és tisztaságodra, mely által az Isten Fiának szűz szíved alatt kedves lakhelyet készítettél; segíts meg, hogy esedezésed által minden bűn szennyétől tiszta legyek. Amen.

Oh legalázatosabb szűz Mária! kérlek a te mély alázatosságodra, mely által az angyalok és szentek minden kara fölött felmagasztaltatni méltó lettél: segíts meg, hogy esedezésed által ki legyen pótolva minden elégtelenségem. Amen.

Oh szeretetteljes szűz Mária! kérlek ama kimondhatatlan szeretetre, mely téged az Istennel elválaszthatlanul egyesít; segíts meg, hogy a te szerelmed gazdagsága pótolja az én szegény szívem szeretetét. Amen.

Az Úr vételekor.

Irgalmazzon nekem a mindenható Isten, és megbocsátva bűneimet, vezéreljen az örök életre. Amen.

Vétkeimnek elengedését, föláldozását és bocsánatát adja meg nekem a mindenható és irgalmas Úr. Amen.

Ime az Isten Báránya! ki elveszi a világ bűneit.

Uram! nem vagyok méltó, hogy bejőjj hajlékomba, hanem csak egy szóval mondjad, és meggyógyúl az én lelkem.

(Háromszor mondandó.)

A mi Urunk Jézus Krisztus szent teste őrizze meg az én lelkemet az örök életre. Amen.

Áldozás után.

Krisztus lelke! szentelj meg engem. Krisztus teste! üdvözíts engem. Krisztus vére! részegíts meg engem. Krisztus oldalából kifolyó víz! tisztíts meg engem. Krisztus kínszenvedése! erősíts meg engem. Oh kegyes Jézus! hallgass meg engem. A te sebeidbe rejts el engem. Ne engedj magadtól elszakasztatni engem. A gonosz ellenségtől oltalmazz engem. Halálom óráján hívj magadhoz engem: hogy szenteiddel és választottaiddal örökké dicsérhesselek téged. Amen.

Uram Jézus! hiszek benned, mint örök igazságban. Uram Jézus! reménylek benned, mint végtelen irgalmasságban. Uram Jézus! teljes szívemből szeretlek téged, mint legfőbb jóságot.

Uram Jézus! imádlak téged, mint Uramat és Istenemet, mint Megváltómat és Üdvözítőmet. Uram Jézus! lelkem mélyéből hálát adok neked, hogy hozzám bejőni méltóztattál. Uram Jézus! fölajánlom neked testemet, lelkemet és mindenemet a te szent szolgálatodra. Uram Jézus! maradj nálam kegyelmeddel, és erősíts meg a te szent tested és véred ereje által most és halálom óráján. Amen.

A mit lelkem oly buzgón óhajtott, elértem; a miért szívem annyira epedett, megnyertem; alázatos és bizalmas könyörgésem meghallgattatott… Krisztus Jézus él bennem, és én őbenne. Egygyé lett velem ez órában, valamint ő egy az Atyával. Elérzékenyűlve olvad el egész valóm a szent szeretetben; szívem az üdvözülés előízében részesült az Úr vétele által; most ismerem igazán Istenemet és Megváltómat; most tudom valóban: mit tesz kereszténynek lenni, Isten kegyelmében élni, s a mennyei üdv boldog örökségét reményleni. Mily hiúknak és szánandóknak tűnnek föl előttem most mindazon örömnapok, melyeket a világnak élve töltöttem! Ennek minden kábító élvezete mily messze van ama boldog érzelmektől, melyeket az Üdvözítő vétele most támasztott kebelemben. Lelkem szabadon emelkedik föl hozzád a béke galambszárnyain, oh Jézusom! ne engedd, hogy a világ azt ismét lebilincselje és megfoszsza boldog szabadságától. Ne hagyd elhülni és elaludni az ájtatosság szent tüzét, mely szívemet most melegíti. Ne engedd, hogy azon édes örömet, a Szentlélek örömét, melynek most részesévé lettem, ismét elcseréljem oly örömekért, melyeknek vége keserűség.

Istenem! örök hála neked e boldog pillanatokért, melyeket most elérnem engedtél; hála neked mindazon szent érzelmekért, melyeket bennem most ébresztettél; mindazon erősítő vigasztalásért, melyet gyarló és szenvedő szívemnek adtál. Hála neked a kimondhatlan jótéteményekért, melyeket lelkemnek e nagy ünnepe élénkebben elém tüntetett; hála neked bátorságért és bizodalomért, melylyel életem pályáját folytathatom, s nyugodtan mehetek eléje a halálnak. Az én Uram Istenem asztalánál az angyalok kenyerében részesűltem: oh bár ne kivánnám többé ízlelni a világ csalétkeit! bár a világban élve, ne a világnak, hanem az égnek, Istenemnek élnék! bár fölemelkednék lelkem azon nemes önérzetére, hogy többé a vétket magához méltatlannak tartaná, s azon jellemszilárdságra, hogy miután Istennel egyesűlt, és szövetségre lépett, tőle nemtelenűl elpártolni oly szégyennek tartaná, a mily kárhozatos valósággal.

Oh bár mindhalálig megmaradna bennem az a nemes érzület, az a magasztos hangulat, mely most egész valómat lelkesíti! A világ nem veszté el jogát tevékenységemhez, szünet nélkül érezteti velem az élet terheit és szenvedéseit, bebonyolít küzdelmeibe. Azért kérlek, oh Jézusom! légy segítségemre, hogy e nemes érzületből legalább annyi megmaradjon bennem, mennyi arra szükséges, hogy a bűntől őrizkedjem, jó cselekedetekben gyarapodjam, s magamnak a lelki nyugalmat és kedélyvidámságot biztosítsam. Add, hogy a most nyert jó benyomások mindig mélyebben hassanak belsőmbe, s mindig jótékonyabban nyilatkozzanak külső cselekvésemben. Add, hogy szívemnek jámbor eltökélései és szent szándékai minden életviszonyaimban kisérjenek, s minden foglalkozásomon kitűntessék erejöket, mindinkább egyesítsenek veled, Uram Istenem! s minden erényre hathatósan ösztönözzenek. Add, hogy a szeretet mindinkább hatalmába vegye szívemet, az önzés bűnös hajlamait elnyomja, s mindig bővebb gyümölcsét teremje meg az irgalmasság testi és lelki cselekedeteinek. Add, hogy igaz hitem vigasztalásai fönntartsanak az élet viszontagságai és szenvedései között, melyekkel engem még meglátogatni kegyeskedel. Add, hogy a reménynek, az örök életnek fénye világítson előttem a keservek sötét óráiban.

Szent föltételeim voltak az áldozat, melyet mély hálám neked, isteni Megváltó, szent tested ünnepélyes vételekor bemutatott; add, hogy azok mindig emlékezetemben maradjanak, azok szent ihletét érezzem, és adj erőt, hogy azokat foganatosítsam. Minden reggel megújítom azokat, és minden este számot vetek magammal azokról: te föl fogsz világosítani, hogy az igazságot megismerjem. Ismét a világba lépek, melynek kisértetei oly számtalanok, melyek már annyiszor megingatták szívemet, és hűtlenné tettek szent föltételeimhez. Oh Jézusom! ments meg azon kisértetektől, melyek eddig megejtettek; őrizz meg a könnyelműségtől; ints, figyelmeztess, fenyíts annak idején. Ereszsz rám bánatot, szenvedést, ha látod, hogy a fájdalom inkább biztosít a bűn ellen; légy velem erős küzdelmeimben a végső győzelemig, midőn megszabadítasz minden gonosztól; hogy valamint most híveiddel összegyűltünk asztalod körűl, úgy környezzük egykor mennyei trónodat az üdvözűltekkel az örökkévalóságban. Még egyszer fogadom neked, Uram, Istenem! hogy az igazság és erény útján hív és engedelmes leszek minden törvényed iránt. Egyedűl a te dicsőségedre akarok mindvégig élni; segíts meg, hogy soha el ne fáradjak a neked tetsző cselekedetek gyakorlásában, és örömest kész legyek mindazon önmegtagadásra, melyet te kivánsz tőlem. A te szereteted kisérjen engem egész életem útain; ne engedd, hogy a test, világ és gonosz lélek elcsábítsa tőled a lelket, melyet te drága szent véred által váltottál meg. Gyorsan röpűlnek napjaim és csakhamar bekövetkezik az éj, melyben senki sem munkálkodhatik… oh Jézusom! neked élek, Jézusom! neked halok, oh Jézusom! élve s halva tied vagyok. Amen.

Teljes bucsú elnyeréseért.

Örök, mindenható Isten! Teremtője és Atyja minden híveidnek! én szegény méltatlan bűnös leborúlok végtelen Fölséged trónja előtt, s neked igaz élő Istennek engesztelő áldozatúl a te egyszülött Fiadat, az én Üdvözítő Jézus Krisztusomat mutatom be, kit irgalmadból a szent áldozásban most magamhoz vettem; imádva kérlek az ő végtelen érdeme, szentséges öt sebe és drága vére által, melyet a kereszt oltárán kiontott, hogy a te gyermekeidet bűneiktől megtisztítva, s egy igaz anyaszentegyházban egyesítve, ezt magának tiszta, szent és szeplőtelen aráúl válaszsza, ő lévén isteni vőlegénye és feje… tartsd meg ez anyaszentegyház minden tagjait, kikért ő, az élet Ura, kínos halált szenvedett, tartsd meg az igaz hitben, élő szeretetben, neked tetsző erényes életben mindhalálig. Amen.

Mi Atyánk stb. Üdvözlégy stb.

Úr Isten! engedj a te anyaszentegyházadnak folytonos virágzást és gyarapodást; térítsd meg ellenségeit és üldözőit; írtsd ki a hibás tanítmányokat és szakadásokat: világosítsd meg tévelygő atyánkfiait, kik még sötétségben és a halál árnyékában bolyonganak; hogy megismerjék világosságodat, a te egyetlen, szent, csalhatlan és örök igazságodat, melyet nekünk egyszülött Fiad kijelentett, s az ő igaz, egyetemes és apostoli anyaszentegyháza által elénk adsz, hogy ezen hitben mindnyájan hozzád térjenek, a földön egy érzelem, egy béke uralkodjék, s mindnyájan megismerjenek téged, és a kit te küldöttél, a mi Urunk Jézus Krisztust. Amen.

Mi Atyánk stb. Üdvözlégy stb.

Úr Isten! a te szent Fiad érdeméért, ki drága vére által a földet az éggel kiengesztelte, és mennyből isteni békét hozott… add, hogy a keresztény fejedelmek és uralkodók valódi békességben és egyetértésben éljenek. Világosítsd meg őket szent kegyelmeddel: hogy a gondjaikra bízott országokat pártviszályok és pusztító háborúk nélkűl, keresztény egyetértésben kormányozzák, s egykor tőled, ki uralkodók Ura és királyok Királya vagy, az örök jutalom koronáját megnyerhessék. Amen.

Mi Atyánk stb. Üdvözlégy stb.

Irgalom Istene! könyörűlj a mi felebarátinkon, kik hitben és szeretetben múlván ki a világból, vétkeik maradványaiért, hogy isteni igazságodnak eleget tegyenek, még a tisztító helyen szenvednek. Szent Fiad drága vérének harmata enyhítse és szüntesse meg kínaikat. Vezesse át őket irgalmadból a te örök nyugalmad és békeséged lakhelyeibe; hogy ott egykor mindnyájan egyesűlve, téged, oh dicsőség Atyja, a te egyszülött Fiadat, a mi megváltó Jézus Krisztusunkat, a Szentlélekkel egyetemben, szent színed boldog látásának örvendezve áldhassunk és magasztalhassunk mindörökkön örökké. Amen.

Mi Atyánk stb. Üdvözlégy stb. Hiszek egy stb.

Adventi fohászok.

Egek! harmatozzatok onnan felül, és a föllegek csöpögjék az igazat; nyilatkozzék meg a föld, és teremje az Üdvözitőt. Izai. 45,8.

Isten! időnek, örökkévalóságnak Ura! anyaszentegyházad ismét új évbe lép az adventi szent napok kezdetével, hogy megújítsa emlékezetét amaz isteni jótéteményeknek, melyekben az emberiséget különösen Jézus Krisztus által részesítetted, kit Üdvözítőűl már az első emberpárnak megigértél, kit az őskor jámbor lelkei epedve vártak, s ki az idők teljességében megérkezett a világ váltságára.

Uram Jézus! te vagy az, kit a sötétségben bolyongó világ négyezer évig epedve várt. E négyezer év emlékezetét az adventi négy hét hajnalaiban üljük meg, a jámbor ősatyák buzgó óhajtásával könyörögve hozzád: Jőjj el, édes Üdvözítőnk! szabadíts ki a bűn rabságából, melybe többszörös ígéretünk után is megint visszaestünk. Tudjuk, hogy már itt az óra az álomból fölkelnünk, mert most közelebb vagyon a mi üdvösségünk. A tudatlanság és tévelygés éjjele elmúlt, az igazság napja feltűnt benned, Uram Jézus! Áraszd ránk kegyelmedet, hogy elvetvén a sötétség cselekedeteit, a világosság fegyvereibe öltözzünk; mint nappal tisztességesen járjunk, szeplőtelen érzéssel, irigykedés nélküli szeretetben. Ah mert te vagy az, ki egykor el fogsz jőni a felhőkben nagy hatalommal és dicsőséggel, mikor jelek lesznek a napban és holdban és csillagokban, és a földön a népek szorongatása, a tenger zúgása- és a habok fölháborodásakor; mikor elszáradnak az emberek azok félelme és várása miatt, mik az egész világra következnek. Te mondottad ezt, kinek beszédei az ég és föld elmúltával sem múlnak el.

Uram Jézus! tudjuk, hogy te vagy a világnak megigért váltsága, ki eljövendő valál, s így mást nem kell várnunk. Imádva ismerjük el isteni erődet, te vagy az, ki által a vakok látnak, a sánták járnak, a poklosok tisztúlnak, a siketek hallanak, a halottak föltámadnak, a szegényeknek az evangélium hirdettetik. Oszlasd el elménk vakságát, hogy tisztán láthassuk igazságod mennyei fényét; segítsd föl gyarlóságunkat, hogy útaidon ingadozás nélkül járhassunk; nyisd meg füleinket! hogy igédet mindenkor szívesen hallgassuk; tisztíts meg minket a vétek szennyétől; támaszd föl lelkünket, ha talán a bűn halálába sülyedett volna; add híven követnünk evangéliumodat, melyet üdvözítésünkre hirdetsz nekünk, kik isteni Fölséged előtt mindnyájan oly szegények vagyunk. Őrizz meg a könnyelműségtől, hogy ne legyünk ingadozó nádszálak, melyeket az indulatok szele mindenfelé hajt; ne keressük a kényelem megrontó puhaságait, hanem mint előköveted, keresztelő szent János, önmegtagadással, kereszteink szíves elviselésével készítsünk neked utat szíveinkbe.

Közel vagy, Uram, hozzánk, azért örvendünk benned mindenkor, igen örülünk, semmin sem aggódva, hanem minden imádságban és könyörgésben kéréseinket hálaadással terjesztjük isteni színed elé; hogy a te békességed, mely felűlhalad minden értelmet, oltalmazza meg szíveinket és elménket tebenned, Uram Jézus Krisztus! kit a próféták megjövendőltek, kit a pusztában kiáltó szent hírnököd oly szívrendítve és alázatossággal hirdetett, arra sem tartva magát méltónak, hogy sarud kötelékét megoldja. Ő a bűnbánat keresztségét hirdette a bűnök bocsánatára; add kegyelmedet, Uram Jézus! hogy kik a te szent keresztséged által új teremtmények lettünk, de lelkünk tiszta ártatlanságát bűneinkkel elvesztettük, töredelmes bűnbánat által méltólag elkészítsük útadat, egyenesekké tegyük ösvényeidet, betöltve minden hiányt, megalázva a kevélység minden hegyét, elegyengetve a gyarlóság minden göröngyeit, és szívünk darabos útait simákká téve: hogy megláthassunk és méltán elfogadhassunk téged, Isten Üdvözítőjét. Jőjj el, jőjj el, édes Üdvözítőnk, s maradj nálunk mindörökké. Amen.

Az Anyaszentegyház imádsága

az adventi négy vasárnapra.

I. Éleszd föl, Uram! kérünk, a te hatalmadat: hogy bűneink fenyegető veszélyéből, általad oltalmaztatva, kimenekedni, és általad megszabadítva, üdvözülni méltók legyünk. Amen.

II. Éleszd föl, Uram! szíveinket a te Egyszülötted útainak elkészítésére: hogy az ő eljövetele által neked tisztúlt lélekkel szolgálni méltók legyünk. Amen.

III. Fordítsd, Uram! füleidet a mi könyörgéseinkre; és elménk sötétségét a te látogatásod malasztjával világosítsd föl. Amen.

IV. Éleszd föl, Uram! kérünk a te hatalmadat, és jőjj, s a te nagy erőddel gyámolíts minket; hogy malasztod segítségével a mit bűneink akadályoznak, a te könyörülő irgalmad siettesse. Ki élsz és uralkodol az Atyával és Szentlélekkel egyetemben mindörökkön örökké. Amen.

Karácson ünnepén.

Az Ige testté lő, és miköztünk lakék. János 1,14.

Szeretet Istene! hála neked, hogy megérnünk engedéd a nagy ünnepet, melyben az örök Ige megtestesülésének és születésének szentséges titkát imádva ünnepli anyaszentegyházad a váltságra méltatott emberiség legnagyobb örömére.

Megjelent a mi Üdvözítő Istenünk kegyelme minden embernek, oktatván minket, hogy lemondván az istentelenségről és a világi vágyakról, józanúl, igazán és ájtatosan éljünk a világon, várván a boldog reményt, és a nagy Isten, s a mi Üdvözítő Jézus Krisztusunk dicsőségének eljövetelét. E várakozásunk teljesedett, boldog reményünk valósúlt a te örvendetes születéseddel, üdvözítő Jézus Krisztusunk! ki tenmagadat adtad értünk, hogy minket minden gonoszságtól megválts, és magadnak belőlünk kedves, tiszta népet készíts, mely a jó cselekedeteket gyakorolja. Nekünk is föltünt a hit szent fénye, mely jámbor pásztorokat imádásodra hítta; nekünk is szól az angyali szózat, mely örömet, váltságot hirdet az emberiségnek. Mély imádással járulunk szent oltárodhoz, melyen, mint erősen hiszszük, te vagy jelen, kit a betlehemi jászolban pólyákban takart szeplőtelen szűz Anyád, a pásztorokkal együtt imádva a gyönge kisded alakjában elrejtett Istenséget. Öröm- és hálatelt kebellel zengedezzük mi is: Dicsőség a magasságban Istennek! Engedd oh kis Jézus! hogy az angyalok öröm-énekét angyali tisztasággal zengedezvén, ez által érzésünk és akaratunk megszenteltessék, s így méltók legyünk részesűlni ama békeségben, melyet születéseddel hoztál a jóakaratú embereknek. Legyen kedves előtted a mai nagy ünnepen szívünk áldozata, hogy kegyelmed által hasonlóknak találtassunk tehozzád, ki fölvevén az emberi természetet, hasonlóvá akartál lenni mihozzánk, hogy az elesett emberiséget fölemeld és fölmagasztald.

Hódolva ismerjük el e nagy ünnepen, hogy megjelent a mi Üdvözítő Istenünk kegyessége és emberisége, nem az igazság cselekedeteiért, melyeket mi tettünk, hanem az ő irgalmából üdvözített minket az újjászületés fürdője és a Szentlélek megújítása által; kit bőségesen árasztott ránk a mi Üdvözítő Jézus Krisztusunk által, hogy megigazúlván az ő kegyelme által, reményünk szerint örökösei legyünk az örök életnek a mi Urunk Krisztus Jézusban. Engedd, oh kegyes Jézus! hogy a kik ezen isteni jótéteményeidről különösen a mai ünnepen megemlékezünk, azok emlékét szüntelen magunk előtt hordozván, cselekedeteinket nagy irgalmadhoz méltólag intézzük, s így szent születésed áldásaira érdemesek legyünk.

Születésed isteni fényénél, oh kisded Jézus! fölemelkedik lelkünk, s imádva elmélkedik a nagyjelentőségű szent titkokról, melyeket csalhatlan hitünk eléád. Te vagy az, oh Jézus! kiről sokszor és sokféleképen szólt hajdan Isten az atyákhoz a próféták által; te vagy az, kit mennyei Atyád a mindenség örökösévé rendelt, ki által a világot is teremtette. Te vagy az ő dicsőségének fénye, valójának képmása, hatalmad igéjével fenntartván mindent, s a bűnöktől megtisztulást eszközölvén; ki az ő Fölségének jobbján ülsz a magasságban, királyi széked fönnáll mindörökkön örökké, kormánypálczád az igazság, melylyel mint az Isten fölkentje uralkodol. Te vagy az, kiről a szent elragadtatás sasszárnyain fölemelkedett látnok-apostol mondá: Kezdetben vala az Ige, és az Ige Istennél vala, és Isten vala az Ige. És az Ige testté lőn, és miköztünk lakék… Te vagy Uram Jézus! a testté lett Ige, ma ünnepeljük megtestesülésed és világra jöveteled szentséges emlékezetét. Tulajdonodba jösz hozzánk, add, hogy téged örömtelve fogadván, részesülhessünk e kegyelemben, melynél fogva Isten fiaivá lehetünk. Látjuk a te dicsőségedet, mint az Atyától egyszülöttnek dicsőségét. Te vagy az igaz világosság, mely e világra jövő minden embert megvilágosít; add, hogy ennek vezérfényét kövessük az élet homályos tömkelegében. A kegyelem és igazság isteni kútfejét imádjuk benned jászol-bölcsődnél; add, hogy igazságodat követve, méltók legyünk részesűlni kegyelmed gazdagságában, melynek te vagy kiapadhatlan forrása, ki isteni Fölséged gazdagságát születésedkor a jászol szegénységében rejtetted el. De azért hiszszük és imádjuk Istenségedet, s gyermeki bizodalommal kérünk: kisded Jézus! áldj meg minket. Kisded Jézus! vigasztalj minket. Kisded Jézus! üdvözíts minket. Amen.

Az Anyaszentegyház imádsága.

Karácson éjfelén.

Úr Isten! ki e szentséges éjszakát az igaz világosság fényével tetted dicsővé: engedd kegyelmesen, hogy a ki világosságának titkait e földön megismertük, annak örömeit élvezhessük az egekben. Amen.

Karácson hajnalán.

Adjad, kérünk, mindenható Úr Isten, hogy kik a megtestesűlt Igének új fényével elárasztatunk, az ragyogjon vissza cselekedeteinkben, mi hit által világoskodik elménkben. Amen.

Karácson napján.

Engedd, kérünk, mindenható Úr Isten! hogy bennünket a te egyetlen Fiadnak test szerinti új születése megszabadítson, kiket a bűnnek igájában régi szolgaság tart. Ugyanazon mi Urunk Jézus Krisztus által. Amen.

Karácson másodnapján.

Szent István, első vértanú és minden szent vértanúk emlékezete.

Minden, a ki megvall engem az emberek előtt, én is megvallom őt Atyám előtt, ki mennyekben vagyon. Máté 10,32.

Uram Jézus Krisztus! jászol-bölcsődtől, melynél az ártatlan kisded alakjában elrejtett istenségedet erős hittel imádjuk, anyaszentegyházad a mai ünnepen első hitbajnokod küzdelem helyére vezet, ki vérét először ontotta érted, megtestesült örök igazságért, s egyszersmind megemlékezik egyetemben mindazon hű bajnokaidról, kik a te szent nevedért, irántad holtig tartó hűségök bizonyságaúl, véröket ontották, életöket feláldozták. Szent István, teljes lévén Szentlélekkel, az égbe tekintett, látta Isten dicsőségét, és látott téged az Isten jobbja felűl állani. S midőn a felbőszült sokaság, mely bedugta füleit, hogy ne hallja az általa hirdetett igazságot, kőzáporral rohant rá: ő tehozzád sohajta föl, mondván: Uram Jézus! vedd hozzád az én lelkemet; a végső szava is könyörgés volt azokért, kik őt halálra kövezték, hogy ne tulajdonítsd ezt nekik vétkűl. Az első szent vértanú példáját követték mindazon sok ezer és százezer keresztény bajnokok, kik rang, nem és kor különbség nélkül, vérök és életök feláldozásával tettel vallást azon hitről, melynek isteni bizonysága csak ugy ragyogott jászolodnál, mint később piroslott a keresztfán kiontott szent véredben. Irántad, embertársaik és üldözőik iránt égő szeretettel végezték ők dicső pályájokat; s így lett az ő vérök a kereszténység termékeny magva; így nyertek tőled hervadatlan győzelmi koszorút ott, hol téged, Uram Jézus! szent István az Isten jobbja felűl látott állani.

Isteni Megváltó! te most tőlünk, kik szent neved miatt nem üldöztetünk, ily áldozatot nem kivánsz, hanem csak hogy hitünket istenes élet által állhatatosan valljuk, a bűningerek és az üdvösség minden ellenei és akadályai ellen elszántan harczoljunk, keresztény kötelességünk és lelkiismeretünk ellen való cselekedetekre magunkat elcsábíttatni a világon semmi által ne engedjük. Ehhez kérem, Uram! a te kegyelmedet, hogy azzal erősíts meg, ki szent vértanúidat a sokkal nagyobb küzdelemre megerősítetted. Távol minden képmutatástól soha nem fogom szégyenleni keresztény létemet, ha ezért gúnyt, üldözést, vagy bármi földi veszteséget kellene szenvednem is. Kész vagyok méltatlan igaztalanságot inkább ezerszer tűrni, mint egyszer elkövetni. Ellenségeim iránt írts ki szívemből minden ellenséges indulatot, hogy őket szeretettel, szelídséggel és jótékonysággal megnyerni igyekezzem. Segíts meg, hogy keresztény kötelességeimet állapotom szerint mindenkor híven teljesítsem, és ha már nem kell ontanom vért szent hitemért, legalább ereimben azért folyjon a vér utolsó lüktetéseig, hogy hitemet jó cselekedetekben tüntessem ki. Igy akarok felőled vallást tenni, oh Jézusom! Adj erőt és elhatározott akaratot, adj türelmet és állhatatosságot, hogy a dicsőségesen kivívott harcz után, méltó legyek azon erős lelkek boldog társaságába eljutni, kiknek emlékezetét ma szenteljük, s kiknek, oh Jézus! te adtad meg a győzelmi koszorút, melyet irgalmadból szinte várunk és esdekelve kérünk.

Az Anyaszentegyház imádsága.

Adjad, Uram! hogy kövessük, a mit tisztelünk, és ellenségeinket is szeretni tanúljuk meg, mert annak születését ünnepeljük, ki az ő üldözőiért is kérte a te szent Fiadat, a mi Urunk Jézus Krisztust.

Úr Isten, ki minden szent vértanúid emlékezetét ünnepelnünk megengeded: add, hogy az örök boldogságban az ő társaságuknak örvendhessünk. A mi Urunk Jézus Krisztus által. Amen.

Az év utolsó estéjén.

Uram! te kezdetben alapítád a földet és kezeid alkotmányai az egek; azok elenyésznek, te pedig megmaradsz. Zsolt. 110,26,27.

Litania Jézus nevéről.

Lásd e szentséges Név ünnepén 243. lapon.

Könyörgés.

Mennyei szent Atyánk! kinek végtelen kegyességéből ez évet eltöltöttük, hálát adunk neked mindazon kegyelemért, melylyel isteni gondviselésed a lefolyt évben minket elárasztott; egyszersmind irgalmadban bízva, alázatosan kérünk: legyen velünk szent malasztod jövendőre is; hogy életünk hátralevő idejét a te dicsőségedre, embertársaink javára és lelkünk üdvösségére fordítsuk, s így e rövid élet czélját, a boldog örök életet tőled megnyerhessük. A te szent Fiad, a mi Urunk Jézus Krisztus által. Amen.

Számvétel.

Mindeneknek mindenható Teremtője, oh nagy Isten, néhány pillanat múlva vége lesz ismét egy esztendőnek. Elenyészett ez minden viszontagságaival, melyek elviselésére magunkat gyakran elégteleneknek gondoltuk; elenyészett minden örömeivel, melyekben nem tudjuk, mily állandó boldogságot képzeltünk. Most már, kegyes Isten! időnek és örökkévalóságnak Ura, számot adunk neked, mire fordítottuk az esztendőt, melynek végét ezer meg ezer embertársunk el nem érte. Rettegünk e számadástól, és belsőkép érezvén, hogy ismételten vétkeztünk, előre bocsánatért esedezünk.

Oh kevés oly napja volt az esztendőnek, mely majd halálos ágyunkon megnyugtató visszaemlékezést fog bennünk gerjeszthetni! ellenben mily számtalan nap fog minket vádolni előtted, rettenetes igaz Biró! hogy azokat a világ hiúságaiban töltvén elvesztettük, és szent parancsaid megszegésével, megbántásodra, lelkünk kárára s felebarátink sérelmére fordítottuk.

Oh nagy Isten! ha elkövetett bűneinket és mulasztásainkat összehasonlítod azon kevés jóval, melyet talán csak magunknak hízelegve vittünk végbe; pirulva kell megvallanunk, hogy érdemetlenebbek voltunk ez éven át kezeidből vett ajándékaidra, mint más számtalanok, kiket ez évben a sír elnyelt. És mégis nagyobb volt a te türelmed, mint a mi hálátlanságunk. Élni hagytál, noha meg nem érdemeltük. Kegyelmeidet nyujtottad, ámbár azokkal visszaéltünk.

Irgalmas Úr Isten! mit mondjunk mi, gyümölcstelen fák, kiket kertedben mai napiglan megszenvedtél?! – Elismerjük, hogy azon javak, melyekben ez éven át részesűltünk, mind a te ajándékid, s jóvoltodból szállottak ránk. Te, mint legjobb Atya, szüntelen gondunkat viselted, te őrizted életünket, egészségünket, jólétünket, te adtad mindennapi kenyerünket; te adtál kegyelmet; Te világosítottad meg elménket, gyúlasztottad szívünket, hogy téged megismerjünk, benned higyjünk, benned bízzunk, téged szeressünk. Te adtál kegyelmet, hogy a bűnt távoztathassuk, hogy elkövetett bűneinkből hozzád visszatérhessünk. Szent Fiad, a mi kegyes közbenjárónk, sokszor emelte föl előtted kezeit, hogy vétkeinkért ne büntess, sokszor esdeklett bűneink bocsánatáért az ő szentséges vére; többször nyertük meg fölszentelt szolgád, a lelkiatya által bűneink bocsánatát, mivel azt igértük, hogy életünket megjobbítjuk. Elismerjük, Uram! hogy mindazon szerencsétlenség és veszedelem, melyektől megmenekedtünk, a tűz, víz, jég és egyéb károk, a te atyai kegyes gondviselésed által fordíttattak el tőlünk.

És mi ennyi jótéteményedet hálátlansággal viszonoztuk; mi állhatatlan teremtmények, számtalanszor tett fogadásunkról számtalanszor elfeledkeztünk; azok maradtunk, a kik voltunk, vagy épen roszabbakká lettünk; és csak nagy irgalmasságod őrzött minket, hogy bűneinkben el nem vesztünk.

Oh Uram! ne szállj velünk itéletre, mert ha gonoszságainkat tekinted Uram! Uram! ki állhat meg előtted? Töredelmesen bánkodó szívvel folyamodunk irgalmasságodhoz: töröld el számtalan vétkünket az ártatlan Bárány vérével, mely a kereszt oltárán az egész emberi nemért kiontatott. Úr Isten! könyörűlj rajtunk! Ime örömest kívánunk veled megbékülni, készek vagyunk előtted új szövetségre lépni s az új évben új életet élni jámborságban.

De mégis mit adjunk viszont neked, oh nagy Isten! azon különféle jótéteményekért, melyekben a lenyugvó esztendőn át a te kegyelmedből résztvettünk?! Oh vajha most, midőn előtted térdelünk, keresztűl járná lelkünket irántunk való isteni szeretetednek egész nagysága, és szívünk örökös háladatossággal telnék meg! De mivel ezen hála-érzést is egyedűl atyai kezed adományából várhatjuk… ime szent oltárodhoz futottunk, hol a te szent Fiad, a mi Urunk Jézus Krisztus jelen van a kenyér színe alatt; hogy szívünket, lelkünket és mindenünket szent oltárodra tévén, neked, mint jótevő Atyánknak, Urunknak és Istenünknek hálaáldozatúl fölajánljuk, leborúlva téged imádjunk, dicsérjünk, magasztaljunk és esdekelve kérjünk: ne vond el tőlünk, méltatlanoktól, oh ne vond el szent kegyelmedet; hanem segíts, hogyha eddig az üdvösség napjait elvesztegettük, legalább végéhez közeledő életünk hátralevő részét üdvösségesen tölthessük el, e szempillanattól fogva neked mindenkor híven szolgáljunk, s ez élet után hozzád juthassunk. A mi Urunk Jézus Krisztus által. Amen.

Új esztendő reggelén.

Te, Uram, ugyanaz vagy és esztendeid el nem fogynak. Zsid. 1,12.

Lelkem ez új év reggelén először is tehozzád emelkedik, oh Isten! időnek és örökkévalóságnak Ura, kiben változás és változandóságnak árnyéka nincs. Előtted ezer esztendő, mint a tegnapi nap, mely elenyészett, mi emberek a pillanat gyermekei vagyunk, életünk mint a mezők virágáé, mely imént virúlt, s a szellő fúvására nyoma is végképen eltűnt.

Az évfordulat téged juttat eszembe legelőször, kit tér és idő be nem foglal, ki mint mindenható és bölcs, szent és irgalmas Istenség uralkodol mennyben és földön. Imádlak téged, uralkodók Ura! királyok Királya! imádlak téged, életem és sorsom Istene! mennyei kegyes Atyám! Mily sokan alusszák a sír álmát, kik ma egy éve vidáman és reményteljesen köszöntötték az új esztendő reggelét, hosszú életpályát igérve magoknak, mely azonban csakhamar véget ért. Engemet, oh Atyám! megtartottál; életemmel megtartottad egészségemet és erőmet; kegyelmed ajándéka ez új év reggele, melyet elérnem engedtél; szívem első kötelessége a hódoló hála-érzet, melylyel előtted imádva leborúlok.

Hála neked, hogy időt engedtél, magasztalnom isteni Fölségedet, élveznem és áldanom atyai jóságodat, könyörögnöm irgalmadért. Hála neked, hogy időt engedtél helyrehoznom, mit a mult évben elmulasztottam; jóvátennem, mit roszúl cselekedtem; lelkem ügyét tisztába hoznom, mire talán több új évet nem nyerek életemben. Teljesen átadom neked magamat, mint gyermek legjobb Atyjának, mint teremtmény mindenható Teremtőjének, mint önmagában gyarló tehetetlen lény az örök isteni Gondviselésnek. Szeretetet és hűséget, minden jóra kész buzgalmat és engedelmességet fogadok neked, oh Atyám, ez új évben; s megújítom ünnepélyesen mindazon szent föltételeket, melyeket isteni színed előtt valaha csak tettem. Erős szándékom megbecsűlni és használni a drága időt, melyből eddig mulandó hiúságra annyit fecsérlettem; főkép, hogy nem tudom, melyik perczben szólítasz számadásra birói széked elé.

Istenem! te örök bölcseségednél fogva a jövendőt jónak láttad befödni sürű fátyollal a halandók szemei előtt. Mi sors vár rám ez új évben, nem tudom: hanem azt tudom, hogy akaratod és megengedésed nélkül semmisem fog rajtam történni! azért teljes bizodalommal sorsomat atyai kezedbe teszem le, melyben az események szálait tartod; bár remélhetem, hogy kötelességeim hű teljesítése, valamint sok kellemetlenséget és szenvedést elhárít, úgy sok örömnek nyitja meg forrását a földön is. Atyai kegyességed ez évben is részesíteni fog ily drága örömben, csak őrizd meg szívemet, hogy pillanatnyi kéjért a valódi örömeket el ne játszam. A rám jövendő szenvedés is szereteted adománya lesz, hogy a jólétben rólad el ne feledkezzem, hogy a könnyelműségtől megóvjad lelkemet. Teljesen rád bízom életem útját, annak minden eseményeit és viszontagságait. Ha egész világ elhagy is, te tudom nem hagysz el, nem taszítasz el atyai szívedtől.

Atyám! hallgasd meg a gyermeki bizodalom könyörgését; őrizz meg parancsaid megszegésétől, távolítsd el tőlem a bűnalkalmakat; adj kedvet és erőt minden jóhoz, adj sikeres véget a jó kezdethez; szenteld meg örömeimet, enyhítsd meg fájdalmaimat s az életviszontagságok legsürűbb homályában is engedd látnom atyai kegyes arczod vidámságát. Add, hogy mindenekelőtt a te országodat és igazságodat keressem! jól tudom, ha lelkemre fordítom főgondomat, te testi szükségeimről sem fogsz elfeledkezni. Áldd meg a föld terményét, ments meg a kártékony időjárástól, háborútól, éhségtől, drágaságtól, veszélyes betegségektől és mirígyhaláltól. Szent gondjaidba ajánlom azokat is, kiket te különösen gondjaimra bíztál, és szívemhez közelebb rendeltél. Áldd és tartsd meg őket igaz szeretetben. Könyörülj az egész emberiségen, és gyógyítsd meg e nagy beteg nagy sérveit. Segítsd föl az elhagyottakat, rendelj a szegényeknek jámbor jótevőket, az eltiport igazságnak bátor szószólókat, az ártatlanságnak erős védőket. Tanítsd meg a tudatlanokat, vezéreld a tévedőket, térítsd meg a bűnösöket, gyámolítsd az ingadozókat, emeld föl az elesteket, gyógyítsd meg a betegeket, adj boldog kimulást a halandóknak, üdvösséget mindnyájunknak.

Mindezt Annak közbenjárása és érdemei által kérem, kinek nevét anyaszentegyházad ez új év ajtajára irta… a te szentséges neved ez, oh Jézusom! A te szent neved legyen jelszavam ez évben; e zászló után indúlva akarom lefutni ez évi pályát; ez útlevéllel akarok átzarándokolni földi életem vándor útján, hogy e szent név oltalma alatt töltvén el életem esztendeit, Jézus nevére fölnyíljanak előttem az örök ajtók, kiben élni boldogság, halni üdv és örökélet. Segítsen meg erre a mindenható Atya, Fiú és Szentlélek Isten. Amen.

Vizkereszti hódolat.

Hol vagyon, a ki született, a zsidók királya? mert láttuk csillagát napkeleten, és imádni jöttünk őt. Máté 2,2.

Isten, világosság szent Istene! nekem is föltűnt hitemben a ragyogó csillag, mely a keleti jámbor bölcseket a Világüdvözítő jászolához vezette. Ime már teljesedett, minek a nagyjelentőségű tény kezdete volt. Századok folytán a föld igaz bölcsei és hatalmas fejedelmei hódolva járúlnak színed elé, oh emberiség Szabadítója! hogy téged mint megnyugtató igaz világosságot imádjanak; s a földi hatalom legfőbb polczain is leborulva ismerjék meg benned Azt, kinek minden hatalom adatott mennyben és földön.

Te, ki e világra születvén, a szegény jászolt választottad fejedelmi bölcsődűl, nem csupán a bölcseket és hatalmasokat hívod hódolatra. Uram Jézus! igaz világosság kútfeje! te az egész emberiség világosítására és váltságára jöttél; a te csillagod ragyogó tiszta fénye mindenkit oly szeretettel hí tehozzád, kinek lelke az igazság után eped. Kész engedelmességgel követem a vezérfényt, mely hozzád biztosan elvezet, hogy előtted imádásom hódolatát kifejezzem. A keleti szent bölcsek ajándékúl aranyat vittek neked mint királynak, tömjént mint Istennek, mirrhát mint embernek. Add Uram Jézusom! hogy ez ajándékok jelentőségét fölfogva és átérezve, hasonló értékű adományokkal hódoljak színed előtt. Vedd kedvesen tőlem a tiszta szeretet aranyát, melynél drágább kincset nem adhatok neked, de mely nélkül ha az egész világ kincsét adnám is, nem nyerhetném meg tetszésedet; vedd szent akaratodon megnyugvó engedelmességemet, melylyel neked oh mennyei Királyom! föltétlenűl hódolok. Vedd kedvesen buzgó imádásom tömjénét, mely mint jó illatú áldozatfüst szálljon föl isteni trónodhoz azon alázatos hódolat jelentéseűl, melylyel a semmiséget érző teremtmény tartozik végtelen fölségű Teremtőjének. Vedd kedvesen az önmegtagadás és a könyörűlet mirrháját, melynélfogva midőn szíves önmegtagadással akarom viselni az élet terheit és szenvedéseit, embertársaim iránt az irgalom testi és lelki cselekedeteit gyakoroljam, jól tudván, hogy azt oly kedvesen veszed, mintha neked cselekedném. Oh Isten-ember, király! oh örök fény! oh édes Jézus! add, hogy irántad e hódolatban mindhalálig megmaradhassak. Amen.

Az Anyaszentegyház imádsága.

Úr Isten! ki e mai napon egyszülött Fiadat csillag vezérlésed által a pogányokkal megismertetted: engedd kegyelmesen, hogy a kik téged hit által megismertünk, Fölséged szemlélésére vezéreltessünk. Ugyanazon mi Urunk Jézus Krisztus által. Amen.

Jézus Neve ünnepén.

Litánia e Szent Névről.

Nem adatott más név az ég alatt az embereknek, melyben üdvözülnünk kellene. Apost. cs. 4.12.

Uram irgalmazz nekünk.

Krisztus! kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Ur Isten!

Irgalmazz minekünk.

Szentháromság egy Isten!

Irgalmazz minekünk.

Jézus! élő Istennek Fia!

Irgalmazz minekünk.

Jézus, Istennek örök Igéje.

Irgalmazz minekünk.

Jézus, minden tökéletességnek szekrénye.

Irgalmazz minekünk.

Jézus! Dávidnak kulcsa.

Irgalmazz minekünk.

Jézus, örök világosságnak fényessége.

Irgalmazz minekünk.

Jézus, minden nemzet kivánsága.

Irgalmazz minekünk.

Jézus, életnek kútfeje.

Irgalmazz minekünk.

Jézus, szegletbeli kőszikla.

Irgalmazz minekünk.

Jézus, életnek zöld fája.

Irgalmazz minekünk.

Jézus, békességnek fejedelme.

Irgalmazz minekünk.

Jézus, betegeknek orvossága.

Irgalmazz minekünk.

Jézus, elestek gyámola.

Irgalmazz minekünk.

Jézus, tévelyedettek útja.

Irgalmazz minekünk.

Jézus, isteni dicsőségnek fényessége.

Irgalmazz minekünk.

Jézus, erősségnek tornya.

Irgalmazz minekünk.

Jézus, világ csodája.

Irgalmazz minekünk.

Jézus, minden örömnek kútfeje.

Irgalmazz minekünk.

Jézus, békességnek és tisztaságnak szeretője.

Irgalmazz minekünk.

Jézus, szerelmünk czélja.

Irgalmazz minekünk.

Jézus, örök életnek gyümölcse.

Irgalmazz minekünk.

Jézus, minden jóságos cselekedetek tüköre.

Irgalmazz minekünk.

Jézus, alázatos engedelmességnek mestere.

Irgalmazz minekünk.

Jézus, nagy tűrésnek és szenvedésnek példája.

Irgalmazz minekünk.

Jézus, lelkünknek buzgó szeretője.

Irgalmazz minekünk.

Jézus, nyavalyánk vigasztalója.

Irgalmazz minekünk.

Jézus, nyomorultak kincses ládája.

Irgalmazz minekünk.

Jézus, keseredettek öröme.

Irgalmazz minekünk.

Jézus, juhaidnak jó pásztora.

Irgalmazz minekünk.

Jézus, tengeren evezők fényes csillaga.

Irgalmazz minekünk.

Jézus, zarándokságunk kalaúza.

Irgalmazz minekünk.

Jézus, setétben járók világossága.

Irgalmazz minekünk.

Jézus, gyámoltalanok oltalma.

Irgalmazz minekünk.

Jézus, tudatlanok bölcsesége.

Irgalmazz minekünk.

Jézus, benned bízóknak gyámola.

Irgalmazz minekünk.

Jézus, neked könyörgőknek meghallgatója.

Irgalmazz minekünk.

Jézus, betegek orvosa.

Irgalmazz minekünk.

Jézus, árvák, özvegyek táplálója.

Irgalmazz minekünk.

Jézus, urnak ura, királyoknak királya.

Irgalmazz minekünk.

Jézus, angyalok öröme.

Irgalmazz minekünk.

Jézus, patriarkák királya.

Irgalmazz minekünk.

Jézus, próféták tanitója.

Irgalmazz minekünk.

Jézus, apostolok bölcsesége.

Irgalmazz minekünk.

Jézus, evangelisták doktora.

Irgalmazz minekünk.

Jézus, martyrok erőssége.

Irgalmazz minekünk.

Jézus, konfeszszorok világossága.

Irgalmazz minekünk.

Jézus, szűzek vőlegénye.

Irgalmazz minekünk.

Jézus, minden szentek koronája.

Irgalmazz minekünk.

Isten! Irgalmazz nekünk.

Uram! kegyelmezz nekünk.

Isten! Irgalmazz nekünk.

Uram! hallgass meg minket.

Minden qonosztól,

Ments meg minket, Jézus!

Minden bűntől,

Ments meg minket, Jézus!

Minden veszedelemtől,

Ments meg minket, Jézus!

A te haragodtól,

Ments meg minket, Jézus!

Az ördögnek incselkedésitől,

Ments meg minket, Jézus!

Döghaláltól, éhségtő1 és hadaktól,

Ments meg minket, Jézus!

A te parancsolatidnak megszegésétől,

Ments meg minket, Jézus!

Mindennemű gonosztól,

Ments meg minket, Jézus!

Megtestesülésed által,

Ments meg minket, Jézus!

Világra jöveteled által,

Ments meg minket, Jézus!

Születésed által,

Ments meg minket, Jézus!

Körülmetéltetésed által,

Ments meg minket, Jézus!

Sok fáradságod és éhezésed által,

Ments meg minket, Jézus!

A te fájdalmid által,

Ments meg minket, Jézus!

Ostoroztatásod által,

Ments meg minket, Jézus!

Szent halálod által,

Ments meg minket, Jézus!

Mennybemeneteled által,

Ments meg minket, Jézus!

Szerelmes anyádnak és minden szenteknek esedezése által,

Ments meg minket, Jézus!

Isten Báránya! ki elveszed a világ bűneit.

Jézus! kegyelmezz minekünk.

Isten Báránya! ki elveszed a világ bűneit.

Jézus! hallgass meg minket.

Isten Báránya! ki elveszed a világ bűneit.

Jézus! irgalmazz minekünk.

Krisztus! hallgass meg minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Mi Atyánk stb. Üdvözlégy stb.

Legyen áldott az Úr neve

Most és mindörökké.

Könyörögjünk.

Örök mindenható Úr Isten! igazgasd cselekedeteinket tetszésed szerint, hogy méltók legyünk szent Fiad nevében jó cselekedetekkel bővelkedni.

Szent nevedet, Uram! add félnünk és szeretnünk mindörökké: mert azokat soha sem hagyod el, kiket szeretetben megerősítesz.

Úr Isten! ki szent Fiadnak a mi Urunk Jézus Krisztusnak dicsőséges szent nevét híveid szívében szerelmessé és gyönyörűségessé, a gonosz lelkeknek pedig iszonyúvá és rettenetessé tetted; engedd kegyelmesen: hogy valakik Jézus szent nevét ájtatosan tisztelik e földön, vigasztalásidnak édességét megkóstolván ez életben, kimúlásuk után a véghetetlen boldogság örömeire jussanak. Ugyanazon mi Urunk, Jézus Krisztus által. Amen.

Nagybőjti imádságok.

Ime most van a kellemes idő, ime most az üdvösség napjai. Korint, II.6.4

Bőjt kezdetén.

Irgalom Istene! anyaszentegyházad komoly időszakba vezet át minket, hogy lemondván a világ hiú örömeiről, magunkba szálljunk, s nagyobb figyelmet fordítsunk lelkünk ügyére, melyről a földi érdekek, a világi gondok között annyiszor elfeledkezünk. Hamuval hinti be homlokunkat, emlékeztetvén a halandó embert, hogy por és porrá leszen.

Hallgass meg minket, Úr Isten! mert jótékony a te kegyelmed; határtalan könyörületességed szerint tekints reánk.

Örök mindenható Úr Isten! ki a hamuban és szőrzsákban bánkodó ninivei lakosoknak megkegyelmeztél: engedd kegyelmesen őket külsőleg úgy követnünk, hogy mi is bocsánatot nyerhessünk. A mi Urunk Jézus Krisztus által. Amen.

Jézus Krisztus által kérünk kegyelmet és bocsánatot, ki a pusztába vonúlván, negyvennapi bőjtölés által készült kínszenvedéséhez és halálához, végbeviendő a váltság nagy munkáját, hogy a kegyelemből kiesett emberiséget a mennyei Atyával kiengesztelje, s neki az elvesztett mennyei örökséget visszaszerezze. Isteni Megváltó! a bőjti időszak különösen kínszenvedésed és halálod emlékezetének van szentelve. Emléke ez isteni szeretetednek, de egyszersmind emléke bűneinknek, melyek szenvedésedet és halálodat okozták. Oh ártatlan Bárány! ki magadra vetted a világ bűneit, áraszd ránk kegyelmedet, hogy váltságod isteni jótéteményeiről méltóképen elmélkedjünk, s kínszenvedésed és halálod érdemét, a mennyire tőlünk telik, megismerjük. Add, hogy követőid legyünk a béketűrésben és mennyei Atyád akaratján való megnyugvásban, melynél fogva engedelmes valál mindhalálig és pedig a kereszthalálig, annyira szeretvén az embereket, hogy még elleneidért és megfeszítőidért is könyörögtél. Te, kiben az Isten irgalma és hosszú várakozása megtestesült; add, hogy váltságáldozatod üdvözítő gyümölcseiben részt vehessek, s értem ontott drága szent véred által megtisztúlva bűneim szennyétől, isteni szeretetedet oly szeretettel viszonozzam, melynélfogva kész legyek magamat egészen neked áldozni, mint te föláldoztad magadat értünk, méltatlan bűnösökért, hogy bocsánatot, kegyelmet és örök életet nyerhessünk. Oh erőtlenek ereje! tüntesd ki rajtam irgalmad mindenhatóságát. Engedj meghalnom a bűnnek, mint te meghaltál a bűnért, hogy részese lehessek a bűn és halál fölött nyert diadalmadnak, a te szent feltámadásodnak a megdicsőülés boldog hazájában. Amen

A szenvedő megváltóhoz.

Szent keresztedhez járúlok, isteni Megváltóm! mint a váltság-áldozat oltárához mint a bölcseség székéhez, melyből te, mint Atyádnak bölcsesége, kínszenvedésed, kiontott véred, és halálod által leghathatósabban szólsz az én szivemhez, mely hozzád imádva közeledik, hogy előtted háláját és hódolatát kifejezze.

Megilletődve emelem föl hozzád szemeimet, s egész valóm megrendül a szörnyű látványra. Te legszebb vagy az emberek fiai között, te dicsőség királya, Isten Fia, Uram, Istenem, te világ váltsága vagy… s ime megostorozva, tövissel koronázva, vérbe borítva, sebekkel rakva, szegekkel átverve, látlak téged a keresztfán függeni, mint az emberek legutolsóját, mint fájdalmak férfiát. Te vagy a legfenségesebb mindenek felett: s mennyire meggyaláztattál. Te vagy a legnemesebb: s mennyire meggyaláztattál. Te vagy a legszépségesebb: és megpökdöstettél. Te vagy a legbölcsebb: és mint esztelen kigúnyoltattál. Te vagy a legengedelmesebb: és mint lázító elitéltettél. Te vagy a mindenható: és megkötöztettél. Te vagy az örök szentség: és a gonosztevők közé számíttattál. Te vagy az ég és föld királya: és a világ töviskoronával sértette fejedet, csúfságból biborpalástot adott rád, és nádszálat kezedbe. Te vagy a megtestesült szelídség: s veled a legkegyetlenebbűl bántak. Kezedben van az egész mindenség: és te bűnös kezek által verettél. Te vagy a kifogyhatlan jótékonyság: és mindentől megfosztattál. Te vagy az égi gazdagság: és a világ annyi helyet sem adott hol fejedet lehajthattad volna. Te vagy a szeplőtlen tisztaság: és megmezteleníttettél. Téged imádnak az angyalok: s itt a bűnös emberektől káromoltattál. Te egy vagy az Atyával: és a gonoszság téged, mint ördöngöst szidalmazott. Te vagy az örök jóság: és úgy bántak veled, mint az emberiség szemetjével. Te vagy az isteni szeretet: és ördögi irígységgel és gyűlölséggel üldöztettél. Te vagy az Atya bölcsesége: és itt szavaidban gáncsoskodtak, Te vagy az örök igazság: és itt megtagadtattál. Te vagy az ártatlanság: és itt halálra itéltettél. Te vagy a gyógyító orvos: és itt megsebesíttettél. Te vagy az Isten Fia: és itt keresztre feszíttettél. Te vagy a halhatatlan Isten: és itt megölettél. Te vagy a mindenek Ura: és itt a hálátlan szolgákért meghaltál. A dicsőség királyának szent fejét itt töviskoronával veszik körül. A minden látó szemek fénye, midőn a nap elsötétedett, a halál homályában megtörik. Az angyalok énekét halló szent fülek itt a zsidók szidalmát, és káromlását kénytelenek hallani. Az Isten igéjét hirdető kegyes száj itt epével és eczettel itattatik. A lábak, melyeknek zsámolyul csillagzatok szolgálnak, itt szegekkel átverettek. A kezek, melyek az egeket alkották, kifeszítvék a keresztfán. A szív, mely az elesett emberiségért oly szeretettel dobogott, át van szúrva. A vállak, melyek az elveszett juhokat hordozták, a keresztviseléstől vérzenek. Szóval egész tested, melyet, oh Jézus, üdvösségünkért fölvettél, nem egyéb, mint egy nagy seb… s ez mind… miérettünk.

A bűnök eltörlése, az ördög rabságából való kiszabadulás, sebeink gyógyulása, szeretetünk fölgerjesztése, a béke visszaszerzése, minden jóra való ösztönzés, a mennyország megnyitása… ime ezek mind a te kínszenvedésed eredményei. Ezek által eltörölted a bűnt, és széttépvén adósságlevelünket, a keresztfára függesztetted azt; kiszabadítottál a gonosz lélek hatalmából, s őt lábaink alá vetetted; meggyógyítottad lelki sebeinket; a mennyei orvos vére kiontatott, s ez nekünk gyógyszerünk lett; szívünket felgyulasztottad isteni szereteted lángjával; szenvedésed kiengesztelt az Istennel, s mind az ideig, mind az örökkévaló békét megszerzetted szíveinknek. A kínpohár, melyet fenékig kiürítettél, fölbuzdít, ösztönöz és erősít minden jóra. Drága véred által bemenetünk van a szentek szentébe; a te kereszted a paradicsom kulcsa lett nekünk.

A te szenvedésed, oh megfeszített Jézus! követésre és szívbeli szánalomra, csodálatra, szeretetre és hálára int bennünket; a türelem iskolája az, édes vigasztalás a keserűségben, oltalom a bűn ellen, gazdag tárgy töredelemre és buzgó ájtatosságra, biztos eszköz a kétségbeesés ellen, bátorító kezesség a bűnbocsánatra nézve; védelem, ha bántanak; szószólás, ha rágalmaznak; ez győzi le a bűningert és kisérteteket, ez töri meg az akarat kevélységét, ez ösztönöz igaz életjobbúlásra, ez a mennyei béke gazdagon áradó forrása, könnyebbség az élet fáradalmaiban, vigasztalás a halál óráján, egyenes út a boldog örökkévalóságra.

Uram Jézusom! add, hogy mindezeket szívemre vegyem, elmémben forgassam, nyelvemen hordozzam, cselekedeteimben gyakoroljam; s így méltó legyek részesűlni kínszenvedésed és halálod üdvözítő gyümölcseiben.

Anyaszentegyházad igéivel kiáltok hozzád Uram Jézus Krisztusom! ki Atyád kebeléből e földre szállottál az egekből, és bűneink bocsánatáért drága véredet ontottad, alázatosan kérünk téged: engedd hallanunk itélet napján jobbod felől ezen hívást: Jőjjetek Atyámnak áldottai! Te, ki az Atyával és Szentlélekkel egy Istenségben élsz és uralkodol mindörökkön örökké. Amen.

Jézus hét szavairól.

Jézus! élő Istennek szent Fia! a keresztfán mondott szentséges szavaidat úgy veszem, mint háladatos gyermek végrendeletet tevő kegyes Atyjának utolsó intéseit. Megtestesűlt, és értünk a keresztfán szenvedett örök Ige! tudom, hogy minden szavad igazság, mely az ég és föld elmultával sem fog elmúlni; de most, midőn keserves kínszenvedésed és halálod emlékezetét ünnepli anyaszentegyházad, különösen meghatólag hangzanak fülembe és lelkembe azon igéid, melyeket a keresztfáról, mint az igazságnak véreddel festett szószékéről, ég és föld hallatára mondottak fájdalomban elepedt ajkaid. Add, hogy azok hatása szívemben állandóan megmaradjon, s érzéseimet és akaratomat mindazon cselekedetek véghezvitelére bírják, mikre e nagy jelentőségű szavak tartalma int. Segíts meg erre kínszenvedésed és halálod által. Amen.

*

Uram Jézus Krisztus! ki a keresztfán függvén, ellenségeidért mennyei Atyádnak könyörögtél, mondván: Atyám bocsáss meg nekik, mert nem tudják mit cselekesznek… írts szívemből minden ellenséges indulatot, mely a felebaráti szeretet törvényével ellenkezik és keblemből az emberiség szelíd érzelmét s ezzel együtt a nyugalmat is elűzi. Oltsd ki bennem a bosszúvágy lángjait és minden szikráját, melynek tüze lelkemet égetné meg legfájdalmasabban; adjad, hogy én is minden ellenségemnek és roszakarómnak teljes szívemből megbocsássak, érettök imádkozzam, és velök jót tehessek. Amen.

Mi Atyánk stb. Üdvözlégy stb.

Uram Jézus Krisztus! ki a megtért latornak üdvösséget igértél, mondván: Ma velem leszesz a paradicsomban… adj szívemnek igaz töredelmet, szemeimnek bánkódó könyhullatást, hogy én, ki a keresztség által visszanyert ártatlanságot elvesztettem, de lelkemnek boldogság után epedő vágyánál fogva, szeretnék veled lenni a paradicsomban, egész életem vétkeit igazán megsirassam, szívemből megbánjam, jobbulásomat erősen fogadjam és megtartsam, föloldozásért az általad rendelt kegyelemszerhez alázatosan járúljak, s eleget tenni törekedjem, míg a kegyelem ideje tart, nem halasztva a megtérést bizonytalan végórámra; hogy így halálomkor ezen vígasztaló hívásodra én is méltó lehessek. Amen.

Mi Atyánk stb. Üdvözlégy stb.

Uram Jézus Krisztus! ki Jánost szűz Anyádnak ajánlottad, mondván: Asszony! ime a te fiad… és Szűz Anyádat Jánosnak: Ime a te anyád!… add, hogy a gondjaimra bizottakról én is oh szeretettel gondoskodjam, s a vérség kötelét, melyet te példáddal és drága véreddel megszenteltél, szeretetlenség által soha szét ne szaggassam. Add a te fájdalmas szűz Anyádat nekem is anyámúl, hogy hozzája oly igaz tisztelettel és szeretettel viseltessem, mint te viseltettél végórádig; az ő hív pártfogása vezessen mindenkor szent keresztedhez, és tartson meg híveid között mindhalálig; engedd tapasztalnom nálad érettem esedező hathatós szószólását egész életemben, de különösen halálom óráján. Amen.

Mi Atyánk stb. Üdvözlégy stb.

Uram Jézus Krisztus! ki elhagyatottságodban mennyei Atyádhoz kiáltottál, mondván: Én Istenem! Istenem! miért hagytál el engem?… add, hogy minden szükségemben és inségemben én is mennyei Atyádhoz folyamodjam, kinek isteni gondviselése fenntart, kinek jóságos irgalma ereszti rám gyakorta a szenvedést és csapásokat, hogy a világ múlandó hiúságaitól elvonjon; vagy itt büntet vétkeimért, hogy a síron túl örökre üdvözítsen; elhagyatni enged az emberektől és minden földi vigasztalástól, hogy annál szorosabban vonjon magához, s éreztesse velem közelléte vigasztalását, melyhez oly ritkán folyamodom. Ha egész világ elhagy is, csak te ne hagyj el én Istenem! csak te légy velem, én Jézusom! Amen.

Mi Atyánk stb. Üdvözlégy stb.

Uram Jézus Krisztus! ki a keresztfán iszonyú kínaid közt elepedve enyhülésért sohajtottál, mondván: Szomjuhozom!… add, hogy én is szünet nélkül a te szeretetedet és malasztodat, mint üdvözülésem kútfejét, oly epedve szomjúhozzam, mint te szomjúhoztad az emberek üdvösségét. – Őrizz meg minden bűntől, mely által csak úgy keserítenélek, mint hálátlan kínzóid, kik eczettel és epével itattak szomjúságodban. És ha az élet különféle viszontagságaiban elfáradva, a szenvedések által lesújtva, én is enyhületért szomjúhoznám: az embertelen világ pedig enyhítés helyett eczettel és epével keserítene… add, hogy te éretted ezt is oly nyugodtan tűrjem, mint a mily béketűréssel te fogadtad el a szomjúságnál kínzóbb keserű italt: Keserítsenek itt bár az emberek, csak vigasztalásod édességét ne vond meg epedő szívemtől. Amen.

Mi Atyánk stb. Üdvözlégy stb.

Uram Jézus Krisztus! ki végperczeid közeledését érezvén, fölkiáltottál: Atyám! a te kezeidbe ajánlom lelkemet… ajánld föl mennyei Atyádnak az én lelkemet is, melyet szent véred és halálod drága árán megváltottál. Add, hogy szíverősítő példádat követve, az élet minden küzdelmeiben mennyei Atyádnak ajánljam lelkemet; főkép pedig, midőn elközelget azon óra, melyben az élet hiú reményei elenyésznek, az emberek vigasztalása és segítsége meg nem menthet, a világot rideg valójában tünteti föl a halálküzdelem, a lélek elválni készül a testtől, a sír kitárja felém sötét kebelét, s azontúl a mindentudó igaz Bíró itélőszéke elé kell állanom… Oh Jézusom! add, hogy ekkor mennyei Atyád kezébe ajánlván lelkemet, reményem legyen, hogy azt föl fogja venni az örök dicsőségbe. Amen.

Mi Atyánk stb. Üdvözlégy stb.

Uram Jézus Krisztus! ki a váltság nagy munkáját bevégezvén, végsőt sóhajtottál, mondván: Beteljesedett! add, hogy isteni törvényedet malasztod szentségével mindenben oly készséggel teljesítsem, mint teljesítetted mennyei Atyád akaratát mindhalálig. Te szent véreddel és haláloddal pecsételted meg égből hozott tanításod igazságát, add, hogy ahhoz rendíthetlen hűséggel ragaszkodjam, csak úgy az élet örömeiben, mint a lesujtó viszontagságokban; add, hogy isteni törvényednek nemcsak betűjét, hanem főképen szellemét híven teljesítvén, s az Istent és embereket, mint te, oly igazán szeretvén, kínszenvedésed és halálod érdemeiben méltó legyek részesűlni; segíts meg, hogy ez által üdvözítő igéreted rajtam beteljesedvén, én is az a megtért szerencsés bűnös lehessek, ki felett öröm van az Isten angyalai előtt. Oh Jézusom! te vagy a kezdet és vég… add, hogy üdvözülésemnek általad elkezdett munkája általad bevégeztetvén, halálom óráján azon megnyugvással adjam ki lelkemet: hogy rajtam szent akaratod beteljesedett. Amen.

Mi Atyánk stb. Üdvözlégy stb.

Litánia Krisztus kínszenvedéséről.

Uram! irgalmazz nekünk!

Krisztus kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Úr Isten!

Irgalmazz minekünk.

Szentháromság egy Isten!

Irgalmazz minekünk.

Jézus! ki érettük harmincz ezüst pénzen eladattál.

Irgalmazz minekünk.

Jézus! ki érettünk vérrel verítékeztél.

Irgalmazz minekünk.

Jézus! ki Júdas csók-jele által megfogattál.

Irgalmazz minekünk.

Jézus! ki mint gonosztevő megkötöztettél.

Irgalmazz minekünk.

Jézus, ki Annás főpap előtt arczúl verettél.

Irgalmazz minekünk.

Jézus! ki Pétertől háromszor megtagadtattál.

Irgalmazz minekünk.

Jézus! ki Pilátus előtt hamisan vádoltattál.

Irgalmazz minekünk.

Jézus! ki fehér ruhában Herodestől megcsúfoltattál.

Irgalmazz minekünk.

Jézus! ki érettünk megostoroztattál.

Irgalmazz minekünk.

Jézus! ki érettünk Barabásnál alább becsültettél.

Irgalmazz minekünk.

Jézus! ki a zsidóktól keresztre kérettél.

Irgalmazz minekünk.

Jézus! ki kereszthalálra itéltettél.

Irgalmazz minekünk.

Jézus! ki érettünk a kereszt vitelével terheltettél.

Irgalmazz minekünk.

Jézus! ki érettünk a keresztfához szegeztettél.

Irgalmazz minekünk.

Jézus! ki érettünk a latrok között megfeszíttettél.

Irgalmazz minekünk.

Jézus! ki a gonosz latroktól káromoltattál.

Irgalmazz minekünk.

Jézus! ki érettünk eczettel és epével itattál.

Irgalmazz minekünk.

Jézus! ki érettünk a keresztfán nagy kínokban meghaltál.

Irgalmazz minekünk.

Jézus! ki érettünk lándzsával átverettél.

Irgalmazz minekünk.

Isten! Irgalmazz nekünk.

Jézus! kegyelmezz nekünk.

Isten! Irgalmazz nekünk.

Jézus hallgass meg minket.

Minden gonosztól.

Ments meg minket Jézus.

Minden bűntől.

Ments meg minket Jézus.

Döghaláltól, éhségtől és hadaktól.

Ments meg minket Jézus.

A te keserves, kínszenvedésed és halálod által.

Ments meg minket Jézus.

A te hét szavad által, melyeket a keresztfán mondottál.

Ments meg minket Jézus.

A te vérrel csepegő öt szent sebed által.

Ments meg minket Jézus.

A te szűz szent Anyád fájdalmai által.

Ments meg minket Jézus.

Mi bűnösök!

Kérünk Jézus, hallgass meg minket.

Hogy a te szenvedésednek és halálodnak emlékezetét a mi szíveinkben megtartani méltóztassál.

Kérünk Jézus, hallgass meg minket.

Hogy minket és minden keresztény híveket a te kegyelmedben megtartani méltóztassál.

Kérünk Jézus, hallgass meg minket.

Hogy nekünk igaz bűnbánatot, és üdvösséges kimulást engedni méltóztassál.

Kérünk Jézus, hallgass meg minket.

Hogy minden megholt hívek lelkeinek; örök nyugodalmat adni méltóztassál.

Kérünk Jézus, hallgass meg minket.

Isten Báránya! ki elveszed a világ bűneit.

Jézus! kegyelmezz minekünk.

Isten Báránya! ki elveszed a világ bűneit.

Jézus! hallgass meg minket.

Isten Báránya! ki elveszed a világ bűneit.

Jézus! irgalmazz minekünk.

Krisztus! hallgass minket.

Krisztus! kegyelmezz minekünk.

Uram! irgalmazz nekünk.

Mi Atyánk stb. Üdvözlégy stb.

Imádunk téged, Krisztus! és áldunk téged.

Mert a te szent kereszted által megváltottad a világot.

Krisztus kínszenvedéséről.

Örök mindenható Isten! engedd az Úr kínszenvedésének szentséges titkait úgy tisztelnünk, hogy bűnbocsánatot nyerni méltók legyünk. Ugyanazon mi Urunk Jézus Krisztus által. Amen.

Krisztus keresztjéről.

Úr Isten! ki egyszülött Fiadnak drága vérével akarád az életadó keresztnek zászlóját megszentelni; engedd kérünk: hogy a kik a szent keresztet tisztelve, örvendenek, a te oltalmadat mindenütt érezhessék. –- Ugyanazon mi Urunk Jézus Krisztus által. Amen.

Krisztus töviskoronájáról.

Engedd, kérünk, mindenható Úr Isten! hogy kik a mi Urunk Jézus Krisztus kínszenvedésének emlékezetére, az ő töviskoronáját tiszteljük a földön, tőle dicsőséggel és tisztességgel megkoronáztatni méltók legyünk az egekben. Ugyanazon mi Urunk Jézus Krisztus által. Amen.

Krisztus lándzsájáról és szegeiről.

Úr Isten! ki fölvevén a gyarló emberi testet, szegekkel megfeszíttetni, és oldaladon átveretni akartál! engedd kegyelmesen, hogy a kik ugyanazon szegeknek és lándzsának emlékét szenteljük a földön, győzedelmed dicsőséges diadalának örvendhessünk az egekben. Ki élsz és uralkodol mindörökkön örökké. Amen.

Krisztus öt sebéről.

Úr Isten! ki egyszülött Fiad kínszenvedésével és öt szent sebének vére hullásával a bűn által megromlott emberi természetet helyre állítottad; adjad kérünk: hogy kik az általa fölvett sebeket tiszteljük a földön, az ő drága vére hullásának gyümölcsét elnyerni méltók legyünk az egekben. Ugyanazon mi Urunk Jézus Krisztus által. Amen.

Krisztus drága véréről.

Örök mindenható Úr Isten! ki egyszülött Fiadat rendelvén világ Megváltójának, az ő drága vérével akartál megengeszteltetni; adjad kegyelmesen, üdvösségünk drága árát ünnepélyesen úgy tisztelnünk: hogy erejével az élet minden balesetei ellen megoltalmaztassunk e földön, s annak örök gyümölcseit élvezhessük az egekben. Ugyanazon mi Urunk Jézus Krisztus által. Amen.

Krisztus szent haláláról.

Tekints, Uram! kérünk, a te népedre, melyért szent Fiad, a mi Urunk Jézus Krisztus nem kételkedett az üldözők kezeibe adatni, s a kereszt kínos halálát szenvedni. Ki teveled és a Szentlélekkel egyetemben él és uralkodik mindörökön örökké. Amen.

Virág-vasárnapon.

Ime fölmegyünk Jeruzsálembe, és beteljesednek, mik a próféták által megirattak az ember Fiáról. Lukács, 18,31.

Hosanna Dávid Fiának! Áldott, ki az Úr nevében jő! Oh Izrael Királya! Hosanna a magasságban!

Úr Isten! a kit tisztelni és szeretni – igazság, sokasítsd bennünk a te kimondhatlan malasztod ajándékait; és a ki szent Fiad halála által eszközléd, hogy reméljük is a mit hiszünk: az ő föltámadása által segíts oda jutni, a hová törekszünk. Ki teveled és a Szentlélekkel egyetemben él és uralkodik mindörökkön örökké. Amen.

Úr Isten! ki végzésed csodálatos rende szerint, érzéketlen dolgok által is akartad jelenteni üdvösségünk megszerzését; adjad, kérünk, hogy híveid ájtatos szíveikben megértsék annak titkos értelmét, mit a sokaság mai napon, mennyei világosság által ihlettetvén, cselekedett: midőn a megváltó elé menvén, pálma-, és olajfa-ágakat terített lépései alá. A pálma-ágak tehát a halál fejedelme fölötti közeledő diadalt jelentik; az olajfa sarjadékok pedig mintegy kiáltva kiáltják, hogy lelki kenetésünk már megérkezett. Megértette ugyanis már akkor azon emberek boldog sokasága, hogy megváltónk könyörülvén az emberi nem nyomoruságain, az egész világ életeért a halál fejedelmével harczolni, és halála által rajta győzedelmeskedni fog. Azért engedelmeskedvén, olyanokat cselekedett, mik ő benne mind a győzelem diadalát, mind az irgalom bőségét jelentenék. Mi is teljes hittel hívén, hogy ezek így és ez értelemben történtek, alázatosan kérünk téged, örök, mindenható, szent Atya Úr Isten! ugyanazon mi Urunk Jézus Krisztus! által: hogy ő benne s ő általa, kinek tagjaivá rendeltél minket, a halál országa felett győzedelmeskedvén, az ő dicsőséges föltámadásának is részesei lehessünk. Ki teveled és a Szentlélekkel egyetemben él és uralkodik mindörökkön örökké. Amen.

Emberek Megváltója! örökkévalóság áldott Királya! imádva ünnepeljük fényes diadalmadat, melyet kereszted által véghezvittél. Diadalmaskodjál az által, oh Isten! diadalmaskodjál különösen anyaszentegyházadban, a valódi Jeruzsalemben; szent halálod ereje által, írtsd ki belőle mindazt, mi országoddal ellenkezik. Diadalmaskodjál és uralkodjál a fejedelmekben és népekben, a pásztorokban és nyájakban, a gazdagokban és szegényekben. Diadalmaskodjál szíveink felett, hogy tanításodnak engedelmeskedve s tégedet híven követve, készüljünk második eljöveteledre, midőn mint élők és holtak Birája, nagy hatalommal és dicsőséggel fogsz megjelenni: hogy akkor eléd azon diadal pálmájával mehessünk, melyet a bűn és halál felett nyertünk, s te minket bevezess az örök békesség országába, a mennyei Jeruzsalembe, melynek elzárt ajtait a te szent kereszted nyitotta fel. Segíts meg erre, ég és föld diadalmas Királya! Amen.

Nagycsütörtökön.

Példát adtam nektek, hogy a mint én cselekedtem veletek, ti is úgy cselekedjetek. János 13.15.

Oh Jézus! Isteni Megváltóm! te mind végig szeretted híveidet, s az utolsó vacsorán szent testedet és véredet adtad nekik eledelül. És hogy az általad égből hozott kegyelemnek egész teljessége világ végezetéig megmaradjon híveid között, a szeretet örök emlékét szerzetted az Oltáriszentségben, hogy ott elrejtett szent tested és véred áldásaiban mindnyájan részesüljünk. Hála neked, Uram! e kimondhatlan jótéteményedért, melyet az új szövetség nagy áldozatában adtál az emberiségnek. Add, hogy valahányszor ez megújíttatik a te emlékezetedre, üdvözítő halálodról mindenkor imádó hálaadással megemlékezzünk. Engedj mindenkor méltó készülettel járúlnunk szent tested és véred vételéhez. Vizsgáljuk meg magunkat gondosan, és úgy együnk e kenyérből és igyunk e pohárból; ah, mert jól tudjuk, hogy a ki méltatlanúl eszik és iszik: vétkezik a te szent tested és véred ellen, itéletet eszik és iszik magának, nem különböztetvén meg az Úr testét. Azért van közöttünk sok beteg és gyenge, és sok alvó. Oh Jézus! halhatatlanságnak orvossága! gyógyíts meg minket. Oh Jézus! erőtlenek gyámola! erősíts meg minket. Oh Jézus! halottak föltámasztója! a bűn álmából ébreszsz föl minket. Amen.

Ő tegye kedvessé előtted, örök mindenható Atya Úr Isten! ez áldozatot, ki az ő emlékezetére a mai meghagyás által tanítványainak azt tenni parancsolta… a te szent Fiad, a mi Urunk Jézus Krisztus. Amen.

Megerősödvén az éltető táplálék által, kérünk téged, Urunk Istenünk! hogy a mit halandóságunk idejében ünnepelünk, halhatatlanságod ajándékából megnyerjük. A mi Urunk Jézus Krisztus által. Amen.

Oltár-fosztáskor.

Uram Jézus Krisztusom! szent oltáraid lefosztása ama jövendölést juttatja eszembe, mely terajtad teljesedett, midőn kínzóid elosztották magok között ruháidat, és öltönyödre sorsot vetettek. Add, hogy a fájdalmas elérzékenyülés, melyet bennem elhagyottságod ébreszt, töredelmes bűnbánatra indítsa szívemet azon vétkeim miatt, melyek által könnyelműen elfeledkezve rólad, ruháidtól, az irgalom cselekedeteitől megfosztatni hagytalak: holott inkább arra kellett volna törekednem, hogy befödözzelek. Add, hogy érted kész legyek mindent föláldozni, mindent szenvedni: és ha arra kellene jutnom, hogy irígyeim mindenemet eloszszák egymás között, és utolsó ruhámra is sorsot vessenek: add ezt is békével szenvednem teéretted, ki értem annyit szenvedtél. Ha minden elhagy is, csak te ne hagyj el, oh Jézusom! ha mindentől megfosztanak is, csak a bűn tőled meg ne foszszon, csak te ne foszsz meg kegyelmedtől, ki életem, reményem és mindenem vagy. Amen.

Láb-mosáskor.

Új parancsot adtak nektek, hogy szeressétek egymást, a mint én szeretlek titeket, úgymond az Úr.

A hol a szeretet, ott van az Isten.

Krisztus szeretete gyűjtött egybe minket.

Örüljünk és örvendezzünk benne.

Féljük és szeressük az élő Istent, és egymást őszinte szívvel kedveljük.

Szünjék meg az egyenetlenség és versengés. Legyen közöttünk Krisztus, a mi Istenünk.

Fogadd el kérünk, Uram! szolgálatunk tartozását; és minthogy te tanítványid lábait megmosni méltóztattál, ne vesd meg kezeidnek e cselekvényét, melyet szolgáid által megtartatni parancsoltál: hogy valamint itt a külső szenny lemosatik, úgy te bensőleg vétkeink szennyjét mosd le mindnyájunkban. Mit te méltóztassál velünk megcselekedni, ki élsz és uralkodol mindörökkön örökké. Amen.

Nagypénteken.

Krisztus szenvedett érettünk, nektek példát hagyván, hogy az ő nyomdokait kövessétek. Péter. I. 2.21.

Mély megindulással és buzgó ájtatossággal szenteld meg, oh lelkem, e nagy napot, mint ünnepélyes emléknapját Jézus Krisztus váltságáldozatának, mely által az ég a földdel kiengeszteltetett, Isten az emberrel kibékíttetett, az Isten Báránya keserves kínszenvedése és halála által elvevé a világ bűneit.

Istenem és Üdvözítőm! a porba borúlva imádlak téged megfoghatlan nagy szeretetedért, melylyel üdvösségemet oly fáradhatlanúl kerested és eszközlötted. Hálát adok neked minden szenvedésedért, drága véred hullásaért, a testi és lelki nagy kínokért s a legkínosabb halálért, mely által váltságunkat véghez vitted. Áraszd, rám, oh Jézus! a te keserves kínszenvedésed és halálod érdemét; segíts meg, hogy ezt magamon foganatosítva, elérhessem a czélt, melyért életedet föláldoztad. Add, hogy igaz élő hittel imádjalak, önts belém irántad égő szeretetet, és benned teljesen megnyugvó bizodalmat. Adj nekem bűnbocsánatot, állandó szívnyugalmat, irántad hódoló engedelmességet, neked tetsző életet, veled és Atyáddal boldog egyességet. Add, hogy mindenkor ezen érzéssel, ily szándékkal elmélkedjem a te keserves kínszenvedésedről és halálodról, oh Jézusom! én üdvözítőm! én Istenem és mindenem! – Leborulok szent kereszted előtt, mint véres oltára előtt a legnagyobb önfeláldozó szeretetnek, melyet te, oh Jézusom! az egész emberiségre kiterjesztettél. Ezen isteni szeretettől áthatva, kiterjesztem én is szerető könyörgésemet az egész emberiségre, anyaszentegyházad példáját követve, mely senkit sem zár ki anyai szeretetéből, ki arra magát méltóvá akarja tenni, s ma különösen könyörög az emberiség minden rendeért.

Legelőször is anyaszentegyházadért könyörgök, oh istenem! adj neki békét, egyességet és védelmet az egész föld kerekségén, őrizd meg irgalmasságod művét, hogy az egész világon elterjedt anyaszentegyházad állhatatos hittel maradjon a te szent neved vallásában.

Tartsd meg anyaszentegyházad látható fejét erőben, egészségben az Isten népének igazgatására, hogy ez hitének érdemében növekedjék. Te, kinek lelke által az anyaszentegyház egész testülete megszenteltetik és kormányoztatik, add, hogy malasztod segedelme által minden renden levők neked híven szolgáljanak.

Mindenható Isten! kinek kezében vannak a hatalmasságok és minden országok jogai, tekints kegyelmesen világi előljáróinkra és országunkra, áraszd rá mindennemű áldásodat, hogy igazságban és szeretetben bővelkedjék.

Nyisd meg az igazságért epedők szíveit, nyisd meg nekik irgalmasságod kapuját, hogy általad, ki egyházadat mindig új meg új magzatokkal szaporítod, újakká születvén a keresztség kútforrásában, a te fogadott fiaid számába fölvétessenek.

Könyörgünk, Uram! tisztítsd meg a világot minden tévelygéstől, távoztasd el a betegségeket, űzd el az éhséget, oldozd fel a bilincseket; adj az utazóknak szerencsés visszaérkezést, a betegeknek gyógyulást, a hajósoknak biztos révpartot. Jussanak el hozzád, oh kesergők vigasztalása és fáradozók erőssége! bármely viszontagságban könyörgők esedezései, hogy minden szükségökben érezvén irgalmasságodat, örvendezhessenek.

Oh Isten! ki azt akarod, hogy mindenki üdvözüljön, és senki el ne veszszen, tekints a gonosz lélek álnoksága által megcsalatott lelkekre, szüntesd meg a szakadásokat, hogy a tévelygők szívei kijózanulván, igazságod egységére visszatérjenek. Vedd le a homály leplét azok szemeiről is, kik szent Fiadat megismerni nem akarták, hogy megismervén benne az igaz világosságot, sötétségökből kiemelkedjenek. Szabadítsd meg azokat is, kik még a bálványozás éjjelében, a halál árnyékában ülnek; vedd fel őket anyaszentegyházadba, a te szent neved dicséretére. A mi Urunk Jézus Krisztus által.

A kereszt leleplezésekor.

Leborulok a te szent kereszted előtt, oh Jézusom! s mély megilletődéssel kiáltom:

Ime a kereszt fája! melyen a világ váltsága függött … Imádlak téged, oh Jézusom! ki a váltság nagy munkáját véghez vitted; s elérzékenyülve zengem:

Szent keresztfa! fák királya!

Nemes tőből származott,

Nincs fa erdőn, melynek ága

Ily gyümölcsöket hozott.

Oh a szent fa! oh mi drága

Édes terhet hordozott.

Szent kereszt! ily áldozatra

Méltó csak magad valál!

Benned a föld a bűn árja

Közt mentő bárkát talál;

Melyet, a szent vérbe mártva,

Át nem járhat a halál.

Mondjunk a szent Háromságnak

Háladást magasztalót.

Az Atyával és Fiúval

Áldjuk a Vigasztalót.

Áldva áldjuk mind a hármat,

Mint egy szent örök Valót.

Az Úr koporsójánál.

Isteni Megváltóm! e szent emlék mély imádásra és hálára ébreszti lelkemet, eszembe juttatván ama szent sírt, melynek üregébe a váltság oltáráról levett holttested letétetett. Látom, lelkem szemeivel halvány ajkaidat, bezárt szemeidet és szentséges öt mély sebedet összeroncsolt testeden. Értem volt első sírásod a jászol-bölcsőben, értem végsóhajtásod a keresztfán, értem tétettél le a sírboltba nyugalomra. Értünk és a mi üdvözítésünkért feszíttettél és haltál meg a keresztfán; értünk és a mi váltságunkért temettettél el; mindenben az én isteni Üdvözítőm vagy. Harmadnapos síri nyugalmadban is hitemnek, szeretetemnek és imádásomnak tárgya vagy, oh Jézusom!

Utolsó csöppig kiürítetted a keserű poharat, végét érte szenvedésed azon utolsó kínnal, mely lelkedet elválasztotta testedtől. Legmélyebb megaláztatásoddal kezdődik a váltság; alig hangzott el az utolsó káromlás ellened halálod óráján: ime meghallgat téged mennyei Atyád; ő szól, és az egész természet elismeri benned az Istent és Megváltót. Az ég és föld meghajol előtted Golgota bérczén, s bizonyságot tévén, hirdeti: Ez valóban Isten fia volt! A nap elsötétedik, a kősziklák megrepednek, a sírokból halottak kelnek ki, hirdetvén: Ez valóban Isten fia volt! Én is leborúlok sírod előtt, s erős hittel az élő Isten Fiának vallak imádlak tégedet, oh Jézusom!

Halálod után szentséges lelked a kiengesztelt földről az alvilágba ment, hogy az ott váró jámbor lelkeknek is megvigye a váltság örömhirét. Oh mily öröm, mily boldogság a jámborokra nézve a te megjelenésed, oh Jézusom! ők látnak téged, s általad megnyitva látják a mennyországnak rég elzárt kapuit, s így meghajolnak előtted azok térdei is, kik a föld alatt vannak. Szentséges lelked vigasztalást és enyhületet visz a bűneik maradványaiért a tisztító helyen szenvedő lelkeknek is; fogságukban ők is meghallják váltság örömhirét, hogy a bánatkönyek a te kereszthalálodban megszenteltetnek és kedvesen fogadtatnak; s a megengesztelt mennyei Atyát egykoron ők is színről színre láthatják.

Oh Jézusom! kérlek azon nagy szeretetre, melylyel testedtől elvált szentséges lelked a rád várakozó lelkekhez alászállott; hogyha majd az én lelkem is, elválva testétől, átlép az örökkévalóság határaiba, add hogy első megjelenése előtted, birája előtt, kegyelmet találjon; s láthassa megváltója első tekintetéből, hogy isteni szeretete őrája nézve nem volt hasztalan. És ha a gyarlóság csekélyebb hibái miatt lelkem azonnal nem léphetne az üdvösség boldog országába: add, hogy legalább a tisztitó helyen szenvedő jámborokkal várhassa mielőbbi vigasztalásodat, s méltó legyen tőled hallani: Ismerlek téged, nem vetlek el örökre szemeim elől; még egy kis idő… és színem előtt fogsz állani mindörökké. – És midőn holttestem halványan, a tiédhez hasonlólag leplekbe borítva fog feküdni a koporsóban, add, hogy e fölött is azon szent béke és nyugalom lengjen, mely a te sírod körül lengedezett. Egész életedben föladatod, eledeled volt, mennyei Atyád akaratját teljesíteni; halálod óráján is az ő kezeibe ajánlottad lelkedet: s ő a kín- és gyalázatteljes halál után is dicsővé tette sírodat, mint profétája által megjövendöltette. Add, oh Jézusom! hogy én is életem föladatául tűzzem ki, mennyei Atyád akaratját teljesíteni; s halálom óráján az ő kezeibe ajánlva lelkemet, a te szent nevedben szálljak le síromba, hol poraim boldog reményben válják a föltámadás dicső hajnalát. Add meg ezt, világ megváltója, üdvözítő Jézus Krisztusom! a te kínszenvedésed és halálod végtelen érdeme által. Amen

Befejezésül mondandó öt Mi Atyánk stb., öt Üdvözlégy stb. s egy Hiszek egy stb.

Nagyszombaton.

Föltámadásra.

Ébredj föl… Miért aluszol el. Uram! Ébredj föl és ne vess el minket örökre. Miért fordítod el arczodat! El fogod-e feledni nyomorúságunkat?

CXXXVIII. zsoltár.

Istenem! te megvizsgáltál,

És jól ismersz engemet;

Jól tudod, hová visz útam,

Látod keltem- s fektemet.

Még nyelvemre sem jön a szó,

Már előtted tudva van,

És minden részről bezárva

Tart kezed minduntalan.

E tudásod meghaladja

Elmémet, s csodálkozom:

Hova menjek, merre fussak

Színed elől? nem tudom.

Hogyha fölhatok az égbe,

Ott talállak tégedet;

Ha leszállnék a pokolba,

Látnám jelenlétedet.

És ha messze tengeren túl

Szállnék hajnal-szárnyakon:

Oda is jobbod visz engem,

S az tart fenn mindenkoron.

És ha mondom: a sötétség

Tőled elföd engemet…

Nem föd el… mert a sötét éj

Fényes napvilág neked.

Áldalak, mert bámulandó

Mind a mit kezed mível:

Alkotóm vagy, – már anyámnak

Te rejtél méhében el.

Láttad testem mint szövődött,

Irva könyvedben vala

Éltem minden napja, melynek

Messze volt még hajnala.

Oh mi végtelen felőled

Eszméimnek serege!

Megszámlálnám, ámde több az

Mint a tenger fövénye.

Hogyha az elmélkedésben

Már végkép elfáradok, –

És elalszom; – felébredvén,

Mégis csak veled vagyok.

Oh! bár messze távoznának

Mindazok, kik ellened

Gőgösen szólnak, halmozván

A vétkekre vétkeket.

Nem tartok többé azokkal,

Kik téged káromlanak;

Egyedűl neved' dicsérje

Itt minden szív és ajak.

És azért, Uram! figyelj rám,

Ki jól ismersz engemet,

S szent törvényed régi útján

Vezesd minden léptemet.

Föltámadtam…

És mégis veled vagyok. Alleluja. Rám tevéd a te kezedet. Alleluja. Csodálatos lett tudományod. Alleluja.

Békesség nektek: én vagyok! Alleluja.

Tehát ne féljetek. Alleluja.

Feltámadt Krisztus e napon!

Alleluja! hála legyen az Istennek!

Hogy az ember vígadozzon.

Alleluja! hála legyen az Istennek!

Regina coeli.

Mennynek Királyné Asszonya stb.

(Lásd a bold. szűz Mária négy karéneke között.)

Befejezésül.

Áldjuk az Atyát a Fiúval és Szentlélekkel. Alleluja.

Dicsérjük és magasztaljuk őt mindörökké. Alleluja.

Könyörögjünk. Úr Isten! kinek irgalmassága megszámlálhatlan és jóságának kincse véghetetlen; hálákat adunk szent Fölségednek minden ajándékodért, kegyességed előtt szüntelen esdekelvén: hogy ki a hozzád folyamodók könyörgését meghallgatod, őket soha el nem hagyván az örökké tartó jutalmakra elrendeljed. A mi Urunk Jézus Krisztus által. Amen.

Húsvét vasárnapján.

A megfeszített názáreti Jézust keresitek?… Föltámadott. Márk, 16,6.

Alleluja! Ez a nap, melyet az Úr szerzett nekünk, örvendezzünk azon és vigadjunk. Alleluja! hála legyen az Istennek: hogy a legnagyobb győzelem ünnepét megérnünk engedte.

Uram Jézusom! a te megdicsőült sírodnál, melyből föltámadtál, diadalmi fényben ragyog a győzedelmes ártatlanság. A gyalázat, melylyel az emberi gonoszság elhalmozott, megszégyenűlve elnémúlt. Az iszonyú kínzás, a mély sebek fényes diadaljelekké lettek. Az áldozat-bárány, ki száját meg nem nyitotta, midőn gyilkosaitól halálra vitetett: most mint Isten ártatlan Báránya, elvevén a világ bűneit, dicsőséges diadalt ül. Alleluja! hála neked, Jézusomban föltámadott ártatlanság! te biztos védelme az itt üldözött ártatlanságnak, mely benned kezességet és reményt nyert, hogy bármi viszontagságok és üldözések utan végre is győznie kell.

Dicsőséges föltámadásod, oh Jézusom! legfényesebb igazolása tenmagadnak és rendeltetésednek. Imádva ismerem el, hogy az vagy, minek a próféták hirdettek, mire az emberiségnek szüksége volt, minek magadat mondottad, minek tanításod, csodatételeid és egész életed hirdetett: az élő Isten Fia vagy, az emberek csalhatlan tanítója, az emberiség irgalmas Üdvözítője vagy, oh Jézusom! Mély alázattal, csodálva és hálatelt kebellel borúlok le Istenséged előtt; benned helyezem minden reményemet, tőled várok vigasztalást, tőled kérem mindazt, mi lelkem megmentésére és üdvözítésére szükséges.

Mennyei Atyád elfogadta a nagy áldozatot, melyet a keresztfán drága véredet ontva és lelkedet kiadva, bemutattál engesztelésűl az elesett emberi nem bűneiért. Széttörve a halál bilincseit, melyek sírodban tartottak, mint az új szövetség isteni közbenjáróját tűntet fel dicső feltámadásod. A mit vérrel festett keresztfád mit a halálodkor elsötétedett nap, a megrepedt kősziklák, az egész megrendűlt természet hirdetett… diadalmasan hirdeti most a sirodból kisugárzó győzedelmi fény, föltámadásod dicső hajnala: hogy te, oh Istenember! a váltság nagy munkáját végbevitted, az eget a földdel, az emberiséget az Istenséggel megbékéltetted, s nekünk, kik már-már elveszendők valánk, bocsánatot, kegyelmet szerzettél. Vétkeim bilincseit sírodnál levetve, örömmel és megvigasztalódva tekintek föl mennyei Atyámhoz, kinek kegyelmét számomra visszanyerted, s kinél a bűnöm által elvesztett örökséget visszaszerzetted.

Alleluja! örömmel és hálával üdvözöllek téged, oh Jézusom! kinek föltámadásában a szent igazság fényes diadalát üli az erőszakoskodó gonoszság fölött. A bűnös hatalom szentségtelen lábbal tiporta le benned az isteni jogot; az igazság ellen tusakodó bűnösök keresztre feszítették az igazságot, azt hivén, hogy midőn szentséges ajkaid végsőt sóhajtva, elhidegűltek, az igazság is elnémult. Követ hengerítettek sírodra, bepecséltették azt, balgatagúl hivén, hogy veled az igazságot is eltemették. De ime a sírból, mennyei fénynyel körülvéve diadalmasan kilép az eltiport igazság; megnyitja erőszakkal bezárt ajkait… és szózata szerte hangzik egész világon, vigasztalva, és bátorítva mindnyájunkat: hogy ha itt a földön gyakran elnémíttatni s eltiportatni látjuk az igazságot gonoszság által… el ne csüggedjünk, hanem az igazság mellett harczolva küzdjünk mindhalálig, benned bízva, oh Jézus! kiben az igazság föltámadott, ki igazság vagy… jól tudván, hogy az igazság megszabadít minket.

Az élet üli diadalünnepét a halál fölött, oh Jézusom; a te szent feltámadásodban. Mennyei Atyád akaratának engedelmeskedve, az emberi nem váltságáért te is alávetetted magadat ama zordon hatalomnak, mely minden élőt elragad; de téged nem tarthatott meg bilincsein. Meghaltál  a keresztfán, csendesen nyugodott a sírüregben holttested: de harmadnapra az élet Ura életet adott az elhidegűlt szentséges tagoknak; az élő Istennek szent Fia legyőzte a halált, s diadalmaskodva kérdezheté: Hol van oh halál: a te győzedelmed? hol van a te fullánkod? – A merre csak szemeimet vetem a földön, mindenfelé látom a halál uralmát, mindenütt szemembe tűnik az élethalál-küzdelem; és hogy nincs virágzó kor, nincs életerő, nincs hatalom, mely a halállal diadalmasan megvívott volna… Csak te vívtál meg vele, csak te győzted le a halált, Juda dicsőséges oroszlánja! Szent feltámadásod biztos kezességet nyujt a semmisedéstől rettegő halandónak: hogy van élet a síron túl, van boldog örök élet, tebenned és te általad, ki meghaltál, hogy nekünk ez életet megszerezd.

Oh ártatlan Bárány! ki meghalván elvetted a világ bűneit, s föltámadván megtörted a gonosz lélek és bűn hatalmát: add, hogy ez legyen rám nézve főeredménye diadalodnak: hogy a bűn ellen én is folyvást harczoljak; te föl fogod segíteni küzdelmében a jó szándéku, de magában tehetetlen gyarlóságot. Adj hű kitartást, adj állandóságot e harczon, hogy a bűnnek meghalván, kivívhassam azon diadalt, melynek koronája örök élet, s melyről feltámadásod biztosítja híveidet. Amen.

Az Anyaszentegyház imádsága.

Úr Isten! ki nekünk mai napon egyszülött Fiad által, miután ő a halált legyőzte, az örökkévalóság kapuit megnyitottad: add, hogy fogadásainkat, melyekre megelőző malasztod által gerjedtünk, kisérő segedelmeddel teljesíthessük. Ugyanazon mi Urunk Jézus Krisztus által. Amen.

Húsvét hétfőjén.

Isten föltámasztá (Jézust) harmadnapon, és nyilván megjelenté öt… az eleve rendelt tanuknak. Apost. cs. 10,40.41.

Isteni Megváltóm! imádva fejezem ki örvendezésemet dicsőséges föltámadásodon, melyről híveidet személyes megjelenésed által a mily kétségtelenül, szintoly vigasztalva meggyőzted. Erősíts meg ezen örvendetes hitemben, hogy ne legyek késedelmes szívű mind azok elhivésére, miket a próféták jövendöltek. Add, hogy én is oly készséggel figyeljek igéidre, mint az Emausba menő két tanítvány, kiknek az irásokból fejtegetéd mindazt, mik rólad szólottak. A te igéd igazság, Istentől származott tiszta igazság; miről teljesen meggyőznek engem szent életed csodatettei, isteni működésed, tanításod fölséges és megnyugtató tartalma, mely az elmét, szívet s szóval az egész embert teljesen kielégíti, ha hozzád híven ragaszkodik. De mindezt legünnepélyesebben megerősiti szent feltámadásod, s így nem hiú a mi hitünk, nem hasztalan a te anyaszentegyházad prédikálása, midőn föltámadásodra támaszkodik, mint csalhatatlan igéid legfényesebb igazolására.

Téged, ki azzal foglalkoztál, hogy az embert legfontosabb ügyeiről felvilágosítsd és megtanítsd, föltámasztott az Isten; mikép tehette volna ezt, hacsak egyetlen tévtant hirdettél volna? Téged, ki magadat Isten küldöttének vallottad, diadalmasan kiemelt a sírból; te, ki föltámadásodra, mint magasabb küldetésed igazolására hivatkoztál, halálod után harmadnapra megjelentél tanítványidnak; mindez csak ugy történhetett meg, hogy igazán te vagy az Atya Isten küldöttje, te vagy az Isten Fia, egy igaz Isten az Atyával.

Uram! kihez menjünk máshoz, mikor nálad vannak az örök élet igéi? Nem lehet ott kétség többé, a hol te szólsz, nem tévedhetek ott, hol a te igéidet követem. Rendíthetlenül hiszem, Uram Jézus! tanításodat, még azon részben is, melyet elmém meg nem foghat; örömmel cselekszem, mit parancsolsz, mert javamra szolgál az és üdvömre, ha itt azért folytonos szenvedés lenne is osztályrészem. Te híven teljesíteni fogod, a mit igérsz; erről föltámadásod kezeskedik. Add, hogy bennünk is gerjedezzen a szív, mint tanítványidban, midőn anyaszentegyházad a te csalhatatlan igéidet hirdeti. Add, hogy a te csalhatatlan igéid üdvös foganatát jó cselekedetekben tűntessük ki, s vendégszeretőleg híjjuk, kényszerítsük hozzánk bejőni azokat, kik iránt, oh irgalmas Üdvőzítőnk! az irgalom testi és lelki cselekedeteit gyakorolni parancsoltad, mit oly kedvesen veszesz, mintha neked személyesen tenné szeretetünk; ne engedd, hogy valaha érzéketlen hidegséggel zárjuk el szívünket embertársainktól; ah mert csak a szeretet nyithatja föl lelki szemeinket, hogy téged igazán megismerjünk. Add, hogy megismerjünk téged a mennyei kenyér szegésében, melyet az Oltáriszentségben nyujtasz nekünk. Maradj velünk, Uram! hogy a tévelygés homálya be ne esteledjék fölöttünk, s el ne takarja tőlünk az igazság napját, mely föltámadásodban oly diadalmi fénynyel ragyog. Add, hogy mindig szeressük a világosságot, mindig kövessük az igazságot, a te segítségeddel, világ Megváltója! ki igaz világosság és örök igazság vagy. Amen.

Az Anyaszentegyház imádsága.

Úr Isten! ki a húsvéttel a világnak orvosságot készítettél; ápolgasd, kérünk, mennyei ajándékoddal a te népedet, hogy tökéletes szabadságot nyerni, és az örök életre gyarapodni méltó legyen. A mi Urunk Jézus Krisztus által. Amen.

Áldozó csütörtök.

Fölmegyek az én Atyámhoz és a ti Atyátokhoz, az én Istenemhez és a ti Istenetekhez. János 20,17.

Nyiljatok föl mennyei fényes ajtók! emelkedjetek föl örökkévalóság kapui, hogy bemenjen a dicsőség királya, az erős és hatalmas Úr, a hatalmas Úr a harczon, az erők ura, a dicsőség királya.

Te benned imádom, oh Jézusom! a dicsőség királyát, a harczon diadalmaskodó hatalmas Urat, az erők Urát, ki előtt mai napon megnyíltak a mennyei fényes ajtók, kit a mennyei seregek örvendezése között fogadtak be az örökkévalóság kapui. Elérzékenyülve gondolok ama megható jelenetre, midőn te, isteni Megváltóm, az égre emelvén szemeidet, így szólottál: Atyám! eljött az óra, dicsőitsd meg Fiadat, hogy Fiad megdicsőitsen téged; a mint hatalmat adtál neki minden test fölött, hogy mindannak, kit neki adtál, örök életet adjon. Ez pedig az örök élet, hogy megismerjenek téged, egyedül az igaz Istent, és a kit te küldöttél Jézus Krisztust. Én téged megdicsőitettelek a földön, elvégeztem a munkát, melyet rám bíztál, hogy megcselekedjem. És most dicsőits meg engem, oh Atya! tenmagadnál azon dicsőséggel, mely, mielőtt e világ lett volna, enyém volt tenálad. Oh Jézusom! mennyei Atyád meghallgatta könyörgésedet; megdicsőitett téged, miután a váltság nagy munkáját elvégzetted, fölmentél öröktől fogva bírt dicsőségedbe, s ott ülsz Atyádnak jobbján, hol teljes fényben ragyog Istenséged. Emlékezzél meg rólunk és áraszd ránk áldásodat dicsőséged országából, hova te fölmentél, hogy nekünk lakhelyet készíts. Oh mily boldogság vár azokra, kik tégedet, mint Megváltójokat, osztatlan szeretettel imádván, és a te érdemeid által bűnbocsánatot nyervén, e siralom völgyéből vigasztaló reménynyel tekintenek utánad az égbe; hol a benned és általad megdicsőitett teremtmény egykor veled lehet, menten minden bűntől és bűnös hajlamtól, minden kisértettől és küzdelemtől; hol azon tiszta fény és boldogság kútfeje van, mely az elmét az isteni titkok ismeretébe vezeti, a szívet azon tiszta élvezettel árasztja el, mely Isten örök imádásában találja legméltóbb kifejezését, midőn az angyalok seregével zengi: Szent, Szent, Szent a seregek Ura Istene! Oh Jézus! emeld föl hozzád szíveinket; engedj az életpályán úgy áthaladni, hogy egykor oda juthassunk, hová te dicsőségesen fölmentél, hogy híveidnek helyet készíts. Amen.

Az Anyaszentegyház imádsága.

Engedd, kérünk, mindenható Úr Isten! hogy a kik mai napon a te egyszülött Fiad a mi Megváltónk mennybemenetelének ünnepét szenteljük, elménkkel magunk is mennyekben lakjunk. Ugyanazon mi Urunk Jézus Krisztus által. Amen.

Pünkösd vasárnapján.

A vigasztaló szentlélek, kit az atya küld az én nevemben, megtanit titeket mindenre. János 14,26.

Isten, világosság szent Istene! ki lélek vagy, és azt óhajtod, hogy az ember lélekben és igazságban imádjon tégedet, hálával és örömmel, lélekben és igazságban imádva hódolok szent Fölségednek, a mai fényes ünnepen, emlékét szentelvén amaz isteni ténynek, melynélfogva a Szentlelket elküldötted.

Igaz és hűséges vagy te igéreteid teljesítésében. Jézus Krisztus megigérte apostolainak, hogy elküldi a Szentlelket, ki őket minden igazságra megtanítsa… íme áldva hirdeti a kereszténység ez isteni igéret teljesedését.

Uram! te az ó-törvényt villámlás és mennydörgés között hirdetted egykoron a füstölgő Sinai-hegyen, melynek minden alapja rengett az isteni jelenés nagyszerűsége miatt: a te Szentlelked, hogy az új törvényt lángbetűkkel irja be a megváltott emberiség szívébe, erős szélvész zúgásában s lángnyelvek alakjában szállott Jézus egybegyült apostolaira. Nem hagytad tehát árván híveidet, oh kegyes Megváltó! kiárasztottad rájok a te Szentlelkedet, hogy általa azzá legyenek, a mivé te rendelted őket, az isteni igazság csalhatlan hirdetőivé, életed, halálod és dicsőséged rendíthetlen jellemű tanúivá. A te szent nevedet és az igazságot gyűlölő világtól elvonúlva, remegő szívvel, buzgó imádságban egyesülten várták a fényt, mely őket vezesse, az erőt, mely őket bátorítsa… s íme a Szentlélek leszálltával megtörtént rajtok a csodálatos változás, mely őket nagyszerű hivatásuk teljesítésére képesekké tette; a halandó testben Jézus mennyei élete, az emberi gyarlóságban az isteni erő tűnt elé. Új fény új szellem, új élet lelkesíté őket. Kiléptek a magányból a tudatlan szegény halászok, s közbámulatra különféle nyelven hirdették és csodákkal erősítették, hogy te, megfeszített Jézus! te vagy az Úr Krisztus, a világ Üdvözítője. S a szellemnek és bölcseségnek, mely belőlök szólott, senki sem állhatott ellen; a mit beszéltek, szellem és élet volt; a mit írtak, igazság és erő volt. Isten, kit a csecsemők néma ajkai is hirdetnek, ki a gyengéket választja ki sokszor az erősek megszégyenítésére, – általok eszközlötte, mit soha emberi ékesszólás és bölcseség véghez nem vihetett: meg lett alapítva az isteni intézmény, melynek az emberi vakságtól megvetett szegletköve Jézus Krisztus; gyökeret vert a mustármagból kelt, s Jézus drága vérével öntözött áldásos fa, mely enyhe árnyai alá az egész emberiséget várja, hogy egyszersmind szívet és lelket tápláló gyümölcseivel éltesse; rendíthetlen kőszálra építtetett az uj Sion, mely ellen a pokol kapui sem fognak diadalmaskodni.

Hála, örök hála neked, oh Jézus! hogy híveidnek elküldötted a Szentlelket, ki a te igaz, egyetemes és csalhatatlan anyaszentegyházaddal marad mindörökké; s így biztosítva vagyunk, hogy a váltság nagy műve, melyet te világ végezetéig évszázadokra és ezredekre alapítottál, mindaddig terjeszteni fogja áldásait, míg egy szív lesz a földön, mely feléd dobog, míg egy lélek lesz, mely hozzád emelkedik. A te Szentlelked fölavat minket igaz híveiddé, igaz anyaszentegyházad tagjaivá a szent keresztségben; oh bár soha el ne vesztenők az ott nyert kegyelmet! vagy ha már bűn által beszennyeztük egykori ártatlanságunk tiszta köntösét, melyet a Szentlélek által nyertünk: oh legyen velünk ugyanazon Szentlélek malasztja, s gerjeszsze szívünket igaz bűnbánatra, hogy töredelmes könyhullatásunk és a te drága szent véred által visszanyerhessük az eredeti tisztaságot. Te Szentlelket adsz, Uram Jézus! mindazoknak, kik téged e nagy kegyelemért kérnek; a kegyelem kiáradásának e nagy ünnepén különösen kérlek: ne vond meg tőlem Szentlelkedet, ne hagyj engem árván, ki apostolaidat nem hagytad el; világosíts és szentelj meg az ő malasztja által, hogy mindig bővebb ismeretére jussak isteni fönségednek, s gyarapodjam szeretetedben.

Oh Szentlélek Isten! malasztod által eszközölj bennem is oly változást, mint mely által Jézus apostolait az igaz hit fölkent bajnokaivá tetted. Űzd ki belőlem az emberi tekintettől remegő félelmet, és önts belém oly bátorságot, melynélfogva legfőbb dicsőségemnek tartsam, magamat Jézus hivéül vallani, s e hitvallásomért, ha szükség, kész legyek életemet is föláldozni. Te, ki láng alakban szállottál az apostolokra, gyulaszd föl az én szívemet is az Isten és embertársaim szeretetére; add, hogy kövesselek, mint vezérfényt az élet vándor útain; oh igaz világosság! űzz el tőlem minden homályt, de főleg a bűn homályát, mely az örök halál éjjelébe taszíthat. Te, ki lángnyelvek alakjában jelentél meg, szenteld meg az én nyelvemet is, őrizd meg minden hiú, vétkes beszédtől, hogy az egyedül Isten dicsőitésére és embertársaim javára szolgáljon. Szenteld az én testemet méltó templomoddá, hogy így testben és lélekben megszentelve, sugallásaidat követve, vígasztalásod által gyámolítva, s kegyelmedben mindhalálig megmaradva, dicsérjem és áldjam veled az Atyát, kitől küldettél megszentelésünkre és üdvözítésünkre; kikkel egy Istenségben élsz és uralkodol mindörökön örökké. Amen.

Az Anyaszentegyház imádsága.

Úr Isten! ki mai napon a hívek szivét a Szentlélek világosítása által tanítottad: engedd ugyanazon Szentlélek által az igazat szeretnünk, és az ő vigasztalásában szüntelen örvendeznünk. A mi Urunk Jézus Krisztus által. Amen.

Pünkösd hétfőjén.

Én kérem az Atyát, és más Vigasztalót ád nektek, hogy örökké veletek maradjon. János 14,16.

Jőj el, Szentlélek Isten! és áraszd ránk a te kegyelmed ajándékait.

Jőj el, oh bölcseség Lelke! oktasd az én szívemet, hogy a mennyei javakat becsülni és szeretni tanuljam a föld minden mulandó javai fölött. Vezérelj az igaz utra, melyen amazokat megnyerni és mindörökké bírni méltó legyek. Amen.

Jőj el, oh értelem Lelke! Világosítsd föl lelkemet, hogy az isteni hit szent titkairól örömest elmélkedjem, s egykor te benned meglátván az örök világosságot, teveled együtt az Atya és Fiu teljesebb ismeretére juthassak. Amen.

Jőj el, oh tanács Lelke! légy velem e változandó élet minden ügyében; hajtsd jóra szívemet és rettentsd el a gonosztól. Az isteni törvény igaz utján vezess engem óhajtott czélomra, az örök boldogságra. Amen.

Jőj el, oh erősség Lelke! adj erőt az én szívemnek, őrizz meg az elcsüggedéstől, vígasztalj e viszontagságos élet minden szenvedéseiben; adj erőt belső és külső ellenségeim legyőzésére, hogy tőled, oh legfőbb jó! soha el ne szakadjak. Amen.

Jőj el, oh tudomány Lelke! világosíts föl és taníts megismerni a mulandó földi dolgok hiúságát, hogy azokat értéköknél többre ne becsüljem, hanem a te dicsőségedre, embertársaim javára és lelkem üdvére használjam. Amen.

Jőj el, oh ájtatosság Lelke! indítsd az én szívemet valódi buzgóságra és az én Uram Istenem szent szeretetére; hogy minden imádságomban őt keressem s igazán szeretve föltaláljam. Amen.

Jőj el, oh isteni félelem Lelke! öntsd belém az üdvös, gyermeki, szent félelmet; lebegjen előttem szüntelen isteni jelenléted, s ez tartson vissza minden oly lépéstől, mely által kegyelmedből kieshetném; hogy midőn rettegem Fölségedet, méltó legyek irgalmadra és szeretetedre. Amen.

Az Anyaszentegyház imádsága.

Úr Isten! ki apostolidnak Szentlelket adtál, engedj a te néped ájtatos kérésének foganatot, hogy a kiknek adtad a hit ajándékát, azokat békeségedben is részeltetni méltóztassál. A mi Urunk Jézus Krisztus által. Amen.

Legyen segítségünkre, kérünk, Uram, a Szentlélek ereje, mely kegyelmesen szíveinket is megtisztítsa, és minden balesettől is oltalmazzon. A mi Urunk Jézus Krisztus által. Amen.

Szent-háromság vasárnapján.

Hárman vannak, kik bizonyságot tesznek mennyben: az Atya, az Ige és a Szentlélek; és e három egy. János I. 5. 7.

Dicsőség az Atyának és Fiunak és Szentléleknek! miképen kezdetben vala, most és mindörökön örökké. Amen.

Szentháromság egy Isten! Atya, Fiú és Szentlélek! legmélyebb alázattal hozom isteni Fölséged színe elé hódolatom és imádásom áldozatát, az angyalok seregével zengedezve: Szent, Szent, Szent a seregek Ura, Istene! teljes az ég és föld a te dicsőségeddel. Hosanna a magasságban!

Oh Isten bölcseségének és tudományának mélysége! ki foghatja meg ezen isteni titkot, midőn te, oh megfoghatlan istenség! megközelíthetlen világosságban lakozol, s a mennyei tiszta lelkek is elfödvén orczájokat, csak szeretetök imádásával szólhatnak veled. De te nem is azért teremtettél engem, hogy téged megfogjalak: hanem hogy téged szeresselek, törvényedet megtartsam és egykor üdvözüljek. A te szent igéd kijelentette nekem mindazt, mennyit Istenséged megfoghatlan titkairól tudnom szükséges, hogy üdvözüljek. Erős hittel hiszem mindazt, s ezen hitben akarok élni és meghalni.

Hiszem, hogy te valóban kegyes Atyja vagy mindazoknak, kik gyermekeidnek hivatnak mennyben és a földön. A te szent nevedben vagyok megkeresztelve, oh Atya Isten! hála neked, hogy mint gyermekedet, új életre avattál föl a keresztség szentségében.

Hiszem, hogy te, oh Jézusom! a mennyei Atyának egyszülött Fia hozzája minden tökélyben hasonló, s vele egy Isten vagy, s az idők teljességében emberré lettél, eljövén keresni és üdvözíteni, a mi elveszett. A te szent nevedben vagyok megkeresztelve, oh isteni Megváltó! hála neked, hogy a bűn rabságából az Isten fiainak szabadságára vezérlettél, nekem bűnbocsánatot, minden jóra kegyelmet és örök életet szerzettél.

Hiszem, hogy te, oh Szentlélek Isten! az Atyától és Fiútól származván és küldetvén, mind a kettővel egyenlő tökélyű, valóságú, egy Istenség vagy; s minket világosítva, megszentelve és vigasztalva, Isten templomaivá akarsz tenni. A te szent nevedben vagyok megkeresztelve, oh Szentlélek Isten! hála neked, hogy e kegyelemszerben hivatva lettem, részt vehetni bölcseségedben és erődben, képessé tettél az örök élet örökségéhez.

Neked vagyok a keresztség által szentelve, oh imádandó Szentháromság! egészen tied akarok lenni, őrizz meg, hogy karjaidból, oh legjobb Atyám! a csábítás karjaiba soha többé ne fussak; az Isten fiainak szabadságából, melyet, oh Megváltóm, te szereztél meg, a bűn rabságába vissza ne essem; az Isten Lelke szerinti életet a világ szerint való s pusztán érzéki élet halálával soha föl ne cseréljem.

Oh Szentháromság Isten! te mindent tudsz: tudod, hogy én szeretlek, de ismered gyarló erőtlenségemet is: azért gyermeki bizodalommal kérlek: gyámolítsd erőtlenségemet, segítsd föl gyarlóságomat, s jó szándékomhoz add meg az erős akaratot és véghezvitelt; hogy itt a földön neked hív szeretettel szolgálhassak, s egykoron, téged végtelen fölségű Atya! a te imádandó, igaz, egyetlen Fiaddal s a vigasztaló Szentlélekkel együtt örökké áldhassalak és dicsérhesselek. Amen.

Az Anyaszentegyház imádsága.

Örök mindenható Úr Isten! ki szolgáidnak az igaz hit vallásában az örök Háromság dicsőségét megismerniök, és a fönség hatalmában az Egységet imádniok adtad: kérünk téged, hogy ugyanazon hit erejével minden rosztól mindenkor oltalmaztassunk. A mi Urunk Jézus Krisztus által. Amen.

Úr napján.

Ez a kenyér, mely az égből szállott alá. János 6,59.

Imádlak téged, Uram Jézus Krisztus! mély alázatossággal hajtok térdet és fejet a legméltóságosabb Oltáriszentség előtt, melyben te a kenyér színe alatt testestűl, lelkestűl, istenségeddel és emberségeddel egyetemben, valósággal, igazán és mivoltilag jelen vagy. Szemeimmel ugyan nem láthatom itt jelenlevő isteni Fölségedet; emberi testedet, mint hajdan Tamás, nem érinthetem; sem elmémmel fölérni nem tudom, miként lehetsz jelen a kenyér színe alatt, te, ki az ég és föld Ura vagy? de azért rendíthetlenűl hiszem és vallom, mert te mondottad, hogy higyjem, ki a kereszt oltárán érettem meghalván, véreddel és életeddel pecsételted meg mondásod igaz voltát. Örömmel viszem fogva elmémet a hit szolgálatára, s téged, oh láthatatlan Istenség! leborúlva imádlak az Oltáriszentségben.

Imádlak és magasztallak téged, oh Jézusom! különösen ma, mint diadalmad fényes ünnepén, melyen megmutatod, hogy a világot legyőzted. Te, ki szolgai alakot vevén magadra a betlehemi istállóban születtél, sok sanyaruság, szorongatás és üldöztetés között éltél, s mintha gonosztevő lettél volna, a keresztfán meghaltál… te, ki ámbár körüljárván, mindenekkel jól tettél, ámbár isteni hatalmadat számtalan csodatételekkel bebizonyítottad: mégis a világ csúfjává tétettél, kigúnyoltattál, lealáztattál, arczúl verettél… te tartod ma, oh Jézus! diadalmi körútadat a világ minden részében, tengereken innen és túl, mindenütt, a hová keresztedet idáig eljuttatni örök bölcseséged jónak látta. Uralkodásodat, melyet a keresztfán kezdettél, folytatod, nem isteni fönséged fényözönében: hanem az egyszerű kenyér alázatos színében. Így akarván megmutatni, hogy te, ki szolgai alakot választottál, hogy a világot megváltsad, ki a gyengéket választottad ki, hogy az erőseket megszégyenítsed: most is az alázatosságot választod, hogy a kevély világot meghódítva tartsad.

Imádunk téged, Uram Jézus Krisztus! mint Királyt az Oltáriszentségben. Itt a te trónod, a te Fölséged szentélye. Te vagy itt királyok Királya, a menny és föld mindenható Ura. A sötétség fejedelmei hasztalan szegűlnek ellene uralmadnak, te meggyőzted a világot; mennyei Atyád téged rendele királyúl az új Sion fölött, s birodalmad határaivá a földkerekség határait tette. Te vagy az erők Ura, a dicsőség Királya, az erős és hatalmas király, a rettenetes és szelid Király, a béke és igazság Királya, az örökkévalóság Királya. Kormányvessződ az igazság vesszeje. Lelki nemesség és hatalom, bölcseség és minden mennyei javak bősége kiséri mindenható Fölségedet. Oh Jézus! légy tehát a mi szívünk királya, uralkodjál azon teljes hatalmaddal és kegyelmeddel. Oh Isten Báránya! engedd, hogy a trónodat környező öregekkel színed előtt leborúlva, koronák helyett királyi székedhez szíveinket letéve, mély imádással mondhassuk: Méltó vagy Urunk Istenünk, dicsőséget és tiszteletet venni. Elrejtett Isten és Üdvözítő! dicsőség és áldás, hála és imádás neked, mindörökön örökké. Amen.

Első áldáskor.

Áldunk téged, oh angyali kenyér!

Váltságunkért adatott drága bér!

Szent vagy, szent vagy, szent vagy,

Te mindennél szentebb vagy,

Légy áldott e Szentségben

Elrejtve kenyér színében.

Második áldáskor.

Kérünk téged, irgalmas nagy Isten!

Szükségünkben hallgass meg kegyesen.

Szent vagy, szent vagy, szent vagy,

Te mindennél szentebb vagy,

Légy áldott e Szentségben

Elrejtve kenyér színében.

Litánia az Oltári Szentségről.

Uram! irgalmazz nekünk.

Krisztus kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Úr Isten!

Irgalmazz minekünk.

Szentháromság egy Isten!

Irgalmazz minekünk.

Eleven kenyér, ki az égből szállottál alá.

Irgalmazz minekünk.

Elrejtett Isten és Üdvözítő.

Irgalmazz minekünk.

Választottak gabonája.

Irgalmazz minekünk.

Szűzeket nevelő bor.

Irgalmazz minekünk.

Kövér kenyér, királyok gyönyörüsége.

Irgalmazz minekünk.

Szüntelen való áldozat.

Irgalmazz minekünk.

Tiszta áldozat.

Irgalmazz minekünk.

Makula nélkül való Bárány.

Irgalmazz minekünk.

Angyalok eledele.

Irgalmazz minekünk.

Elrejtett manna.

Irgalmazz minekünk.

Isteni csodáknak emlékezete.

Irgalmazz minekünk.

Természet fölött való kenyér.

Irgalmazz minekünk.

Testté lett Ige.

Irgalmazz minekünk.

Velünk lakozó szent ostya.

Irgalmazz minekünk.

Áldásnak pohara.

Irgalmazz minekünk.

Hitünknek titka.

Irgalmazz minekünk.

Fölséges, tisztelendő Szentség.

Irgalmazz minekünk.

Elevenek és holtak békéltetője.

Irgalmazz minekünk.

Bűntől oltalmazó mennyei orvosság.

Irgalmazz minekünk.

Minden csodáknak csodája.

Irgalmazz minekünk.

Az Úr halálának szentséges emlékezete.

Irgalmazz minekünk.

Minden bőséget meghaladó ajándék.

Irgalmazz minekünk.

Isteni szeretetnek kiváltképen való emlékezete.

Irgalmazz minekünk.

Isteni ajándékoknak bősége.

Irgalmazz minekünk.

Szent és fölséges titok.

Irgalmazz minekünk.

Halhatatlanságnak orvossága.

Irgalmazz minekünk.

Éltető rettenetes Szentség.

Irgalmazz minekünk.

Az Igének mindenható erejével testté vált kenyér.

Irgalmazz minekünk.

Vérontás nélkül való áldozat.

Irgalmazz minekünk.

Étel és vendég.

Irgalmazz minekünk.

Gyönyörüséges lakodalom, melyben az angyalok szolgálnak.

Irgalmazz minekünk.

Kegyességnek szentsége.

Irgalmazz minekünk.

Szeretetnek kötele.

Irgalmazz minekünk.

Bemutató és bemutatott ajándék.

Irgalmazz minekünk.

Tulajdon kútfeje minden édességnek.

Irgalmazz minekünk.

Ájtatos lelkek táplálása.

Irgalmazz minekünk.

Az Úrban megholtaknak úti eledele.

Irgalmazz minekünk.

Jövendő dicsőségünknek záloga.

Irgalmazz minekünk.

Isten! irgalmazz nekünk.

Uram! kegyelmezz nekünk.

Isten irgalmazz nekünk.

Uram! hallgass meg minket.

Szent tested és véred méltatlan vételétől.

Ments meg Uram minket.

A testi kivánságoktól.

Ments meg Uram minket.

Szemeink kivánságitól.

Ments meg Uram minket.

Életünk kevélységétől.

Ments meg Uram minket.

Minden bűnre vivő alkalmatosságoktól.

Ments meg Uram minket.

Azért a kivánságért, melylyel kivántad a husvétet tanítványiddal enni.

Ments meg Uram minket.

Nagy alázatosságodért, melylyel tanítványaid lábait megmostad.

Ments meg Uram minket.

Buzgó szeretetedért, melylyel ezt a Szentséget rendelted.

Ments meg Uram minket.

Drága szent véredért, melyet az oltáron hagytál.

Ments meg Uram minket.

Ennek a te szent testednek öt sebéért, melyeket érettünk fölvettél.

Ments meg Uram minket.

Mi bűnösök!

Kérünk téged, hallgass meg minket.

Hogy ennek a csodálatos Szentségnek hitét, becsületét és ájtatosságát bennünk megtartsad és öregbítsed.

Kérünk téged, hallgass meg minket.

Hogy a bűneinknek igaz gyónása által minket az Oltáriszentségnek gyakori vételére vezérelj.

Kérünk téged, hallgass meg minket.

Hogy minket a tévelygéstől, hitetlenségtől és szívünk vakságától megoltalmazz.

Kérünk téged, hallgass meg minket.

Hogy ennek a dicsőséges Szentségnek drága mennyei gyümölcsében részeltess.

Kérünk téged, hallgass meg minket.

Hogy halálunk óráján ezzel a mennyei úti eledellel bátoríts és erősíts.

Kérünk téged, hallgass meg minket.

Istennek szent Fia!

Kérünk téged, hallgass meg minket.

Isten Báránya! ki elveszed a világ bűneit.

Kegyelmezz minekünk.

Isten Báránya! ki elveszed a világ bűneit.

Hallgass meg minket.

Isten Báránya! ki elveszed a világ bűneit.

Irgalmazz minekünk.

Krisztus! hallgass meg minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram irgalmazz nekünk.

Mi Atyánk stb. Üdvözlégy stb.

Kenyeret adtál mennyből nekik.

Minden gyönyörűség lévén abban.

Könyörögjünk. Úr Isten! ki nekünk a csodálatos Oltáriszentségben kínszenvedésed emlékezetét hagytad; adjad kérünk, a te szent tested és véred szentséges titkát úgy tisztelnünk, hogy megváltásod gyümölcsét szüntelen érezzük. Ki élsz és uralkodol az Atyával és Szentlélekkel mind örökön örökké. Amen.

Köszöntés az Oltári Szentséghez.

Üdvözlégy, örökké áldott légy az Oltáriszentségben jelenlevő isteni Fölség! Isten és ember, Krisztus Jézus, minden áldás élő kútfeje, menny és föld Ura Istene! kit az angyalok, mint odafenn az egekben, úgy imádnak az Oltáriszentségben. Én is méltatlan teremtményed, leborulván, imádom szent Fölségedet, és teljes szívemből hálát adok neked, hogy te mennyei Fölség! lelkünk eledelére tenmagadat adtad az Oltáriszentségben. Kérlek, Uram! ne vegyelek soha itéletemre, hanem az üdvösség e Szentsége legyen nekem is üdvösségemre. Amen.

A Boldogságos Szűz Mária tisztelete.

Áldott vagy te az asszonyok között. Lukács, 1,38.

A tisztelet és kegyelet legtisztább hódolatával emelkedik föl az én lelkem tehozzád, oh boldogságos szűz Mária! kit az Isten végtelen jósága minden angyalok és szentek fölött felmagasztalván, valamint benned a nőnem legdicsőbb példányát tüntette fel, úgy téged a nőnem leghathatósabb oltalmává és szószólójává rendelt.

Fogadd kegyesen tisztelő szolgálatodra kész leányod hódoló köszöntését, melylyel téged mindenek előtt mint Isten Anyját örvendve üdvözöl. E czimed fejezi ki legjobban a te nagy méltóságodat, ezért hirdetnek téged boldognak a föld minden nemzetei, hogy öröktőlfogva Annak szülőjévé választattál, s az idők teljében Az vett benned emberi testet magára, kiben a föld minden népei megváltatnak, megáldatnak. Te vagy a dicső hajnali csillag, te vagy az igazság hajnala, mely után az igazság napja a te szent Fiadban, Jézus Krisztusban földerült a világosságért epedő emberiségnek. Az ő érdemei tekintetéből szeplőtelenül fogantatva, egyedül te voltál kivéve Éva szülöttei között az ősi bűn átka alól; te törted meg szent Fiad ereje által a pokolbeli kigyó fejét, kinek irigysége által jött a bűn a világra. Midőn e kiváltságodon szívem szívéből örvendezek, midőn nagy méltóságod csodálva magasztalom, egyszersmind alázatosan kérlek, őrizd meg szívem érzelmeit, hogy azok szeplőtelen lánggal lobogjanak, szent Fiad imádására és a te tiszteletedre; légy segítségemre, hogy én is megtörhessem a bűn kigyófejét, mely lelkem nyugalmát fölháboríthatná, életemet megmérgezhetné. Légy velem, hogy kiírthassam szívemből a bűn töviseit és burjánait, mert csak így lehet kedves előtted szolgálatom, oh tisztaságnak szeplőtelen lilioma!

Mennyit köszönhet neked a megváltott emberiség, oh Megváltónk szent Anyja! hogy te őt szülvén és nevelvén, vele fáradván és szenvedvén, váltságunk nagy munkáját az anyai szeretet teljes részvétével és gondjaival kisérted. Fogadd el az én legmélyebb hálámat is, melyet azáltal akarok leginkább kitüntetni, hogy szent Fiad kegyelmével az ő váltsága érdemeit lelkem üdvére gyümölcsöztetni óhajtom. Oh kegyes Anya! kisérd e jószándékomat anyai szereteted részvevő gondoskodásával, hogy azt valósíthassam.

Te, ki oly részvéttel követted szent Fiadat minden lépten, minden cselekedetében: most részese vagy az ő dicsőségének is mennyországban; a kegyelem isteni kútfejénél vagy most te, ki által a kegyelem e földön megtestesült az emberek váltságára. A te szent Fiad igaz híveit te is tieidnek ismered; kik szent Fiad útján járnak, kik az ő kereszténél veled állnak: azok nálad biztos oltalmat találnak. Ebben nyilik erős bizodalmunk alapja, ezért futnak oltalmad alá, oh Istennek Szülője! mint kegyes anyjokhoz, a te könyörgő leányaid. Példád a legtisztább tükör, melyből a legszebb erények szeplőtelen fényben ragyognak felénk, és követésedre intenek.

Erényeid alapja, az alázatosság szégyeníti meg hiú nagyravágyásomat, s magambaszállásra int. Az Úr megtekinté benned szolgáló leánya alázatosságát, s fölmagasztalt tégedet. Segíts engem is azon igaz alázatosságra, mely megvetve a mulandó világ hiúságait, érezve az emberi gyarlóság tehetetlenségét, azon kegyelemre tesz méltóvá, melyet Isten az alázatosoknak megad, míg a kevélyektől azt megtagadja, kiket letaszít magas székeikről, míg az alázatosokat fölemeli. Segíts azon alázatosságra, mely igaz boldogságra vezérel.

De ehhez csak úgy lehet reményem, ha Isten akaratján teljesen megnyugodva, egészen oly bizodalommal átadom neki magamat, mint a minővel te hódoltál mindenben az ő szent akaratjának. A megnyugvó szív imája lett engedelmességed szózata, melylyel az Ige megtestesűlésének titkát fogadtad, mondván a téged üdvözlő angyalnak: Ime az úr szolgáló leánya: legyen nekem a te igéd szerint. Segíts meg, oh szűz Anyám! hogy én is minden körülményben, melybe Isten jósága helyez, minden viszontagságban, melyet az ő bölcsesége rám ereszt, teljes megnyugvással és gyermeki bizodalommal mondhassam: Ime az Úr szolgáló leánya: legyen nekem az ő igéje szerint.

Te csendes elvonultságban, tisztán megőrizve szívedet lelkedet, egyedül Isten tetszését keresve, szolgáltál neki életed napjaiban; légy velem, oh Anyám! hogy a szerény elvonúlásban szent példád szerint én is megőrizzem a nőiség legszebb kincsét, a szemérmet, melyet a világ égető szele oly könnyen elhervaszt, a mindennapiság pora oly hamar belep, a veszélyes alkalmak oly hirtelen megrontanak; őrizz meg mindezen veszedelmektől, ha hivatásom szerint a világba ki kell lépnem, hogy szerény viseletem és jó cselekedeteim megnyerjék ama tekintélyt, mely a tolakodó szerénytelenséget, vagy az incselkedő bűnös szándékot visszataszítja, mely nem akar kérkedő lenni, hanem csak egyedűl Istennek tetszeni.

Légy velem, oh Anyám! hogy megelégedjem azon állapottal, melybe Isten bölcs gondviselése helyezett. A te názáreti hajlékod szerény körében kezdé meg Isten ama nagy munkát, mely a világtörténet legnagyobb eseményévé vala fejlendő, s az emberiséget jobb utra vezérlendő. Távolítsd el tőlem, oh Anyám! az elégedetlenség emésztő mérgét, a hiú nagyravágyás csábító ördögét, mely elrabolhatná szívnyugalmamat. Isten kezében van életem sorsa, ő számíthatja ki a szerény körben működő nőnem tevékenységének hatását; enyim legyen a hivatásszerű kötelességek hű teljesítése bármi kis körben: a siker, a számítás, az áldás azé legyen, ki az események szálait mindenható kezeiben tartja. Erre tanít engem szent példád, oh Mária! segíts meg e szerint intézni egész életemet.

Öröktől fogva a legnagyobb méltóságra, Istenanyaságra voltál választva, hogy boldognak hirdessen a földön minden nemzedék, ki áldott vagy az asszonyok között… és mégis… valamint szent Fiad a kínszenvedés kelyhét fenékig kiürítvén, kereszthalál után jutott dicsőségébe: úgy te neked is, oh Mária! ki tenger csillaga vagy, fájdalom tengerévé, vértanúk asszonyává kellett lenned, mielőtt dicsőség királynéjává, örömünk okává lehettél. Mint te, oly méltán senki nem sóhajthatta a próféta szavaival keseregvén: Oh ti mindnyájan, kik átmentek az útakon, figyelmezzetek és lássátok, ha van-e fájdalom, mint az én fájdalmam? Ki szeretett úgy, mint te? ki birt oly drága kincset, mint te? ki vesztett annyit, mint te? Oh mennél nagyobb volt a te szereteted, mennél fönségesebb volt ennek tárgya a te szent Fiad, mennél nagyobb a méltatlanság, melylyel a hálátlan világ őt megfeszítette: annál nagyobb volt a te fájdalmad, oh Mária! De épen ezáltal lettél a szomorúak vígasztalójává, a keseredett szívek enyhítőjévé. Tudom, hogy a szenvedésből mindnyájunknak kijut az osztályrész; de azt is tudom, hogy erején fölül az Isten jósága senkit sem látogat meg csapásokkal; azért ha elborúl szerencsém napfénye, ha rám jő a szenvedés éjjele, ha föltornyosúlnak a hullámok életem zajgó tengerén: ragyogj akkor felém vígasztaló fényeddel, oh tenger csillaga! hogy a sötétben el ne tévedjek, a küzdelemben el ne lankadjak. A szenvedések bármely nemében lebegjen előttem szüntelen azon lelki nagy erősséged, melylyel a kereszt alatt állottál; én is a keresztnél keresek mindenkor menedéket, példádból látván, hogy a mely szenvedő ott veled áll, a kín bármi nagy súlya alatt sem fog leroskadni. A váltság vére megszentelte benned a fájdalmat, mely által ez az örök üdv egyik utja lett. Segíts meg oh fájdalmas szűz Anyám! hogy a szenvedést én is úgy tekintsem, mint az üdv útjára vezető egyik eszközt, mint keserű gyógyszert, mely gyógyít, mint az elégtétel egyik módját, mely által itt a bűneimért érdemlett büntetést némileg leróhatom. Légy velem az élet minden viszontagságaiban és küzdelmeiben. Különösen kérem pedig anyai pártfogásodat ama nagy küzdelemhez, melyet akkor kell vívnom, midőn a lélek bucsút vesz földi porsátorától. Te ott állottál a kínteljes keresztfánál, melynél soha nem volt gyötrelmesebb halálos ágy; s midőn szent Fiad a hű tanítványban az egész emberiséget anyai gondviselésedbe ajánlotta, a haldokló Isten-ember téged, oh szűz Anya! a haldoklók szeretetteljes pártfogójává rendelt. Ne hagyj el tehát azon órán, midőn halálharczom bekövetkezik; ments meg az elcsüggedő félelemtől, önts belém bizodalmat szent Fiad kegyelme és végtelen érdemei iránt, segíts főleg arra, hogy az ő kegyelmét töredelmes bűnbánatom által megérdemeljem. Most, midőn még egészséges vagyok, add úgy tekintenem a világ mulandó hiúságait, mint halálos ágyamon fogom tekinteni; most szálljak magammal gyakorta itéletre, hogy akkor könnyebb legyen a számadás, mely rám az igazságos bíró itélőszékénél vár. Segíts úgy töltenem az életet, hogy halálküzdelmem könnyű, reményem vigasztaló, kimulásom boldog legyen. Oh irgalmasságnak Anyja! vezess engem az irgalom isteni kútfejéhez, mely a te szent Fiad drága vére hullásában csörgedez üdvözülésünkre. Itt keressek enyhülést, itt találjak vígasztalást és üdvösséget a te szerető anyai pártfogásod által. Amen.

Mária Szeplőtelen Fogantatásáról.

December 8-án.

Úr Isten! ki a boldogságos Szűz szeplőtelen fogantatása által szent Fiadnak méltó lakhelyet készítettél: az ő esedezése által engedd, hogy Neked, ki őt minden bűntől megőrzötted, szívünket és testünket szeplőtelenűl híven megőrizzük. Ugyanazon mi Urunk Jézus Krisztus által. Amen.

Gyertyaszentelő Boldog Asszony ünnepén.

Február 2-án.

Örök mindenható Úr Isten! Fölségedet alázatosan kérjük: hogy miként egyszülött Fiad mai napon testünk természetében a templomban bemutattatott, mi is megtisztúlt lélekkel bemutattassunk. Ugyanazon mi Urunk Jézus Krisztus által. Amen.

Gyümölcsoltó Boldog Asszony ünnepén.

Martius 25-én.

Úr Isten! ki akartad, hogy angyali izenettel a boldogságos szűz Máriának méhében a te Igéd testté legyen: engedd nekünk könyörgőknek, hogy a kik őt igazán Isten anyjának lenni hiszszük, az ő közbenjárásával megsegíttessünk. Ugyanazon mi Urunk Jézus Krisztus által. Amen.

Szűz Mária hét fájdalmáról.

Virágvasárnap előtti pénteken és sept. 3-ik vasárnapján.

Úr Isten! kinek szenvedésekor Simeon jövendölése szerint, a dicsőséges szűz anyának Máriának szentséges lelkét a fájdalom tőre átjárta: engedd kegyelmesen, hogy kik az ő fájdalmait tisztelettel ünnepeljük, a te kínszenvedésed boldog eredményében részesűljünk. Ki élsz és uralkodol mindörökkön örökké. Amen.

Sarlós Boldogasszony napján.

Julius 2-án.

Egyszülött Fiad emberisége legyen Uram! segítségünkre, hogy a ki Szűztől születvén, anyja épségét nem sértette, hanem megszentelte, az ő látogatásának ünnepén minket vétkeinkből kitisztítván, áldozatunkat tegye kedvessé előtted a mi Urunk Jézus Krisztus. Ki teveled él és uralkodik mindörökkön örökké. Amen.

Nagy Boldogasszony ünnepén.

Augusztus 15-én.

Bocsásd meg Uram! kérünk, a te szolgáidnak vétkeit: hogy a kik néked magunk cselekedeteinél fogva nem tetszhetünk, a te szent Fiad, a mi Urunk szűz Anyjának könyörgése által üdvözüljünk. Ki teveled és a Szentlélekkel egyetemben él és uralkodik mindörökön örökké. Amen.

Kisasszony ünnepén.

September 8-án.

Szolgáidnak add meg, Uram! kérünk, égi malasztod ajándékát, hogy kiknek a boldogságos Szűz szülése üdvösség kezdete lőn, az ő születésének ünnepe adja meg a békesség növekedését. A mi Urunk Jézus Krisztus által. Amen.

Mária Neve ünnepén.

Kisasszony-nap utáni vasárnap.

Engedd kérünk, mindenható Úr Isten! a te szolgádnak, kik a szentséges szűz Mária nevében és pártfogásában örvendenek: hogy az ő kegyes közbenjárása által minden gonosztól megszabadúljanak a földön, és az örökkévaló örömekre juthassanak az egekben. A mi Urunk Jézus Krisztus által. Amen.

A Boldog Szűz szent olvasójának ünnepén.

Október első vasárnapján.

Úr Isten! kinek egyszülött Fia az ő élete, halála és föltámadása által nekünk az örök üdvösség ajándékait megszerzette; engedd kérünk, hogy a kik ezen titkokat a boldogságos szűz Máriának szent olvasójával tiszteljük, követhessük a mit magokban foglalnak, és a mit igérnek elnyerhessük. Ugyanazon mi Urunk Jézus Krisztus által. Amen.

A Boldog Szűz akármely ünnepén.

Engedd Úr Isten! nekünk, te szolgáidnak, hogy mindenkor lelki és testi egészségnek örvendhessünk, és a dicső boldogságos szűz Mária esedezése által, mind a jelenvaló szomorúságtól megszabaduljunk, mind az örökkévaló örömöt élvezhessük. A mi Urunk Jézus Krisztus által. Amen.

Az angyali üdvözlet.

Az Úr angyala köszönté Máriát, s ez méhébe fogada a Szentlélektől. Üdvözlégy Mária! malaszttal teljes stb.

Ime az Úr szolgálóleánya, legyen nekem a te igéd szerint. Üdvözlégy Mária stb.

Az ige testté lőn, és mi  köztünk lakozék. Üdvözlégy Mária stb.

Imádkozzál érettünk, Istennek szent Anyja!

Hogy méltók lehessünk a Krisztus igéretére.

Kérünk Uram! öntsd lelkünkbe szent malasztodat, hogy a kik angyali izenet által szent Fiadnak, Krisztus Jézusnak megtestesűlését megismertük, az ő kínszenvedése és keresztje által a föltámadás dicsőségébe vitessünk. Ugyanazon mi Urunk Jézus Krisztus által. Amen.

Esti harangszókor hozzá teendő.

A megholt hívek lelkei Isten irgalmasságából békességben nyugodjanak. Amen.

Lauretomi litania.

Uram! irgalmazz nekünk.

Krisztus! kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Úr Isten!

Irgalmazz minekünk.

Szentháromság egy Isten!

Irgalmazz minekünk.

Szentséges szűz Mária!

Könyörögj érettünk.

Istennek szent anyja!

Könyörögj érettünk!

Szűzeknek szent szűze!

Könyörögj érettünk!

Krisztusnak szent anyja!

Könyörögj érettünk!

Isteni malasztnak anyja!

Könyörögj érettünk!

Tisztaságos anya!

Könyörögj érettünk!

Szeplőtelen szűz anya!

Könyörögj érettünk!

Makula nélkül való anya!

Könyörögj érettünk!

Szűz virág szent anya!

Könyörögj érettünk!

Szeretetre méltó anya!

Könyörögj érettünk!

Csodálatos anya!

Könyörögj érettünk!

Teremtőnk szent anyja!

Könyörögj érettünk!

Üdvözítőnknek anyja!

Könyörögj érettünk!

Nagy okosságú szűz!

Könyörögj érettünk!

Dicsérendő szent szűz!

Könyörögj érettünk!

Nagy hatalmú szent szűz!

Könyörögj érettünk!

Kegyes és irgalmas szűz!

Könyörögj érettünk!

Hívséggel teljes szűz!

Könyörögj érettünk!

Igazságnak tüköre!

Könyörögj érettünk!

Bölcseségnek széke!

Könyörögj érettünk!

Örömünknek oka!

Könyörögj érettünk!

Lelki tiszta edény!

Könyörögj érettünk!

Tiszteletes edény!

Könyörögj érettünk!

Ájtatosságnak jeles edénye!

Könyörögj érettünk!

Titkos értelmű rózsa!

Könyörögj érettünk!

Dávid királynak tornya!

Könyörögj érettünk!

Elefántcsontból való torony!

Könyörögj érettünk!

Mária, aranyház!

Könyörögj érettünk!

Frigynek szent szekrénye!

Könyörögj érettünk!

Mennyországnak ajtaja!

Könyörögj érettünk!

Hajnali szép csillag!

Könyörögj érettünk!

Betegek gyógyítója!

Könyörögj érettünk!

Bűnösök oltalma!

Könyörögj érettünk!

Szomoruak vigasztalója!

Könyörögj érettünk!

Keresztények segítsége!

Könyörögj érettünk!

Magyarország oltalmazója!

Könyörögj érettünk!

Angyalok királynéja!

Könyörögj érettünk!

Patriarkák királynéja!

Könyörögj érettünk!

Próféták királynéja!

Könyörögj érettünk!

Apostolok királynéja!

Könyörögj érettünk!

Martyrok királynéja!

Könyörögj érettünk!

Konfesszorok királynéja!

Könyörögj érettünk!

Szűzek királynéja!

Könyörögj érettünk!

Minden szentek királynéja!

Könyörögj érettünk!

Isten Báránya! ki elveszed a világ bűneit.

Kegyelmezz minekünk.

Isten Báránya! ki elveszed a világ bűneit.

Hallgass meg minket.

Isten Báránya! ki elveszed a világ bűneit.

Irgalmazz nekünk.

Krisztus! hallgass minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Mi Atyánk stb. Üdvözlégy stb.

A négy karének.

I. Adventtől Gyertyaszentelő Boldog Asszony ünnepeig.

Üdvözítőnknek szent Anyja!

Mennyeknek megnyílt kapuja!

Tengeren evezők csillaga!

Boldogságos szűz Mária!

Légy segítsége népednek,

Az elesett bűnösöknek,

Ki szülője Istenednek,

Anyja lettél Teremtődnek.

Mert angyali köszöntésre

Szálla rád az Úr Szent lelke,

S ekkor lett az örök Ige,

Szűz méhednek szűz gyümölcse.

Te azért Istennek Anyja!

Légy bűnösöknek gyámola,

Nyavalyánk vígasztalója,

Üdvösségünknek kapuja.

Adjunk hálát az Istennek,

Atya, Fiú, Szentléleknek,

Egyenlő három személynek,

Egy állatú Istenségnek.

Az Úr angyala köszönté Máriát.

És a szentlélektől méhébe fogada.

Könyörögjünk. Kérünk Uram! öntsd lelkünkbe szent malasztodat, hogy a kik angyali izenet által szent Fiadnak Krisztus Jézusnak megtestesülését megismertük, az ő kínszenvedése és keresztje által a föltámadás dicsőségébe vitessünk. Ugyanazon mi Urunk Jézus Krisztus által. Amen.

Karácsontól Gyertyaszentelő Boldog Asszony ünnepéig.

Szülésed után szeplőtelen szűz maradtál.

Istennek szent szülője! könyörögj érettünk.

Könyörögjünk. Úr Isten! ki a boldog Asszony gyümölcsös szűzesége által az emberi nemnek örök boldogság jutalmát adtad: engedd kérünk, hogy érezzük annak érettünk való esedezését, ki által méltók lettünk venni az élet adóját, te Fiadat, a mi Urunk Jézus Krisztust. Amen.

II. Gyertyaszentelő Boldog Asszony ünnepétől husvétig.

Mennyországnak királynéja!

Angyaloknak szent asszonya!

Áldott gyökér, szűz Mária!

Üdvözlégy, Krisztus szent anyja!

Te általad e világra

Új világosság virrada.

Örülj, dicsőség virága!

Kinél szebb nem jött világra.

Áldott légy drágalátos szűz;

Isten veled szép virág szűz!

Mennyben szent Fiad mellett ülsz,

S tudjuk, rajtunk is könyörülsz.

Tégy méltóvá engem szent szűz! a te dicséretedre.

Adj erőt ellenségid ellen.

Könyörögjünk. Adj Irgalmas Isten! gyarlóságunknak oltalmat, hogy kik az Isten anyjának emlékezetét tiszteljük, az ő könyörgésének segedelmével vétkeinkből fölkeljünk. A mi Urunk Jézus Krisztus által. Amen.

III. Husvéttól Szentháromság vasárnapjáig.

Mennynek királyné asszonya!

Örülj szép szűz, Alleluja!

Mert kit méhedben hordozni

Méltó voltál… Alleluja!

A mint megmondotta vala,

Feltámadott. Alleluja!

Imádj Istent, hogy lemossa

Bűneinket. Alleluja!

Örülj és örvendezz szűz Mária, Alleluja!

Mert bizonynyal feltámadott az Úr, Alleluja!

Könyörögjünk. Úr Isten! ki szent Fiadnak, a mi Urunk Jézus Krisztusnak föltámadásával a világot megvígasztalni méltóztattál; adjad kérünk, hogy az ő szent anyja, szűz Mária által az örök élet örömeibe juthassunk. Ugyanazon mi Urunk Jézus Krisztus által. Amen.

IV. Szentháromság vasárnapjától Adventig.

Mennyországnak királynéja!

Irgalmasságnak szent anyja!

Élet, édesség, reménység!

Üdvözlégy, szép szűz Mária!

Évának árva fiai

Számkivetett maradéki,

Siralminak örökösi,

Sok nyavalyának hajléki…

E siralomnak völgyében,

Kik nyavalygunk nagy inségben,

Hozzád sohajtunk mennyégbe,

Hol vagy örök dicsőségben.

Azért, szószólónk! szemedet,

Fordíts hozzánk kegyelmedet,

És a te bűnös népedet

Oltalmazzad híveidet.

Oh édes Szűz! irgalmadat

Mutasd meg kegyes voltodat.

Holtunk után szent Fiadat,

Mutasd meg boldogságodat.

Imádkozzál érettünk Istennek szent anyja!

Hogy méltók lehessünk a Krisztus igéretére.

Könyörögjünk. Örök mindenható Úr Isten! ki a dicsőséges szűz Máriának testét és lelkét, hogy szent Fiad méltó hajléka lenne, Szentlélek által fölékesítéd; add, hogy kik az Isten anyjának emlékezetében örvendezünk, az ő kegyes könyörgése által minden ránk következő veszedelemtől és az örök haláltól megszabaduljunk. – Ugyanazon mi Urunk Jézus Krisztus által. Amen.

Sub tuum praesidium.

Oltalmad alá futunk, Istennek szent Szülője! könyörgésünket meg ne vesd szükségünk idején! hanem oltalmazz minden veszedelemtől, mindenkoron dicsőséges és áldott Szűz! mi asszonyunk! mi közbenjárónk! mi szószólónk! engeszteld meg nekünk szent Fiadat, ajánlj minket Fiadnak, mutass be minket szent Fiadnak. Amen.

Szent Bernárd könyörgése.

Emlékezzél meg, oh legkegyesebb szűz anya, Mária! mikép soha sem lehetett még hallani, hogy valaki tőled gyámolatlanul magára hagyatott volna, ki oltalmadat kérte és pártfogásért hozzád folyamodott. Én is hasonló bizodalomtól lelkesülve, hozzád sohajtok, oh szűzek szűze, angyalok királynéja, a mi Urunk Jézus Krisztusnak anyja! Hozzád tekintek föl, oh tenger csillaga! Én nyomorúlt bűnös, sírva és zokogva lábaidhoz borúlok. Ne vesd meg a könyörgésemet, oh hatalmas asszonya a világnak; és anyja az örök Igének! hanem fordítsd rám figyelmedet, és hallgasd meg kérésemet e siralom völgyében most és főkép halálom óráján. Oh irgalmas, oh kegyes, oh édes szűz Mária!

Nyerd meg pedig, kérlek, mindenek előtt az igaz töredelmesség és tökéletes jobbulás kegyelmét a te szent Fiadtól nekem, és a kikért könyörgésemet fölajánlottan.

Üdvözlégy Mária stb.

Oh Mária! bűnösök oltalma! könyörögj érettünk.

A szent angyalokhoz.

Nemde mindnyájan szolgáló lelkek, azokért küldetve szolgálatra, kik az Üdv örökségét veszik? Zsid. 1,14.

Szellemek Atyja! angyalok és emberek Teremtője! angyalaid tiszta imádásával ohajtja egyesíteni hódolatát a gyarló ember, ki véghetetlen jóságodnak és szeretetednek új jelét látja abban, látja hogy őt majdnem angyalaidhoz tetted hasonlóvá, s őrzésére angyalaidat rendeléd a földi életpályán. Oh miképen adjak neked, oh Isten! méltó hálát ily nagy jótéteményedért? Hogyan tiszteljelek titeket méltólag, mennyei tiszta lelkek! holott a gyarlóság, a vétek oly méltatlanná tesz gyakorta szellemi társaságtokra.

Tudom, hogy Isten akaratjánál fogva mindenkor teljes erőtök, bölcseségtek és szeretetetek szerint működtök az emberek javára; őríztek látható és láthatatlan elleneinktől, a fenyegető veszélyektől. Oh legyetek segítségemre, hogy legyőzhessek minden akadályt, mely a hit és erény utján elém gördül, s ellenállhassak a kisérteteknek, melyek lelkem üdvét veszedelembe ejthetnék. Legyen mindegyre élénkebb az én hitem és reményem, legyen lángolóbb szívem szeretete Isten iránt, bizalmam erősebb, elmém fogékonyabb mindazon ismeretek megszerzésére, melyek fönséges czélomhoz közelebb vezetnek.

Segítsetek az Isten akaratját mindenben oly készséggel teljesítenem a földön, mint a mily örömmel ti teljesítitek azt mennyországban. Az önzéstelen mennyei szeretetnek legszebb jellemvonása bennetek, hogy kimondhatlan a ti örömetek a bűnös megtérésén. Könyörögjetek érettem az Istennek, hogy szívem ártatlansága és töredelmes bűnbánatom által mindenkor kedves tárgya lehessek a ti örvendezésteknek, hogy imádságomat, mint kedves áldozatillatot vihessétek az Úr trónja elé. Legyetek szószólóim az ő szent színe előtt, őrízzetek minden veszélytől, különösen pedig azoktól, melyekben a szív ártatlansága s a lelkiismeret nyugalma hajótörést szenvedne, s mely a lelket megfosztaná életétől, az Isten kegyelmétől. Ti, kik méltók voltatok vigasztalókúl küldetni az Istenemberhez, midőn kínszenvedése előtt a kertben imádkozva vérrel verejtékezett: jőjetek az én vigasztalásomra is a keserűség és szenvedés szomorú óráiban; különösen pedig jőjetek segítségemre halálom óráján, hogy lelkem elválva porhüvelyétől, méltó legyen eljutni szent társaságtokba.

De nem csak hív őreimet, hanem dicső példányaimat is tisztelem bennetek, oh mennyei tiszta lelkek! követni akarom szent példátokat, azért kérjétek érettem a jó Istent, tegye bennem oly buzgóvá, oly tevékenynyé a felebaráti szeretetet, hogy az által én is látható őrangyala lehessek embertársaimnak, különösen a rám bizottaknak, hogy a tudatlanokat tanítsam, az elesteket fölemeljem, a tévelygőket jó útra vezessem, a gyengéket erősítsem, az elnyomottakat védelmezzem, a csábítás veszélyében forgókat kiragadjam.

Istenem! tégy engem erre méltóvá, s őrízz meg, hogy soha senkinek botrányára és kárhozatára ne legyek. Add, hogy lelkiismeretem minden szózatát, életem eseményeinek és tapasztalásaimnak minden intését, őrangyalom szózatáúl és intéseül vegyem, kit te küldesz üdvözítésemre. Engedj e földön emberi alakban angyali életet élnem, hogy egykor szent színed boldog látására eljutván, angyalaid seregében dicsérjelek és imádjalak mindörökkön örökké. Amen.

Az Anyaszentegyház imádsága.

Úr isten! ki az angyalok és emberek szolgálatait csodálandó renddel osztod föl, engedd kegyelmesen: hogy kik az égben téged szolgálatjokkal környeznek, azok e földön életünket oltalmazzák. A mi Urunk Jézus Krisztus által. Amen.

A dicsőült szentekhez.

Az igazak lelkei az Isten kezében vannak. Bölcs. 3,1.

Szenteidben csodálandó nagy Isten! hálát adok neked, hogy az emberi gyarlóságon is kitűntetted a te kegyelmed isteni erejét, melylyel együtt működve, a küzdelemben mindvégig hív halandó, barátoddá lehet a mennyei dicsőségben. Hála neked, hogy bennök példát támasztottál nekünk, melyet követve, egykoron hozzád juthatunk.

A szentek is gyarló teremtmények voltak, mint én; az élet különféle viszontagságainak alávetve, mint én; szegénység és fájdalom, gúny és megvetés volt e földön osztályrészök sokkal nagyobb mértékben, mint nekem; a kisértetek ezer neme csak úgy állt velök szemben, mint velem; és ők malasztod segélyével kivívták a diadalmat, mely őket dicsőséged részeseivé tette. Nekem is megadod, oh Isten! az üdvözülés ugyanazon eszközeit, melyeket ők használtak; rám is ugyanazon kötelmeket mérted, melyeket ők teljesítettek; ugyanazon erényre kell törekednem, mely által ők üdvözültek; ugyanoly körülmények között kell élnem, a minők között ők neked éltek. Ők is emberek voltak, mint én; oh bár az üdv eszközeit úgy használva, mint ők, én is eljuthatnék oda, hol ők végnélkül örvendeznek.

Azért, oh Istennek dicsőült kedveltei! testvéri bizalommal folyamodom hozzátok, kiket a közös emberi állapot, az egyenlő küzdelem, a hasonló hivatás sorsosaimmá tett, s kik mindenek felett az embertársaitok iránt égő szeretetet átvittétek a jutalom országába is, hogy a kik itt a földi zarándokságban az emberiség jótevői, minden inségben kész segédei voltatok: boldogságtokban szószólóink, pártfogóink legyetek. Ez alapja azon kegyeletnek, és tiszteletnek, melylyel a kereszténység irántatok viseltetik; ez alapja azon bizodalomnak, melylyel hozzátok folyamodom, nyerjetek nekem Istentől kegyelmet, hogy azon szeretet-viszonyra, melyben velem ti vagytok, magamat soha méltatlanná ne tegyem. Legyetek segítségemre, hogy az igaz hitet, mely vezérfényetek volt ez életben, én is tétovázás nélkül kövessem: hogy az üdvözítő Jézus Krisztus, ki mellett közőletek számtalanok vérrel is tettek vallomást, én is örök hűséggel valljam, s ha úgy kivántatik, hűségemet életemmel és véremmel is pecsételjem; miután jól tudom, hogy az igazak lelkei Isten kezében vannak, és a halál gyötrelme nem éri őket; ha az esztelenek szemeiben meghalni látszanak, és kimulások gyötrelemnek tartatik is: ők békeségben vannak, az ő reményök halhatatlansággal teljes, mert Isten magához méltóknak találta őket, mint égő áldozatot, úgy fogadja őket.

Legyetek velem, hogy Krisztus igaz anyaszentegyházához oly szeretettel ragaszkodjam, mint a minővel ti hódoltatok neki, az emberiség legjobb anyjának kegyelemszereit oly készséggel használjam, mint ti használtátok az élet minden viszontagságaiban; Isten akaratján megnyugodva, oly béketüréssel viseljem a rámmért szenvedéseket és csapásokat, mint ti viseltétek; s mindenben és mindenek felett az Isten országát és az ő igazságát keressem, mint ti kerestétek, és föltalálni szerencsések lehettetek.

Különösen pedig a ti pártfogástokat kérem, Isten kertjének ékes liliomai, tisztaságos szent szűzek! és ti, a nőnem többi drága gyöngyei! kik az örök díjazás isteni kincstárában enyészhetlen fénynyel ragyogtok. Tapasztalásból ismeritek a női sziv gyengeségét, a női erény után incselkedő ezer veszedelmeket; azért siessetek különösen oltalmamra, hogy Jézus drága vérével megváltott lélek a csábítás tőrébe ne essék kárhozatára; hogy a félénk szív a nagy küzdelemben el ne csüggedjen; hogy az életpálya tövisei között megőrízve érzelmeim tisztaságát, a szerény elvonúltságban megedzve akaratom erejét, méltó legyek eljutni azon szeplőtlen társaságba, melyben ti magasztaló énekekkel kisérítek az Isten Bárányát, a mi Urunk Jézus Krisztust. Amen.

Az Anyaszentegyház imádsága.

Örök mindenható Úr Isten! ki megengedted, hogy minden Szentek érdemeit egy közüneppel tisztelhetjük: kérünk, hogy miután megsokasítottad szószólóinkat, add meg ohajtott segedelmed bőségét is. A mi Urunk Jézus Krisztus által. Amen.

Sz. József napján.

A te szentséges Szülőd jegyesének érdemei, kérünk Uram! segítsenek minket, hogy a mit tehetségünkkel meg nem nyerhetünk, az ő közbenjárása által nekünk megadassék. Ki élsz és uralkodol mindörökön örökké. Amen.

Keresztelő sz. János születéséről.

Úr Isten! ki e mai napot szent János születése által minekünk tiszteletreméltóvá tetted: add meg népednek a lelki örömek malasztját, s minden híveid elméjét az örök élet útjára igazgassad. A mi Urunk Jézus Krisztus által. Amen.

Sz. Péter és Pál ünnepén.

Úr Isten! ki a mai napot szent Péter és Pál apostolaid vértanuságával megszentelted: adjad anyaszentegyházadnak, hogy mindenben azoknak kövesse parancsait, kik által a hit tudományát vette. A mi Urunk Jézus Krisztus által. Amen.

Sz. István király ünnepén.

Engedd kegyelmesen mindenható Úr Isten! hogy szent István, a te hív szolgád, azon anyaszentegyháznak, melynek a földön terjesztője volt, mennyekben dicsőséges védelmezője legyen. A mi Urunk Jézus Krisztus által. Amen.

Ezután könyörögj „az ország javáért”, a 420. lap szerint.

Sz. László király ünnepén.

Úr Isten! ki szent László király hitvallódat különféle csodákkal megdicsőitéd! adjad kérünk, hogy az ő érdemei által segíttetve, minden rosztól megőriztessünk, s az örökkévaló örömökben részesüljünk. A mi Urunk Jézus Krisztus által. Amen.

Sz. Imre herczeg napján.

Úr Isten! ki az ifjuság virágával ékeskedő szent Imrét szenteid társaságába fölmagasztaltad; adjad kérünk, hogy kit magad iránt buzgóvá tettél, ugyanannak nálad örökös segélyét érezzük. A mi Urunk Jézus Krisztus által. Amen.

Sz. Anna asszony napján.

Úr Isten! ki szent Annát azon kegyelemben részesítetted, hogy egyszülött Fiad anyjának szülőjévé lenni méltónak találtassék; engedd kegyelmesen: hogy a kinek ünnepét szenteljük, nálad az ő pártfogásával segíttessünk. A mi Urunk Jézus Krisztus által. Amen.

Sz. Mária Magdolna napján.

Kérünk Uram! szent Mária Magdolna esedezése által segíttessünk, kinek könyörgésére a negyednapos halott Lázárt föltámasztottad. Ki élsz és uralkodol mindörökkön örökké. Amen.

Magyar szűz sz. Margit napján.

Úr Isten! szűzesség szeretője őrzője, kinek ajándékából Margit szolgálóleányod a szűzesség tisztességét jó cselekedetek érdemével egyesítette; engedd kegyelmesen: hogy lelkünk épségét az üdvös bűnbánat szellemével megujíthassuk. A mi Urunk Jézus Krisztus által. Amen.

Szűz sz. Katalin napján.

Úr Isten! ki Mózesnek a Sinaihegy tetején törvényt adtál, s ugyanazon helyen angyalaid által szent Katalin szűz és vértanúd testét csodálatosan eltemettetéd; adjad kérünk, hogy az ő érdemei és esedezései által azon hegyre, mely Krisztus, eljuthassunk. Ki teveled él és uralkodik mindörökön örökké. Amen.

Szűz sz. Borbála napján.

Úr Isten! ki hatalmad több csodatételei között a gyöngéd nemben is megadtad a vértanuság győzedelmét; engedd kegyelmesen: hogy a kik szent Borbála szűz és vértanud születését ünnepeljük, az ő példája után tehozzád juthassunk. A mi Urunk Jézus Krisztus

által. Amen.

Magyar sz. Erzsébet napján.

A te híveid szívét, könyörülő Isten! világosítsd meg, és szent Erzsébet dicsőséges esedezésére adjad: hogy a világ javait megvessük, és mindenkor mennyei vigasztalásnak örvendjünk. A mi Urunk Jézus Krisztus által. Amen.

Nepomuki sz. Jánoshoz, a jó hírnév párfogójához, litánia.

Uram! irgalmazz nekünk.

Krisztus! kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz minekünk.

Megváltó Fiú Isten!

Irgalmazz minekünk.

Szentlélek Úr Isten!

Irgalmazz minekünk.

Szentháromság egy Isten!

Irgalmazz minekünk.

Szentséges szűz Mária!

Könyörögj érettünk.

Istennek szent Anyja!

Könyörögj érettünk.

Nepomuki szent János!

Könyörögj érettünk.

Szent János! ki szüleidnek a boldogságos szűzhöz nyujtott könyörgéseik által születtél e világra.

Könyörögj érettünk.

Szent János! Ki születésedkor csodálatos fényességgel tiszteltettél.

Könyörögj érettünk.

Szent János! Ki szülőidnek egyetlen örömük és vígasztalásuk voltál.

Könyörögj érettünk.

Szent János! Az Isten házának szorgalmatos szolgája.

Könyörögj érettünk.

Szent János! Buzgó apostoli férfiú.

Könyörögj érettünk.

Szent János! Az evangeliumnak buzgó hirdetője.

Könyörögj érettünk.

Szent János! A prágai anyaszentegyháznak világossága.

Könyörögj érettünk.

Szent János! Az egyházi férfiak tüköre és példája.

Könyörögj érettünk.

Szent János! Szegények és ügyefogyottak gyámola.

Könyörögj érettünk.

Szent János! Keseredettek vigasztalója.

Könyörögj érettünk.

Szent János! Minden világi pompának és dicsőségnek megvetője.

Könyörögj érettünk.

Szent János! Kicsinységedtől fogva a szűz Máriának ajtatos tisztelője.

Könyörögj érettünk.

Szent János! A lelkek üdvösségének fáradhatlan keresője.

Könyörögj érettünk.

Szent János! A bűnösöknek igaz penitencziatartásra vezérlője.

Könyörögj érettünk.

Szent János! A szentségnek tündöklő példája.

Könyörögj érettünk.

Szent János! Jövendölő lélekkel megáldott próféta.

Könyörögj érettünk.

Szent János! Angyali tisztaságnak edénye.

Könyörögj érettünk.

Szent János! Csodálatos béketürés formája.

Könyörögj érettünk.

Szent János! A gyónás titkainak győzhetetlen s állhatatos megőrzője.

Könyörögj érettünk.

Szent János! Kegyetlen kínokban győzhetetlen bajnok.

Könyörögj érettünk.

Szent János! Ki minden fájdalmat s keserves halált inkább szenvedni, hogysem a szent gyónásból legkisebb vétket kinyilatkoztatni akartál.

Könyörögj érettünk.

Szent János! Ki a martyrság által való halálra szüntelen készültél.

Könyörögj érettünk.

Szent János! Ki a szent gyónás titkainak elhallgatásaért a Moldva vízébe vettettél.

Könyörögj érettünk.

Szent János! Kinek holtteste a vizen éjjel ragyogó mennyei fényességgel kijelentetett.

Könyörögj érettünk.

Szent János! Ki koporsódban is sok csodával tündöklöttél.

Könyörögj érettünk.

Szent János! Istennek kedves martyra.

Könyörögj érettünk.

Szent János! Cseheknek nagy csodatevője és pártfogója.

Könyörögj érettünk.

Szent János! Prága városának drága kincse.

Könyörögj érettünk.

Szent János! Jó hírök s nevök veszedelmében forgandóknak hathatós pártfogója.

Könyörögj érettünk.

Isten! irgalmazz nekünk.

Uram! kegyelmezz nekünk.

Isten! irgalmazz nekünk.

Uram! hallgass meg minket.

Minden gonosztól.

Ments meg Uram minket.

Minden bűntől.

Ments meg Uram minket.

Minden veszedelemtől.

Ments meg Uram minket.

Az ördögnek incselkedésitől.

Ments meg Uram minket.

Döghaláltól, éhségtől és hadaktól.

Ments meg Uram minket.

A te parancsolatidnak megszegésétől.

Ments meg Uram minket.

Szentségtörő kárhozatos gyónástól.

Ments meg Uram minket.

Jóhirünk s nevünk gyalázatától.

Ments meg Uram minket.

A gonosz nyelvek rágalmazásától.

Ments meg Uram minket.

Mindennemű gonosztól.

Ments meg Uram minket.

A te dicsőséges szented, nepomuki szent Jánosnak hathatós érdeme és esedezése által.

Ments meg Uram minket.

Isten Báránya ki elveszed a világ bűneit.

Kegyelmezz minekünk.

Isten Báránya ki elveszed a világ bűneit.

Hallgass meg minket.

Isten Báránya ki elveszed a világ bűneit.

Irgalmazz minekünk.

Krisztus! hallgass minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Mi Atyánk stb. Üdvözlégy stb.

Imádkozzál érettünk dicsőséges nepomuki sz. János.

Hogy méltók lehessünk a Krisztus igéretére.

Könyörögjünk. Ah Istennek csodálatos Martyra és nagy Szentje, dicsőséges szent János! ki, hogy negyedik Venczel csehországi király gonosz kérésére sok kínzás után is a királyné gyónását ki nem akartad jelenteni, a Moldva vizébe a prágai hídról levettettél, és a folyóvizen, a hol tested elmerült, éjszaka megjelenő fényesség által, úgy mint a te ártatlanságodnak és nagy szentségednek bizonyos jele által kijelentettettél, és az egész egyházi rendtől és néptől nagy tisztelettel a prágai főtemplomba vitettél és eltemettettél; Téged, ki a szent gyónás titkainak megtartásáról ily csodálatos és örökkévaló emlékezetet magad után hagytál, ezen nagy érdemeid és Istentől neked adatott malasztid által nagy bizodalommal kérünk, nyerd meg nekünk, hogy az Istennek ellenünk fölgerjedett haragja megszünjék; hogy; ő a bűneink által érdemlett büntetéseket, döghalált, éhséget, hadakat és más testi s lelki veszedelmeket kegyelmesen tőlünk eltávoztassa: és hogy mi halálunk előtt bűneinkről töredelmes gyónást és penitencziát tarthassunk, Istennek tetszhessünk, életünket szentül végezhessük, és az örök életre beléphessünk.

Figyelmezz, Uram! a mi könyörgésünkre, melyet nepomuki szent János emlékezetére hozzád bocsátunk, hogy az ő esedezése és érdeme által e jelenvaló életben minden gyalázattól, szégyenvallástól megmenekedjünk, s halálunk előtt igaz penitencziát tartván, az örök boldogságba juthassunk. A mi Urunk Jézus Krisztus érdemei által. Amen.

Név-szentünkhöz. Születés- vagy névnapon.

Hozzád tekint föl a vándor földi pályán küzdő híved, oh dicső Szent; ki szinte ez uton, hasonló gyarló testben, ugyanazon kisértetek és veszélyek között élve, szenvedve és harczolva nyerted meg Isten kegyelme által a dicsőség koronáját, s nagy szereteted és tündöklő erényeid által ragyogó csillaga lettél az anyaszentegyháznak. Hozzád emelem föl szívemet és kérem hatalmas pártfogásodat, mert a te neved alatt ismer és fogadott föl engem gyermekéül az egyház, s mielőtt erről magam gondoskodhattam, vagy választhattam volna, a te neved adatott nekem a szent keresztségben, te választattál különösen védőmül és követendő példányomul. Megujítom a szent fogadásokat, melyeket nevemben az ujjászületés fürdőjénél tettek; magaméivá teszem azokat, ellenmondok a gonosz léleknek, minden ármányainak és pompáinak; rendíthetlenűl hiszek a mindenható Atya, Fiú és Szentlélek Istenben; oh dicső Védszentem! könyörgésed által jőjj segítségemre, hogy ezen fogadásaimat híven megtartsam mindhalálig; hogy hitemet Isten iránt az ő törvényeinek teljesítésével tűntessem ki; reményemről azon bizodalom és engedelmesség tegyen tanubizonyságot, melylyel az ő szent akaratján megnyugszom; és iránta égő szeretetemben semmi viszontagság, kisértet és szenvedés meg ne ingasson. Segíts meg, hogy ártatlanságom tiszta köntösét, melyet a szent keresztségben nyertem, szeplőtelen síromig megőrízzem; és ha a gyarlóság vagy bűn azon valami szennyet ejtene, siessek ezt tisztára mosni töredelmem könnyei s az én Jézusom drága vére által. Segíts a te szent példád után ez életpályán úgy haladnom, hogy az Isten kegyelmét javamra fordítva s pártfogásod által gyámolítva, elnyerhessem az örökélet koronáját, s egykor az égiek társaságába eljutva, magasztaljam és áldjam a jóságos Istent, ki nekem benned ily kalauzt és példát támasztott az emberi gyarlóságban az örök élet megnyerésére. Amen.

Különféle könyörgések.

Imádkozzatok egymásért, hogy üdvözüljetek. Jakab 5,16.

Az anyaszentegyházért.

Úr Isten! ki az emberiség ideig és örökkévaló boldogítására e földön anyaszentegyházadat alapítottad, s azt mennyei tanításod letéteményesévé és kegyelemszereid sáfárává tetted: őrízd meg irgalmadnak e jótékony intézményét, melyért a te szent Fiad, a mi Urunk Jézus Krisztus drága vérét ontotta, hogy mint jó pásztor, benne az emberiséget egybegyűjtse és örök czéljára vezesse. Add, hogy mindenkor engedelmes leánya legyek e közös jó anyának, mely szerető gondjaival bölcsőmtől a sírig oly híven elkísér, s még a síron túl akkor is megemlékezik híveiről, midőn őket a hálátlan világ rég elfeledte az enyészet porában. Add, hogy anyai intéseit gyermeki készséggel kövessem, törvényeit hódoló engedelmességgel teljesítsem, és hozzája minden viszontagságban törhetlen hűséggel ragaszkodjam. Ha fölzúdúlnak ellene a világesemények hullámai, engedd bizodalmamat ő benne helyeznem, ki anyaszentegyházát rendíthetlen kőszálra építette, kinek egy intésére a világrendítő események förgetege csak úgy lecsendesedik, mint egykor a háborgó tenger lecsillapodott. Őrízd meg híveit a kárhozatra vivő szakadásoktól, vezéreld Szentlelked által világvégezetéig; hogy egy hitben, egy Krisztusban, egy igazságban egyesűlve, e földön vitézkedő anyaszentegyházad hívei egykoron mennyben diadalmaskodó anyaszentegyházadnak boldog tagjaivá lehessenek. A mi Urunk Jézus Krisztus által. Amen.

Az egyházi és világi előljárókért.

Mindenható Úr Isten! ki gondviselésed eszközeiűl gyarló embereket választván, ily módon is kitünteted isteni hatalmadat a világ kormányzásában, áraszd rám kegyelmedet, hogy ki imádva elismerem benned a legfőbb hatalmasságot és minden hatalom kútfejét: annak általad rendelt egyházi és világi képviselőit köteles engedelmességgel tiszteljem, s így isteni törvényednek készséggel hódolva, teljesítsem szent akaratodat. Te, ki minden híveidnek főpásztora és kormányzója vagy, tekints kegyelmesen fölkent szolgádra, kit anyaszentegyházad látható fejévé, Krisztus Jézus földi helytartójává rendeltél; add őt szóval és példával alattvalóinak áldásává lenni; tartsd meg vele egyességben; támogasd és vezéreld többi egyházi előljáróinkat is: hogy keresztény nyájad, mely általok kormányoztatik, az igaz hit érdemében folyvást növekedvén, az örök boldogságot velök együtt elnyerhesse. Áraszd ki kegyelmed áldását világi előljáróinkra is, hogy a te szent törvényeddel megegyezőleg kormányozhassák földi ügyeinket. Lebegtesd előttök szüntelen hivatásuk fönségét, hogy ahhoz méltólag, lelkiismeretesen teljesítsék kötelmeiket az emberiség boldogítására. Világosítsd föl őket Szentlelkeddel, hogy az igazságot megismervén, azt mint csalhatlan vezérfényt híven kövessék, attól semmi emberi tekintet miatt el ne távozzanak, hanem azt részrehajlás nélkül szolgáltassák ki egyaránt mindenkinek, hogy midőn majd igazságos itélőszéked előtt meg kell jelenniök, ne az elnyomott igaz ügy kérjen tőled boszút az ő kárhoztatásukra: hanem a védett ártatlanság esdekeljen tőled irgalmat az ő üdvözítésökre. Segíts meg, Uram! hogy a tekintély és engedelmesség, az igazság és szeretet karöltve működvén, magasztalja e földön isteni bölcseségedet. A mi Urunk Jézus Krisztus által. Amen.

Az ország javáért.

Világok Ura Istene! kinek kezében van minden országok és népek sorsa, a te isteni rendelésed az, hogy a külön nemzetekből, mint megannyi nagy családokból alakúljon az emberiség; a te gondviselésed jelölte ki minden nemzetnek világtörténeti hivatását, te tetted előttünk becsessé a földet, melyen annyiszor apáink vére folyt, melyhez annyi kedves emléket több mint egy ezredév csatolt; te rendelted nekünk e földet, hogy az bölcsőnk s majdan sírunk is legyen, mely ápol s eltakar; te támasztál nekünk itt az igaz hit és erény utján is magasztos példákat, kik mint megannyi ragyogó csillagok tündöklenek nem csak e hon határai között, hanem anyaszentegyházadnak világra terjedő egén is. A honszeretet legdicsőbb példányát a te szent Fiadban, a mi Urunk Jézus Krisztusban imádom, ki mint Isten, előrelátva romlásnak indult hazája veszedelmét, mint honfi, azt keserű könnyekkel megsiratta. Ezen isteni példa által lelkesíttetve, könyörgök neked, mindenség Ura! áraszd a te áldásodat országunkra, távoztasd el tőlünk a drágaságot, éhséget, hadakat és mirigyhalált; áldd meg az ország népének verejtékes igyekezetét, hogy mindennapi kenyerét, mindenki megkeresvén, azt, neked buzgón hálát adva, elkölthesse övéivel. Haragod ostorai közől, távoztasd el különösen a pártviszályt és egyenetlenséget; legyen országunk a béke, szeretet és egyetértés szép országa. Egyesítsd velem könyörgésedet, kiváltképen te, magyarok Nagyasszonya, Magyarország oltalmazója! boldogságos szűz Mária! kinek anyai oltalmába országunkat szent István oly erős bizodalommal fölajánlotta; e dicső királyunknak, az erős lelkű és karú szent Lászlónak, az ártatlan szent Imrének, a tiszta szűz Margitnak, a jótékony szent Erzsébetnek, s Magyarország többi dicső védszenteinek buzgó esedezése tegye méltóvá az én könyörgésemet, hogy ki Isten jóvoltából Magyarország leánya lehetek, egykoron az ő társaságukba eljutva, mennyország leánya lehessek. A mi Urunk Jézus Krisztus által. Amen.

A szülőkért.

Mennyei Atyám! te nem csak a természetnek szívükbe irt törvényével, hanem villámlások és mennydörgések között kijelentett parancsod által is köteleztél minket, hogy atyánkat és anyánkat tiszteljük. Annál több készséggel hódolok isteni parancsodnak, mennél kevésbbé vagyok képes teljesen meghálálni azon számtalan jótéteményeket, melyeket rám szüleim által árasztottál, születésem perczétől kezdve, mindez óráig. Csak te tudod, oh Istenem! teljes értékét a szülői szeretet ama sok gondjainak, aggodalmainak, melyekkel ők ápolják magzataikat; te tudod az ő álmatlan éjjeleiket, gondteljes napjaikat, melyekben magokról mintegy elfeledkezve, szülötteiknek élnek; te tudod csak megenyhíteni a sok fáradalmat, melyet gyermekeikért viselnek; megédesíteni a keservet, melyet nekik olykor magzataik bajai okoznak. Őket rendeléd legjobb barátainkká, ők mozdítják elé szívből szerencsénket, s ha az önző világ eltaszít is, e szülői szív menedéket ad az elhagyott gyermeknek; kit ha egész világ kárhoztat is, a szülői szeretet menteni tud. Mennyei Atyám! ki gondviselésed áldását legnagyobb mértékben szüleim által árasztod rám, áldd meg őket, te légy jutalmazója nagy szeretetöknek, melyet én meghálálni elégtelen vagyok. Nekem pedig add kegyelmedet, hogy szüleim iránt szívemben égő szeretetem soha el ne lankadjon, hanem inkább növekedjék. Nevelje tekintélyöket az őszinte tisztelet, melyet irántok minden alkalommal kitüntetni, örömemnek tartsam. Tevékeny hálám előzze meg őket, és legyen mindenkor szolgálatukra és segélyökre. Őrizz meg az engedetlenségtől, mi érzékeny szívöket sérthetné, hogy soha egy kellemetlen perczet se okozzak nekik, hanem inkább hintsek örömrózsákat éltök utjára, melynek érettem ők annyi töviseit türelemmel szenvedték. Add, hogy üdvös parancsaikat és intéseiket szívesen fogadjam és kövessem, fegyelmök ellen soha ne szegüljek. Add, hogy szomorú napjaikban őket szívesen vigasztaljam, hajlott korukban gyámolítsam, betegségükben ápoljam, gyengeségeiket gyermeki szeretettel takarjam. Lebegtesd előttem, oh Isten! szüntelen azon gondolatot, hogy csak úgy mondhatlak téged Atyámnak, s úgy tehetem magamat méltóvá atyai kegyelmedre, ha szüleimet tiszta szívemből tisztelem és szeretem. És ha őket e mulandó életből kiszólítod, jutalmazd meg őket örök boldogsággal országodban, hol a szülői szeretet és gyermeki hála egyesűlve magasztalja atyai jóságodat. A mi Urunk Jézus Krisztus által. Amen.

Hajadon könyörgése.

Isten! erőtlenek oltalma és gyengék erőssége! nálad keresek védelmet, hogy megőrízz az élet förgetegében! neked szentelem szívemet, hogy megszenteld annak érzelmeit. A tiszta lélek buzgó ájtatosságával neked illatozzék virágkorom, s midőn ezt neked fölajánlom, egyszersmind megemlékezem arról, hogy az ifjukor, de maga az élet is elhervad, mint a virág, sokszor hamarább, mint a balúl számító remény ohajtaná. Lebegtesd előttem szüntelen e gondolatot, forogjon elmémben mindenkor isteni jelenléted emlékezete, hogy megóvjon minden ballépéstől. Oh főkép az első ballépéstől őrizz meg, Istenem! mely a többit oly könnyen vonhatná maga után. – Add, hogy tisztán megőrizzem ártatlanságom szeplőtelen köntösét, melylyel a szent keresztségben fölékesítetted lelkemet. Őrizz meg a világ hiúságaitól; legfőbb gondom legyen mindenek fölött neked tetszeni, mert ha az egész világnak tetszeném is, ez nem nyújtana kárpótlást azért, ha kiesném a te szent kedvedből. Add, hogy a Szentléleknek tiszta temploma lehessek, s így bennem méltó hajléka legyen szent Felségednek. Lebegjen előttem szüntelen a tisztaság liliomának, a boldogságos szűz Máriának szeplőtelen példája, hogy az élet ösvényén az ő nyomdokait kövessem. Szerényen magányba vonúlva élt ő, egész alázatossággal hódolva szent akaratodnak, szelidség, angyali tisztaság, béketürés voltak a szép erények, melyek őt előtted oly kedvessé tették; add, hogy ezek által igyekezzem én is megnyerni szent tetszésedet. Őrizd meg szemeimet minden tilos látványtól, zárd el füleimet minden kártevő beszédtől, szenteld meg nyelvemet, hogy arra vétkes szó soha ne jőjjön. Távolítsd el tőlem a bűnre csábító alkalmakat, s ha szép szín alatt közelednének felém, adj éles látást, hogy a rózsák alatt lappangó kigyót azonnal fölismerjem, az édes fölszín alatt rejlő mérget azonnal észrevegyem. Ments meg a hiú tetszvágytól, az oktalan fényűzéstől; legdrágább ékszeremnek tartsam szívem ártatlanságát s lelkiismeretem nyugalmat a világ minden ékessége fölött. Oltsd el szívemben a vétkes indúlat szikráját, mielőtt az lánggá nőhetne, s boldogságomat elhamvaszthatná. Lángoljon bennem isteni szereteted tüze, melyet buzgó imádságommal éleszszek. Add örömemet találnom a csendes háziasságban és hasznos foglalkozásban; minden törekvésem és foglalkozásom czélja pedig lelkem üdve legyen, melynek elnyerésére segíts meg, oh Atyám! A mi Urunk Jézus Krisztus által. Amen.

Menyasszony könyörgése.

Isten, szeretet szent Istene! te oltottad belém az érzést, mely szívemben választottam iránt rokonszenvvel ég. Neked mutatom be szívemet áldozatúl, hogy szenteld meg annak lángjait, s a mi benne tán nem oly tökéletes, nem oly tiszta, mint te óhajtanád, tisztítsd meg azt isteni szereteted tüzével, hogy ezzel egyesűlve lobogjanak szívem lángjai a te dicsőségedre. Gyermeki bizodalommal isteni kezeidbe teszem le sorsomat, oh Atyám! kinek akaratja nélkül egy hajszál sem esik le fejünkről, ki mindent oly bölcsen rendelsz el és igazgatsz. A házassági állapotot is te szerzetted, s szent Fiad azt szentségi méltóságra emelte; szent akaratodnak hódolva, határozom el magamat e nagy fontosságú lépésre, reménylve, hogy részesíteni fogsz kegyelmedben, melyet híveidnek igértél. Hogy erre méltóvá legyek, könyörgéssel járulok színed elé, oh Atyám! add nekem Szentlelkedet, s általa világosíts föl engemet, hogy egész nagyságában megismerhessem fontosságát azon frigynek, melytől egész jövőm, jövendő boldogságom és üdvöm függ, és nem csak enyém, hanem választottamé s azoké is kiket szeretetünk zálogául adni fog majd isteni bölcseséged. Add, hogy szövetségünk alapjáúl a hozzád rendíthetlenül ragaszkodó hitet, s ennek gyümölcsét, az erényt tekintsük, s arra szent kegyelmedben tiszta szándékkal, tiszta szívvel s bűntől ment lelkiismerettel lépjünk… ah mert, hogyan reménylhetnénk kölcsönös állandó hűséget azon frigyben, melyre irántad tartozó hűségünk megszegésével lépnénk! hogyan lehetne áldásod a szövetségen, melynek kezdetét a romlásra vezető bűn kötötte! Add, Uram! ezt komolyan szívemre vennem; add, hogy választottammal egymás erényének őrangyalai legyünk, s házassági szövetségünk méltó legyen annak keresztény eszményképéhez, azon szeplőtelen frigyhez, mely Krisztust anyaszentegyházával egyesíti. Szent kegyelmed adjon szilárd jellemerőt, elhatározott akaratot, hogy házasságunk alatt nem csak az örömnek gyorsan röppenő óráiban, hanem a szenvedésnek és küzdelemnek lassan haladó napjaiban és éveiben is hívek legyünk az oltárnál teendő eskünkhöz, megosztva a bánatot is, kik az örömben szívesen osztozunk. Uram! te szenteld meg szándékomat, mely ezen lépésre vezet; te áldd meg a frigyet, melyre szent nevedben lépni készülök, te áldd meg választottamat, kit nekem ez életpályán társúl rendeltél; hogy isteni félelmedben és szeretetedben, boldog egyetértésben és hűségben tölthessük földi életünket, s ezután az örök életre méltók lehessünk. A mi Urunk Jézus Krisztus által. Amen.

Leendő anya könyörgése. Salézi sz. Ferencztől.

Örök Isten! végtelen jóságú Atya ki a házasság szentségét rendelted, hogy itt az embereket megsokasítsad, és ott a mennyei várost újra benépesítsed! leborúlok imádva szent Fölséged előtt, és hálát adok neked a magzatért, melyet szívem alatt hordozok, melynek a te jóságod lételt adott. Uram! mivel ezt te jónak láttad, azért terjeszd ki gondviselésed karjait, véghezvivén a művet, melyet kezdettél és folytonos segítséged által hordozd velem a teremtményt, melynek bennem lételt adtál, világrajövetének órájáig. Azután pedig, oh életemnek Istene! légy velem, és te a szent jobboddal támogasd erőtlenségemet. Vedd oltalmadba méhem gyümölcsét, és őrizzed őt, hogy a ki már a teremtés által tulajdonod, a megváltás által is tied lehessen, a szent keresztség által fölvétetvén anyaszentegyházad, a te szeplőtelen jegyesed kebelébe.

Oh lelkemnek Ura! ki földi életedben a gyermekeket annyira szeretted, és őket gyakran fölvetted karjaidra: vedd föl ezen gyermeket is, és add részesévé lenni Isten fiainak örökségében, hogy midőn Atyjának téged vall és téged hí segélyűl, a te neved szenteltessék meg általa, és jőjjön el hozzád a te országod. Ime, oh édes Üdvözítőm! neked ajánlom, szentelem és áldozom őt, hogy engedelmeskedjék parancsaidnak, szeresse szolgálatodat és szolgáljon szeretetednek.

Bármily sok kínnak és fájdalomnak vetette is alá igaz büntető itéleted első anyánkat egész nemzedékével egyetemben, – én teljes készséggel fogadom el, Uram, mindazon fáradalmakat, melyeket ez alkalommal rám ereszteni akarsz, és alázatosan kérlek a te szentséges Anyádnak, a szeplőtelen szűz Máriának szent és örömteljes szülése által, légy kegyes hozzám szülésem fájdalmas órájában, és szentelj meg engem a gyermekkel együtt, melyet jóságod nekem adni fog, örök szereteted áldásával, és jóvoltodban megnyugvó teljes bizodalommal.

És te, Megváltóm szent Anyja, boldogságos szűz Mária, a nőnem egyetlen dicsősége! gyámolítsd pártfogásoddal az én alázatos könyörgésemet, hogy a te szent Fiadtól az ő irgalmánál fogva, kegyes meghallgattatást nyerhessek. Azért járulok hozzád, oh teremtett lények legkedvesebbje! és kérlek tégedet ama szeplőtelen szűz szeretetre, melylyel jámbor jegyesed, szent József iránt viseltettél; a te szent Fiad születésének végtelen érdemeire, és azon szent testre, mely őt hordozta.

Istennek szent Angyalai! kiknek őrzésére vagyok bízva a magzattal együtt, melyet hordozok, oltalmazzatok ti is, és vezéreljetek minket, hogy segélytek által végre azon dicsőségbe juthassunk, melyet ti már élveztek, és ti veletek dicsérhessük és áldhassuk a mi közös Atyánkat, Urunkat és Istenünket, ki él és uralkodik mindörökön örökké. Amen.

Anya könyörgése gyermekeiért.

Istenem! az anyai szeretet érzése, valamint a te törvényed emlékeztet azon kötelességemre, hogy gyermekeimet szent tanításod elvei szerint erényességben az ég számára neveljem. Gondjaimra bízott tulajdonaid ők, Uram! és egykor az én kezeimből fogod őket számon kérni. Szívemre veszem az apostoli szózat intését: hogy ki övéivel nem gondol, az a hitet megtagadta, és rosszabb a hitetlennél. De mit használna, ha gyermekeimnek csupán testi szükségeiről s földi jólétéről gondoskodnám, lelkök képezését és megszentelését pedig elmulasztanám? Lelkökre akarom fordítani fő gondomat; de ha belőlök jó embereket, igaz keresztényeket nevelhessek, a te mindenható segélyedre van szükségem – oh Atyám! Azért teljes bizodalommal folyamodom hozzád, könyörögve, világosíts föl engem, hogy megismerjem a mi jót e végre tennem kell; s adj eltökéllett akaratot és kitartó buzgalmat, hogy azt véghez is vigyem. Mérsékeld bennem gyermekeim iránt a természetes szeretetet, hogy az soha ne fajúljon ama gyengeséggé, mely sok szülőt elfogulttá, vakká tesz gyermekeinek rossz hajlamai és tettei iránt, mely sok szülőt oktalan és vétkes engedékenységre csábít. Adj belátást, Uram! szelíden bánnom velök, midőn a jóság elégséges; szigorral, mikor az szükséges. Jőj segítségemre malasztoddal, hogy életemben soha egy lépésem se szolgáljon gyermekeim megütközésére vagy botrányára: hanem inkább azok épülésére és fényes példájára mindenben, a mi jó, igaz és dicséretes.

Gyermekeimet pedig áldd meg Szentlelkeddel, hogy téged szeretni és félni korán megtanúljanak; adj nekik fogékonyságot és engedelmességet, hogy jó szándékú törekvéseim rajtok meg ne hiúsuljanak. Nem kérek számokra gazdagságot, csak erőt és kedvet adj nekik a tevékeny munkássághoz, hogy azon állapotban, melybe őket helyezni fogod, a szükségeseket megszerezhessék. – Őrízd meg szívöket a bűnös indulatok rabszolgaságától, ártatlanságukat a csábítás tőreitől. Add, hogy a bűnt, mint legnagyobb roszat mindenkor utálják, s visszaijedjenek gondolattól, hogy egykor azzal magokat beszennyezzék. Vezesd őket mindig jó emberek társaságába, kiknek példája őket szorgalomra, jámborságra és erényességre buzdítsa. Add hogy kerüljék a könnyelműeket, és csak tiszta jellemű erényesekkel tartsanak. Ha előre látod, oh mindenható Isten! hogy elfajúlnak, elveteműlnek, az emberiség kárára lesznek: oh akkor inkább vedd magadhoz őket, mielőtt ártatlanságukat eljátszanák. Ha pedig látod, hogy az emberiségnek hasznos, becsületes tagjai lesznek: akkor hosszabbítsd meg napjaikat, s e végből, ha neked úgy tetszik, tartsd meg az életemet is, hogy nevelésöket bevégezhessem. De ha mást végeztél felőlem, nem csüggedek el, legyen meg a te szent akaratod… neked, a legjobb Atyának adom át őket, te légy az ő védelmök és oltalmok. Te felőlem is gondoskodtál, őket sem fogod elhagyni. Legfőbb gondom lesz, gyönge szívökbe oltani a te szent törvényed iránti szeretetet és engedelmességet, hogy méltók legyenek jóvoltod kegyelmére, melyet különösen a jámboroknak igértél. Szaporítsd általok e földön a jó, erényes és haszonvehető emberek számát, mennyországban pedig a választottak seregét. Engedj már itt azon vigasztaló reményben élnem, hogy egykor számot adva neked, mondhassam: Uram! a kiket nekem adtál, azokból senkit sem vesztettem el. Amen.

Nő könyörgése házastársért.

Jóságos Atyám! szívem buzgó hálájával ismerem el gondviselésednek azon kegyes intézkedését, melynélfogva a házasság szentsége által a gyenge nőnek oltalmad, pártfogást és menedéket rendeltél az ő férjében. Te, ki magad oltád szívünkbe a kölcsönös szeretetet, vedd kedvesen e szívvirágnak hozzád emelkedő illatát, a buzgó könyörgést, melyet hitvestársamért terjesztek isteni szent színed elé. Oh kegyelemnek kútfeje! áraszd rá malasztodat, hogy szent oltárodnál az egybekelésünkkor vett áldás foganatát élvezhessük. Őrizd meg őt minden testi és lelki veszélytől; tartsd meg és neveld benne irántam azon hajlamot és szeretetet, ama bizodalmat és becsülést, mely alapja a házi boldogságnak. Adj neki jellemszilárdságot, mely őt a hűségben bármi veszélyes kisértetek között rendíthetlenné tegye; s távolítsd el tőlem még árnyékát is mindannak, mi benne azt megingathatná, s köztünk a félreértés, a gyanú mérges kigyójának helyt adhatna. Adj sikert jó szándékú munkásságához, hogy családunk kis körében gondviselésednek méltó képviselője lehessen; s adj kegyelmet nekem, hogy a mennyiben köröm engedi, részvétem által ebben ösztöne és öröme lehessek. Áldd meg napjait azon örömmel, mely benned keresi és találja kútfejét, s add, hogy ebben én is minél nagyobb tényezője lehessek. Ha pedig keserűséget és szenvedést mérsz hitvestársamra, add, hogy azt vele tökéletes szeretettel megoszszam, és soha egy komor perczének se legyek okozója. Tartsd meg őt az erény útján állhatatosan, és engedd, hogy ezen vele mindenkor karöltve járjak. Ha pedig a veszélyes alkalmak, csábító kisértetek, rosz számítások erről eltántorítanák: Istenem! adj nekem akkor kétszeres erőt, hogy őt az elhagyott igaz ösvényre visszavezethessem: adj türelmet, hogy innen származandó szeszélyeit, kedvetlenségeit elviselhessem; ne engedj pihennem addig, míg őt neked s önmagának vissza nem nyerhetem. Ha szívemnek kell is megszakadni, ha mindenemnek elveszni; csak segíts az ő lelkét megmentenem: hogy így saját lelkemet is megmentve, végre egyesült buzgalommal áldjuk és dicsérjük szent nevedet. A mi Urunk Jézus Krisztus által. Amen.

Özvegységben.

Elhagyottak oltalma, árvák és özvegyek jóságos Atyja! nálad keresek menedéket szomorú özvegységemben, előtted öntöm ki szorongó szívem fájdalmas fohászait, tőled kérek enyhet, vígasztalást, oh mert a szívtelen világ hidegen elfordúl a szenvedőktől, inkább szeret örülni az örvendezőkkel, mint részvevőleg sírni a sírókkal. De te nem zárod el atyai szívedet a kesergő szívek sóhajaitól, nem fordítod el kegyes szemeidet a fájdalomkönyekkel telt szemektől, a te kegyelmed nem vonja meg vezérfényét a benned bízóktól, ha felettök a szerencse napját a viszontagságoknak bármily sötét felhői borítják is. Azért kihez folyamodhatnék reményteljesebb bizalommal a szegény özvegy, mint te hozzád, oh Uram! ki a vígasztalás kútfeje vagy! – Hozzád járúló gyermeki bizodalmam legelső nyilatkozata az őszinte megnyugvás szent akaratodon. Imádva hódolok szent végzetednek, melynélfogva az özvegység keserű poharát rám mérted; te tudod legjobban, miért vetted el tőlem a gyámolt, melyet boldogúlt hitvestársamban bírtam; talán szívemet akartad elvonni a földiektől, melyekhez túlságosan ragaszkodtam; a szenvedés által lelkem gondjára akartál komolyabban figyelmeztetni, melyről a jólétben tán könnyelműen elfeledkeztem. Legyen meg a te szent akaratod, nem zúgolódom isteni bölcs rendelésed ellen: csak adj erőt és kegyelmet az özvegyi állapot terheinek és keserveinek elviselésére. Őrizd meg lelkemet a bűn csábjaitól, erősíts meg a szenvedélyek ellen vívandó harczaimon, őrizd meg jó hírnevemet a roszakarat rágalmazó nyelvétől; add örömömet találnom a csendes elvonulásban, szerény köröm kötelességeinek hiv teljesitésében, leginkább pedig a veled való társalkodásban, ki a szenvedőkhöz annál közelebb vagy, mennél nagyobb rajtok az inség, mennél nagyobb bennök a te jóságodra támaszkodó bizalom. Légy kegyes gondviselő Atyja árváimnak, áldd meg anyai szeretetem tevékenységét, melyet nevelésökben most kétszeres erővel kell kifejtenem. Te pótold elégtelenségemet, te gyámolítsd tehetetlenségemet, s tedd sikeressé jó szándéku igyekezetemet.

Ah Jézusom szent Anyja! boldogságos szűz Mária! ki e földön annyi keserűség és fájdalom mellett, az özvegység súlyát is viselted, s az özvegyi állapotnak valamint dicsőséges példájává, úgy szeretetteljes oltalmává lettél: vond hozzád az én szívemet, és segíts meg a rám mért keserveket oly türelemmel viselni, mint te viselted, oh fájdalmak Anyja, szomorúak vígasztalója! Légy velem özvegységem szomorú napjaiban, mutasd be szent Fiadnak keseredett szívem fohászait, hogy általa megenyhíttetve, e múlandó élet siralomvölgyéből boldogúlt hitvesemmel a viszontlátás azon örömébe juthassak, melyet válás többé meg nem keserít, melynek vége soha nem lesz. Add meg ezt, Uram Jézus! segíts meg erre, Istennek szent Anyja! Amen.

Inséges időkben.

Ne emlékezzél meg, Uram! vétkeinkről, sem atyáink vétkeiről, és ne állj boszút bűneinkért.

Bocsásd meg vétkeinket, Úr Isten! A te szent Nevedért.

Könyörögjünk. Engedj Uram! engedj meg a te népednek, hogy érdemlett büntetésekkel fenyíttetvén, könyörületességedben mindenkor enyhűlést érezzen. A mi Urunk Jézus Krisztus

által. Amen.

Ezután mondatik a litania Jézus szentséges nevéről, l. 224. lapon.

Uram! hallgasd meg könyörgésünket.

És a mi kiáltásunk jusson elődbe.

Könyörögjünk. Világ Megváltója, Üdvözítő Jézus Krisztus! ki a veszélyben legbiztosabb oltalom, a keserűségben egyetlen vígasztalás vagy; hozzád folyamodunk a jelen inséges időkben is: adj erőt azon csapások elviselésére, melyeket most ránk, mértél, hogy megtéríts; fordítsd jóra inséges állapotunkat, és (adj alkalmas esőt, – adj tiszta időt, – szüntesd meg az éhséget és drágaságot, – szüntesd meg a mirigyhalált) ha ránk nézve üdvösségesnek látod: hogy a kik most a csapások alatt bizodalommal bár, de mégis félelem közt magasztaljuk szent nevedet, a csapásoktól megszabadúlva, nyugodtan és víg szívvel mondhassuk: Dicsértessék a Jézus Krisztus  mindörökké. Amen.

Imádkozzál érettünk, Istennek szent Anyja!

Hogy méltók lehessünk a Krisztus igéretére.

Könyörögjünk. Országunk Nagyasszonya, boldogságos szűz Mária! terjeszd elé szent Fiadnak méltatlan könyörgéseinket; és hathatós pártfogásod által, a jelen inséges időkben, nyerd meg nekünk az Isten akaratján való megnyugvás malasztját; nyerj békességet országunknak, nyerj erőt az inséggel küzdőnek, bátorságot a kétkedőnek, vígasztalást a szenvedőnek, gyámolítást az árvának, töredelmet a bűnösöknek, boldog kimúlást a haldoklónak, üdvösséget mindnyájunknak. A te szent Fiad, a mi Urunk Jézus Krisztus által. Amen.

Esőért.

Úr Isten! kiben élünk, mozgunk és vagyunk: adj alkalmas esőt nekünk; hogy mostani szükségünkben elegendőkép fölsegíttetvén, az örökkévaló jókat bizalmasabban kivánhassuk.

Adj nekünk, Uram! kérünk, hasznos esőt, és a föld száraz színét égi vizekkel kegyesen öntözd meg. A mi Urunk Jézus Krisztus által. Amen.

Tiszta időért.

Hallgasd meg, Uram! a tehozzád kiáltókat, és adj nekünk tiszta időt: hogy a kik bűneinkért méltán ostoroztatunk, irgalmadtól megelőztetvén, kegyességedet érezhessük.

Mindenható Úr Isten! kérjük kegyességedet, hogy a záporesők árját megszüntetni és arczod vidámságát velünk éreztetni méltóztassál. A mi Urunk Jézus Krisztus által. Amen.

Veszélyes förgetegben.

Úr Isten! kinek világrendítő hatalmát hirdeti a villám és förgeteg, s kinek egy intésére a háborgó tenger lecsillapodott: hárítsd el tőlünk a viharok minden kártékony veszedelmet; hogy a kik remegve hódolunk mindenható Fölségednek, üdvös félelem által magunkba szállásra és szeretetre indíttatva, s irgalmadra gyermeki bizodalommal támaszkodva, kegyességed vígasztalását mindenkor érezhessük. Ki élsz és uralkodol mindörökön örökké. Amen.

Éhség és drágaság idején.

Add meg nekünk, Uram! kérünk, buzgó könyörgésünk sikerét, s az éhséget és drágaságot kegyelmesen távoztasd el tőlünk; hogy ismerjék meg a halandó emberek szívei, mikép a csapások haragodtól jőnek, és irgalmadból szűnnek meg.

Adj Uram! testi táplálékot is híveidnek, kiket te, mennyből szállott kenyér! angyalok eledelével táplálsz. Ki élsz és uralkodol az Atyával és Szentlélekkel egyetemben, most és mindörökké. Amen.

Háború idején.

Úr Isten! kitől vannak a szent kivánságok, igaz tanácsok és tökéletes cselekedetek, add a te  szolgáidnak azon békességet, melyet a világ nem adhat; hogy szívünket parancsolatidban foglaljuk, és ellenségeink félelmétől megmenekedvén, oltalmad alatt csendességben éljünk.

Úr Isten! ki megtöröd a hadakat, és a benned bízóknak ellenségeit védő hatalmaddal megalázod, siess irgalmadért csengő szolgáid segítségére: hogy az ellenség vad dühét letiporván, téged szüntelen hálaadással dicsérhessünk.

Úr Isten! minden országok és királyok Ura! ki minket csapásiddal gyógyítasz, és kegyességeddel fenntartasz, áraszd ránk irgalmadat: hogy a béke csendessége hatalmad által fönntartatván, jobbúlásunk eszközlésére szolgáljon. A mi Urunk Jézus Krisztus által. Amen.

Mirigyhalál idején

Úr Isten! ki nem akarod a bűnösnek halálát, hanem megtérését; tekints irgalmasan hozzád forduló népedre, hogy midőn neked bánkódva hódol, haragodnak ostorát tőle kegyelmesen eltávoztassad.

Hallgass meg minket, üdvözítő Istenünk! és népedet haragodnak rettenetességéből megszabadítván, irgalmad bőségében biztosítsad. A mi Urunk Jézus Krisztus által.  igaz

Stella Coeli.

Mária, az égő csillag;

Ki Urunkat szoptatá,

Ádám vétkének halálos

Mirigyét kiszaggatá.

Oltsa el az égi csillag

A vészes csillagzatot,

Mely földünkre a mirigygyel

Annyi kínt s halált hozott.

Tengereknek dicsőséges

Fénycsillaga! nézz reánk,

Döghaláltól s a világi

Cseltől ments meg, oh Atyánk!

Keresztények orvossága!

Tartsd az épet, adj erőt

A betegnek, – mit az ember

Nem tehet, segítsd fel őt.

Minden csapásokban és szorongásainkban

Jöjj segítségünkre legkegyesebb szűz Mária!

Könyörögjünk. Irgalom Istene! kegyesség Istene! kegyelem Istene! ki megkönyörültél néped inségén, és mondád a ráeresztett öldöklő angyalnak: Elég már! vond vissza kezedet ama dicsőséges csillag szeretetéért, kinek drága emlőit vétkeinknek mérge ellen édesdeden szoptad, segíts minket malasztoddal, hogy a hirtelen haláltól és mirigytől védelmed alatt megmenekedjünk, s az örök veszedelem romlásától irgalmad által megszabaduljunk. Ki élsz és uralkodol mindörökön örökké. Amen.

Betegségben.

Hatalmas Isten! a gyarló teremtmény olyankor érzi legjobban tehetetlenségét, midőn sujtó kezed fölötte megnehezűl. Most látom Uram! hogy a legvirágzóbb egészség is hervatag virág, melyet a betegség, az enyészet égető szele oly könnyen semmivé tesz. De te szerető Atyám vagy, midőn szenvedésekkel látogatsz is; bölcs végzeted tudom lelkem üdvözítésére ereszti rám csapásait. Azért határtalan szeretettel és bizodalommal nyugszom meg szent akaratodon; szerető irgalmad jeléűl tekintem a betegséget is, melyet most rám bocsátottál, ki egészséges napjaimban többször elfeledkeztem atyai jóságodról, s azokat nem használtam mindenkor úgy, mint szent törvényed kivánta. A betegség most akadályozza tevékenységemet, melyet oly sokszor fárasztottam mulandó czélokért. Most a világ kápráztató hiúságaitól elfordúlt szemem tisztábban látja az elmulasztott kötelmeket, a világ zajában oly sokszor figyelmetlen fülem most jobban hallja intéseidet, előbb elszórakozott lelkem, most magába szállva, közelebb érzi isteni jelenlétedet. Atyám! add megismernem jóságos czélodat, melyet e betegségem által rajtam elérni akarsz; add kegyelmedet, hogy azt jószándékom hozzájárulásával valósíthassam.

Őrizz meg a tűrhetetlenségtől, s midőn szent akaratodon imádva megnyugszom, add, hogy betegségemben legelső gondomat lelkemre fordítsam, teljes hittel és bizalommal használva mindazon kegyelemszereket, melyeket beteg híveid számára anyaszentegyházad kezeibe letettél, hogy őket elkészítse az örökkévalóság nagy utjára… ah mert csak te tudod, oh mindenható Isten! fölkelhetek-e még e betegségemből? nem azért adtad-e tán azt, hogy meggyógyítva lelkemet, magadhoz vegyed? Adj vigasztalást, lelki erőt merítenem e gondolatból, mely csak a kicsinhitűekre nézve oly csüggesztő. Adj határozott jellemet, mely élni, halni kész, megnyugodva bölcs végzéseden, ki az élet és halál Ura vagy. Ha pedig irgalmad e nyavalyámból fölgyógyulni enged, add Uram Istenem! hogy azon föltételeket, melyek ezen látogatásod ideje alatt bennem támadtak, híven teljesíthessem, és isteni jóvoltodat azzal háláljam meg, hogy rendeltetésem mennyei czéljához közelebb juthassak. Addig is, adj enyhűletet fájdalmaimban, vigasztalást szomorúságomban. Őrizz meg az ingerlékenységtől, mely által nyavalyámat is csak nehezíteném, embertársaimat is sérteném, kik oly szeretettel vannak szolgálatomra tehetetlenségemben. Lebegjen előttem szent Fiad isteni példája, ki oly béketűréssel szenvedte a legnagyobb kínokat. Az ő keserves kínszenvedése enyhítse meg az én fájdalmaimat; az ő drága vére hullása mossa le vétkeim minden szennyjét, az ő halála könnyítse meg az én halálos küzdelmemet, hogyha végórámat elhozod, Atyám! én is a te kezeidbe ajánlva lelkemet, eljuthassak országodba, melyet a te szent Fiad kínszenvedése és halála által nyitott meg híveidnek. Amen.

Litánia a halottakért.

Halottak estéjén és egyébkor mondandó.

Uram! irgalmazz nekünk.

Krisztus! kegyelmezz nekünk.

Krisztus! hallgass minket.

Krisztus! hallgass meg minket.

Mennybeli Atya Isten!

Irgalmazz megholt híveidnek.

Megváltó Fiú Isten!

Irgalmazz megholt híveidnek.

Szentlélek Úr Isten!

Irgalmazz megholt híveidnek.

Szentháromság egy Isten!

Irgalmazz megholt híveidnek.

Szentséges szűz Mária!

Könyörögj érettök.

Istennek szent Anyja.

Könyörögj érettök.

Szent Mihály arkangyal!

Könyörögj érettök.

Mindnyájan szent angyalok és arkangyalok!

Könyörögj érettök.

Keresztelő szent János!

Könyörögj érettök.

Szent Péter apostol!

Könyörögj érettök.

Szent Pál apostol!

Könyörögj érettök.

Szent János apostol!

Könyörögj érettök.

Szent András apostol!

Könyörögj érettök.

Mindnyájan szent apostolok és evangelisták!

Könyörögj érettök.

Szent István martyr.

Könyörögj érettök.

Szent Lőrincz martyr.

Könyörögj érettök.

Mindnyájan szent martyrok.

Könyörögj érettök.

Szent Gergely pápa.

Könyörögj érettök.

Szent Ambrus püspök.

Könyörögj érettök.

Mindnyájan szent püspökök és konfesszorok.

Könyörögj érettök.

Szent Mária Magdolna.

Könyörögj érettök.

Szűz szent Katalin martyr.

Könyörögj érettök.

Szűz szent Borbála martyr.

Könyörögj érettök.

Szent Anna asszony.

Könyörögj érettök.

Szent Erzsébet asszony.

Könyörögj érettök.

Mindnyájan szent szűzek és szent asszonyok!

Könyörögj érettök.

Istennek minden Szentei!

Könyörögj érettök.

Isten! irgalmazz nekünk.

Uram! kegyelmezz nekik.

Isten! irgalmazz nekik.

Uram! hallgass meg minket.

Minden gonosztól.

Mentsd meg Uram őket.

Rettentő haragodtól.

Mentsd meg Uram őket.

A purgatoriumi fogságtól.

Mentsd meg Uram őket.

Szent szined látásának halasztásától.

Mentsd meg Uram őket.

E világra lett irgalmasságos eljöveteled által.

Mentsd meg Uram őket.

Csodálatos megtestesülésed által.

Mentsd meg Uram őket.

Keserves kínszenvedésed és fájdalmad által.

Mentsd meg Uram őket.

Szentséges öt mély sebeid által.

Mentsd meg Uram őket.

Gyalázatos, de végtelen érdemű halálod által.

Mentsd meg Uram őket.

Dicsőséges föltámadásod által.

Mentsd meg Uram őket.

Csodálatos mennybemeneteled által.

Mentsd meg Uram őket.

Az általad kiszabadult szent atyáknak és minden szenteknek esedezése által.

Mentsd meg Uram őket.

Mi bűnösök!

Kérünk téged, hallgass meg minket.

Hogy a megholtak érdemlett büntetését kegyelmesen megkönnyebbítsed.

Kérünk téged, hallgass meg minket.

Hogy őket szent angyalid által vigasztaljad.

Kérünk téged, hallgass meg minket.

Hogy őket a szomoruságból örömre, a sötétségből a szentek világosságára vitessed.

Kérünk téged, hallgass meg minket.

Hogy a te szent szined óhajtott látásában őket mielőbb részesítsed.

Kérünk téged, hallgass meg minket.

Hogy atyánkfiainak és jótevőinknek lelkeit az örök világosságban részeltessed.

Kérünk téged, hallgass meg minket.

Hogy azokat is, kikről senki meg nem emlékezik, a tisztítóhely kínaiból megszabadítsad.

Kérünk téged, hallgass meg minket.

Jézus, Istennek Fia!

Kérünk téged, hallgass meg minket.

Isten Báránya! ki elveszed a világ bűneit.

Engedj nekik örök nyugodalmat.

Isten Báránya! ki elveszed a világ bűneit.

Engedj nekik örök nyugodalmat.

Krisztus! hallgass minket.

Krisztus! hallgass meg minket.

Uram! irgalmazz nekünk.

Krisztus! kegyelmezz nekünk.

Uram! irgalmazz nekünk.

Mi Atyánk stb. Üdvözlégy stb.

De profundis.

(A mélységből kiáltok stb. 171. lapon)

Könyörögjünk.

Minden híveknek Teremtő és Megváltó Istene! a te szolgáid és szolgálóid lelkeinek bocsásd meg minden vétkeiket; hogy a mely engedelmet mindenkor óhajtának, azt ájtatos könyörgések által megnyerhessék. Ki élsz és uralkodol mindörökön örökké. Amen.

Könyörgések a megholt hívekért.

Végtelen jóságú Isten! minden emberek Atyja! te szereted híveidet, és akarod, hogy mi is szeressük egymást. A tisztítóhelyen levő lelkek, a mi keresztény társaink, felebarátink, atyánkfiai, a mi rokonink – a te fiaid és leányaid. Érettök esedezünk; hallgasd meg az ő keserves sóhajtásaikat, enyhítsd fájdalmaikat, kínjaikat, és vigasztald őket. Esedezünk szenvedő atyánkfiaiért; mert a te parancsolatodból és teéretted szeretjük őket. Te parancsoltad, hogy egymásért imádkozzunk.

Oh kegyes Jézus! mindnyájunk Megváltója! engedd, hogy a te szent véred és halálod áldozata legyen szenvedő atyánkfiainak enyhülésére; hogy megváltásod gyümölcsét szent színed látásában teljesen élvezhessék.

Menny és föld Ura Istene! adj örök nyugodalmat elhunyt híveidnek, és elenyészhetlen világosságod fényeskedjék nekik.

Egyedül téged illet, Isten, a dicsőség: hálával hirdetjük dicséretedet; hallgasd meg Isten! hozzád sóhajtó híveid esdeklését, hallgasd meg imádságunkat.

Áldott légy, kegyes Megváltónk! kiszabadításunkra hozzánk jöttél; áldott légy, ki minket szent véred által Atyáddal megbékéltettél. Téged szívből áldunk, tehozzád kiáltunk, legyen kedves imádságunk. Amen.

Urunk Jézus Krisztus! minden irgalom kútfeje: a kimúlt hívek lelkeit, kik a tisztítóhelyen tartatnak, szentséges öt sebedbe ajánljuk; keserves kínszenvedésedért és érettünk ontott drága szent véredért alázatosan kérvén téged: méltóztassál nekik megkegyelmezni végtelen irgalmad által s a boldogságos szűz Máriának és minden szenteknek esedezése által, engedd el minden adósságaikat, enyhítsd fájdalmaikat, szűntesd meg kínjaikat; hogy a tisztítóhelyről megszabadúlván mennyek országában örömben és boldogságban részesüljenek.

Úr Isten! kinek tulajdona az irgalmazás és bocsánat, bízván kegyességedben, alázatosan könyörgünk minden hívekért, kiket e gyarló test tömlöczéből kiszólítottál: bocsásd meg az emberi gyarlóságból elkövetett vétkeikért érdemlett büntetéseket: hogy ezektől megmenekülvén, szenteid társaságában áldják nagy irgalmadat.

Örök mindenható Úr Isten! ki atyánkat és anyánkat tisztelni parancsoltad: légy kegyelmes szent akaratodból elhunyt szülőink lelkeinek, és bűneiket megbocsátván, add, hogy egykor őket az örök világosság örömeiben szemlélhessük.

Irgalmas Isten! ki az ember veszedelmén nem örülsz, hanem üdvözülését kívánod, alázatosan kérünk téged, hogy atyánkfiait, barátainkat, jótevőinket, kik az igaz hitben múltak ki, oldozd fel minden bűn köteleitől, és szent angyalaid által vezesd őket az örök boldogság nyugodalmába.

Úr Isten! kinek irgalmassága határtalan, vedd kedves áldozatúl alázatos könyörgésünket; és azon szolgáid lelkeit, kikért könyörögni különösen tartozunk, szabadítsd meg kínjaiktól, és vedd föl kegyelmesen a te szent országodba.

Irgalmasság Atyja! mindenható Úr Isten! kinek mindenek élnek, és kinek a megholt testek sem vesznek el, hanem egykor föltámadnak: kegyességedet alázatosan kérjük, hogy a megholt híveknek adj csendes nyugodalmat. Ne szállj Uram! itéletre szolgáiddal; hanem szent Fiad drága vére hullásaért bocsásd meg nekik, mit a test, világ és ördög incselkedéseitől elcsábíttatva vétettek; szűntesd meg kínjaikat, és adj nekik örök nyugodalmat.

Üdvözítő Jézus Krisztus! Vedd magadhoz minden híveid lelkeit, kikért szent véredet ontottad. Emlékezzél meg, Uram! hogy gyarló az emberi természet, s olyanok vagyunk, mint a mező virágai, melyek hamar elhervadnak s minden széltől elragadtatnak. Azért ki a keresztfán meg nem vetetted a hozzád tért latrot, hanem magaddal a paradicsom örömébe vitted: ne vesd meg híveidnek hozzád folyamodó kiáltásait: és e világból kimúlt szolgáid és szolgálóid lelkeit oldozd fel bűneik köteleiből, hogy mindnyájan a választottak között támadjanak fel az örök életre. Amen.

Oh áldott Jézus! oh kegyes Jézus! oh irgalmas Jézus! könyörülj a kimúlt híveken.

Irgalmasság Anyja, boldogságos szűz Mária! és Istennek minden Szentei! könyörögjetek érettök.

A hívek lelkei Isten irgalmasságából békeségben nyugodjanak. Amen.

A Szerző

Tárkányi Béla József 1821. január 2-án Miskolcon született és 1886. február 16-án Egerben halt meg. Eredeti neve (1844-ig) Viperina volt.

Kisiparoscsaládból származott. Egerben szentelték pappá 1844-ben. Verseivel már az 1840-es évek elején feltűnt, a Kisfaludy Társaság több költeményét dicséretben részesítette. 1844 februárjában Petőfi meglátogatta Egerben. Az érseki udvarban, majd 1858–68-ban a Hajdú megyei Egyeken volt pap, azután Egerben lett kanonok. 1858-ban az MTA levelező, 1880-ban tiszteleti, 1867-ben a Kisfaludy Társaság rendes tagjává választották. Főként vallásos énekeket és balladákat írt, de a reformkori hazafiság is megszólalt költészetében (Országgyűlésen, 1843).

Pályája második felében teljesen egyházának szolgálatába állította írói tevékenységét: imádságos- és énekeskönyveket szerzett (Egyházi énektár, Eger, 1855; Katkolikus egyázi énektár, uo., 1874); átdolgozta Káldy György bibliafordítását (uo., 1862–65). Lefordította Klopstock Messiását (1872). Műveinek kiadása: T.B.J. költeményei (Toldy Ferenc kiadása a költő életrajzával, 1857). Írásait francia és német nyelvre fordították.

Magyar Irodalmi Lexikon, Akadémia Kiadó, 1965

Table of Contents

Impresszum

Tartalomjegyzék

Könyörgés ájtatosságért.

Reggeli fohászok.

Miseimádságok.

Előkészület.

A mise kezdetére.

Az angyali énekre.

Könyörgésre.

A sz. leczkére és evangeliumra.

Hiszek egy-re.

Fölajánlásra.

Úrfelmutatás előtt.

Úrfelmutatás alatt.

Úrfelmutatás után.

Áldozásra.

Az utolsó áldásra.

A Boldogságos Szűz Máriához.

Az Isten igéje.

Az igehirdetés előtt.

Az igehirdetés után.

Mindennapi jó szándék, és könyörgés.

Hit, remény és szeretet.

Az Úr imádsága. Elmélkedésül a hét napjaira.

Vasárnapra.

Hétfőre.

Keddre.

Szerdára.

Csütörtökre.

Péntekre.

Szombatra.

Az isteni gondviselésről. Litánia

Esteli hálaadás.

Szenvedők esti fohásza.

Gyónási ájtatosság.

A lelkiismeret vizsgálása.

Töredelmes bűnbánat.

Jobbulási föltétel.

A gyónás.

A gyónás után.

Bűnbánók hét zsoltára.

VI. zsoltár.

XXXI. zsoltár.

XXXVII. zsoltár.

L. zsoltár.

CI. zsoltár.

CXXIX. zsoltár.

CXLII. zsoltár.

Könyörögjünk.

Áldozási ajtatosság.